
aktu load uda Prema informacijama ,Petrogradskih vjedomosti“, vladika crnogorski je stigao u prijestonicu 18/30. V 1837. 


Muzika Odmah po dolasku započeli su službeni razgovori. Oni su, uglavnom vođeni u Ministarstvu inostranih poslova. 
Religija Još 22. V / 1. VI 1837. obratio se Karlo Vasiljevič Neseljrode imperatoru s pismom da li želi da primi u 
Strip audijenciju vladiku i vladara crnogorskog. Na margini istog (Neseljrodeovog) pisma imperator je skicirao 


odgovor, izrazivši želju da Njegoša primi u Zimskom dvorcu 24. V / 3. VI 1837. u 12 časova. O imperatorovoj 
odluci Neseljrode je odmah obavijestio Njegoša. Sam državni vicekancelar trebalo je da prisustvuje susretu. 
U ponedjeljak, 24 V / 4. VI 1837. u 11 časova, Njegoš je sa svojom pratnjom došao u privatni stan 
vicekancelara Karla Vasiljeviča Neseljrodea i poslije kraćeg zadržavanja uputili su se zajedno kod Nikolaja I. 
Tako su se za nepunih pet godina po drugi put susreli svemoćni imperator i samodržac ruski Nikolaj I i 
vladika i gospodar crnogorski Petar II Petrović Njegoš u rezidenciji Romanova - u Zimskom dvorcu, u 
Petrogradu. Razgovorima je prisustvovao moćni ruski vicekancelar i ministar inostranih poslova, Karlo 
Vasiljevič Neseljrode. Zasad je poznato samo to da je osnovu za razgovore, predstavljao Memorandum 
crnogorskog vladara, upućen svojedobno sveruskom imperatoru. Kao prilozi koji su služili za raspravu 
nalazile su se pismene preporuke Karla Vasiljeviča, izložene u referatu posebno spremljenom za Nikolaja I. 
Na prijemu kod imperatora upućene su riječi prijekora crnogorskom vladaru zbog njegovih izjava i ponašanja 
u Beču za vrijeme priprema za odlazak za Rusiju. Ruskim vrhovnim zvaničnim organima i ruskom suverenu 
nije bilo pravo što se njihov štićenik zanosio mišlju da putuje za Pariz. Emotivni vladika crnogorski je bio 
izbrisao iz sjećanja da je tada davao i izjave da se više nikad neće vraćati u Crnu Goru. Taj prijekor zbog 
namjeravanog putovanja za Pariz izrečen je vjerovatno po prefinjenim pravilima protokola carske kancelarije, 
ali je Njegošu posve teško pao. 

Dva bitna zahtjeva vladičina Memoranduma su podvrgnuta sumnji. Onaj prvi o teritorijalnom proširenju Crne 
Gore odmah je odbačen kao neizvodljiv, te o njemu nije vođena nikakva rasprava. Drugi zahtjev o 
preseljavanju jednog broja crnogorskog stanovništva takođe je podvrgnut kritičkoj ocjeni i to zbog ozbiljnih 
teškoća oko organizacije same seobe. Kako je Crna Gora zaista osjećala pritisak zbog prenaseljenosti njezine 
siromašne državne teritorije, Konstantin Konstantinovič, koji je vodio brigu o izradi odgovora na ovaj 
crnogorski zahtjev, predlagao je imperatoru da sugeriše crnogorskom vladaru da provede razgovore s grčkim 
poslanikom u Petrogradu o organizaciji preseljenja jednog broja Crnogoraca u Rusiju. 


Povratak u Crnu Goru 


povećanju redovne godišnje subvencije Crnoj_Gori na 80.000 rubalja u asignacijama i to u trajanju od 10 
godina. Na sjednici kod sveruskog imperatora je procijenjeno da taj bitan zahtjev vladara crnogorskog treba 
obavezno prihvatiti, jer od takve pomoći Crna Gora može sasvim sigurno izdržavati svoj državni aparat za 











obrazložili Konstantin Konstantinovič Rodofinikin i Karlo Vasiljevič Neseljrode. To je bila sudbonosna 
odluka. Ona je crnogorskom vladici garantovala finansijska sredstva dovoljna da uz domaće izvore prihoda 
osigura crnogorskoj državnoj organizaciji onaj karakter koji joj je Vladika bio namijenio, a njegov veliki 
prethodnik priželjkivao. Poslije ovoga, Nikolaj I je donio pismeno rješenje da se Državna blagajna obaveže da 
izdaje Crnoj Gori 80.000 rubalja u asignacijama godišnje i da se ta suma dijeli u četiri rate svake godine. 
Posljednji put Njegoš je primljen kod državnog vicekancelara 28. maja u prisustvu Konstantina 
Konstantinoviča Rodofinikina. 

Krajem juna vladika je počeo da se priprema za povratak u Crnu Goru. Nije želio da propusti priliku a da od 
Konstantina Konstantinoviča zatraži posredovanje kod Ivana Ivanovića Vukotića za povraćaj 5.000 talijera, 
uzetih iz narodne kase za izazivanje nemira u Zeti i Malesiji. Neposredno zatim zahvalio se pismom ruskom 
imperatoru na savjetima i dodijeljenoj novčanoj pomoći Crnoj Gori. Vladika je iskoristio priliku da se tada u 
Petrogradu preplati na časopis „Biblioteka dl čtenio“. 

Po carevoj naredbi određena je suma od 600 červonjaca iz Fonda za kurirske poslove za pokriće putnih 
troškova crnogorskog gospodara. Petrogradski vojni gubernator izdao je naredbu da se Njegošu odredi lični 
pratilac Kokonov i ekipaž od sedam konja do ruske granice. Pošto je isplatilo petrogradskom mitropolitu 

1.710 rubalja za pokriće troškova oko izdržavanja vladike i njegove svite u Petrogradu, Ministarstvo je izdalo 
pasoš, na ruskom i njemačkom jeziku, za Njegoša, Đorđija Petrovića, Dimitrija Milakovića i Njegoševog 
pratioca Davidovića. Krajem juna, oni su preko Varšave otputovali za Beč. 


IV 
ANGAŽOVANJE RUSIJE U POSLOVIMA UČVRŠĆIVANJA DRŽAVNE VLASTI U CRNOJ GORI 


Po dolasku u staru poljsku prijestonicu Njegoš je uputio pismenu poruku Radovanu Piperu, istaknutom 
perjaniku i narodnom prvaku, tražeći od njega da preduzme neophodne korake za doček jednog stidnog 
gosta. Taj stidni gost bio je ruski zvanični izaslanik, potpukovnik Jakov Nikolajevič Ozereckovski, nekadašnji 
službenik ruske ambasade u Beču. 

Jakov Nikolajevič Ozereckovski rođen je u Petrogradu (1801). Otac mu je bio poznati ruski akademik iz 
vremena Katarine II. 

J. N. Ozereckovski bio je čuveni dvadesetih i tridesetih godina u prijestoničkim intelektualnim krugovima po 
svojoj literarnoj nadarenosti. Njegovi prilozi u prijestoničkim književnim časopisima plijenili su pažnju 
čitalačke publike, posebno ogledi sa persijske granice, gdje je kao oficir učestvovao u vojnim operacijama. 
Jedno vrijeme bio je ađutant kod grofa Benkendorfa. Već tada je pokazivao smisao za diplomasku službu. 
Zbog toga ga je krajem tridesetih godina carska vlada i odredila za rad pri ruskoj ambasadi u Beču. 


Staro prijateljstvo 


Godine 1836. Jakov Nikolajevič se prvi put susrio sa Njegošem u Beču. Brzo se sa njim sprijateljio i to je 
možda i bilo presudno da mu carsko Ministarstvo inostranih poslova povjeri dužnost zvaničnog izaslanika u 
Crnu Goru, sa zadatkom da ispita stanje u toj zemlji i o tome odmah obavijesti vladu u Petrogradu. 

Njegoš je sa svojom pratnjom (Đorđijem Savovim Petrovićem, Dimitrijem Milakovićem, pratiocem 
Davidovićem), u društvu potpukovnika Jakova Nikolajeviča, doputovao na Cetinje u drugoj plovini avgusta 
1837. 

Ozereckovski je dobio carevu naredbu o odlasku u Crnu Goru prije nego što mu je poslata detaljna 
instrukcija za rad kod Crnogoraca. Instrukcija je upućena 11/23. VI 1837. a poslana je na adresu ruskog 
poslanika Tatiščeva. Kako je Tatiščev tada bio odsutan iz Beča, nalazio se u Karlsbadenu, instrukciju je 
Ozereckovskom saopštio knjaz Gorčakov. To je bilo, u stvari, telegramsko uputstvo za rad. Njim su bile 
strogo naznačene dužnosti Jakovu Nikolajeviču za djelatnost u Crnoj Gori. Osnovna misao vodilja careve 
instrukcije bila je izražena u shvatanju da ruska vlada, zbog razvoja prilika u zemlji, mora jače da se 
angažuje u politici prema crnogorskom narodu, s kojim se još od petrovskih vremena njeguju političke veze, 
koje, doduše, nijesu izlazile iz okvira strogo moralne podrške narodu Crne Gore. U tom pogledu je važno bilo 
napomenuti da je dotadašnju pomoć Crnoj Gori, davanu Cetinjskom manastiru, imperator Pavle I povećao 
1799. na godišnju subvenciju od 1.000 zlatnika, namijenjenu isključivo za izdržavanje tada ustanovljenog 
narodnog praviteljstva. Crna Gora je na to odgovarala velikom predanošću Rusiji i učestvovala u svim 
ratovima na strani petrogradske vlade. 

Poslije posjete crnogorskog vladike Petrogradu 1837. ruska vlada je došla do uvjerenja da mora izmijeniti 
svoju tradicionalnu politiku prema Crnoj Gori i snažnije se založiti za učvršćivanje centralnih institucija vlasti. 
Jakov Nikolajevič je trebalo da ispita uslove od kojih je zavisio stepen angažovanja ruske politike. On je 
trebalo za vrijeme svog boravka u Crnoj Gori da prikupi što više podataka o toj zemlji, o društvenom i 
ekonomskom životu u njoj, o političkom i vojničkom, kao i njenim nacionalnim i nacionalno-političkim 
mogućnostima, o kulturnim prilikama, a, istovremeno, kao i da vodi strogi ,nadzor nad radom Vladike“. Pošto 
je ruska vlada ozbiljno shvatila Njegoševe planove na učvršćivanju državnog aparata, Jakovu Nikolajeviču je 
stogo naloženo da svojim savjetima“ pomogne vladici na ,unutrašnjem uređenju" zemlje. U tom smislu, 
Ozereckovski je morao da obrati posebnu pažnju na to da se dodijeljena sredstva ruske carske vlade 
najdjelotvornije upotrebljavaju. Smatrajući da rad na unutrašnjem uređenju Crne Gore najviše zavisi i od 
mira na garnici prema Turskoj, Ozereckovski je morao da predoči crnogorskom vladici da se dosljedno drži 
dobrosusjedskih odnosa s Turskom. 


Zadržavanje u Zadru 


Odlukom carske vlade Ozereckovskom je bilo stavljeno u dužnost da Crnoj Gori odnese 26.666 rubalja i 66 
kopejki, kao prvu četvrtinu godišnje subvencije crnogorskom narodu. Sa tim novcem i instrukcijom 
Ozereckovski je otputovao 26. VII / 6. VIII 1837. za Trst, gdje ga je čekao crnogorski vladar. Odmah po 
dolasku u Trst, Ozereckovski je krenuo s vladikom za Kotor. Usput su se zadržali u Zadru, gdje su učinili 
zvaničnu posjetu baronu Lilijenbergu, austrijskom namjesniku za Dalmaciju. Prilikom razgovora s 
dalmatinskim namjenskim Ozereckovski je saznao da ovaj vladiku smatra svojim „dobrim prijateljem“ i da 
očekuje, u skladu s dogovorom vladičnim s Meternihom, da će se uskoro pristupiti radovima na razgraničenju 
Crne Gore i Austrije. Vladika Petar II je obećao da će založiti svoj autoritet da se taj poduhvat uspješno 
okonča na zadovoljstvo obije strane. 

U društvu s Ozereckovskim i svojom pratnjom, Petar II je pristupio u Kotor 11/23. VIII 1837. Tamo mu je bio 
priređen doček koji je odgovarao pravilima austrijskog protokola. Ruski izaslanik se tada upozano s 
austrijskim zvaničnicima, od kojih je čuo laskavo mišljenje o crnogorskom vladaru. 

Kako su u Crnu Goru blagovremeno stigla obavještenja o Njegoševom povratku, vodeće crnogorske 
starješine i narod su sa nestrpljenjem, očekivali trenutak kad će se ponovo susresti sa zamaljskim 
gospodarom i od njega neposredno čuti rezultate misije u prijestonici na Nevi. Izgleda da je on, dok je još 
boravio u Beču, o tome uputio djelimičan izvještaj, što je izazvalo zadovoljstvo na Cetinju i razbilo kojekakve 
sumnje širene od njegovih protivnika zbog dugog ćutanja („per suo lungo silenzio”). 


Jačanje snage države 


Kad su na Cetinje doprle vijesti za vladičin dolazak u Kotor, doputovala je veća grupa Crnogoraca da dočeka 

svog gospodara i izraze mu, po drevnom običaju, svoju predanost. U grupi je bilo i nekoliko vladičinih 
perjanika, u raskošnim narodnim odijelima, a predstavljali su počasni eskort zemaljskom vladaru. Po starom 
crnogorskom običaju, perjanici i drugi saputnici izražavali su vladici poštovanje čestim puščanim plotunima. 
S takvom pratnjom Petar II i Ozereckovski stigli su na Cetinje 15/27. VIII 1837. 

Tek po dolasku na Cetinje Ozereckovski je predao Njegošu prvu trećinu jednogodišnje subvencije u iznosu od 
11.631 fiorina i 2 krajcera, umanjena za 58 fiorina i 9 krajcera na ime vladičinih putnih troškova od Beča do 
Kotora. Vladika je, impresioniran tim činom, čime je praktično otpočelo sprovođenje u život carske odluke o 
novom iznosu redovne subvencije za Crnu Goru, iskoristio priliku da imperatoru Nikolaju I pošalje posebnu 
zahvalnicu na ovoj sudbonosnoj odluci. Njegoš je tada, ne bez razloga, iznio mišljenje da će novac biti trošen 
i utrošen isključivo za opštenarodno dobro. 

Jakov Nikolajevič je bio oduševljen Crnom Gorom, posebno mu je imponovao njezin mladi i energični vladar, 
njegov način razmišljanja, snaga duha i, posebno, njegova nepokolebljiva odlučnost da svoju zemlju izvede 
na put civilizovanog života. Ozereckovski je bio duboko ubijeđen da je Crna Gora u Njegoševoj ličnosti dobila 
vladara čije su duhovne osobine i državnički smisao na visini istorijskih okolnosti u kojima se pod kraj 
tridesetih godina XIX stoljeća našla ova mala slovenska zemlja na Balkanu. 


Opsežne reforme 


Ozereckovskom nije trebalo mnogo vremena da procijeni položaj Crne Gore, društveno-političke, ekonomske 
i kulturne mogućnosti u njoj. On se veoma brzo uvjerio u to da ne samo vladika već i brojne druge ličnosti iz 
reda njegovih najbližih saradnika shvataju ozbiljnost istorijskog trenutka i složenost zadataka koje im taj 
trenutak nameće, uvjereni da samo ubrzani proces afirmacije državnih institucija osiurava izglede za 
definitivno oslobađanje od nekih preživjelih patrijarhalnih institucija. Stoga su napori Jakova Nikolajevića, od 
trenutka kad je stekao prve neposredne utiske o Crnogorcima i Crnoj Gori, bili podređeni isključivo želji da 
pomogne, koliko su mu snage dopuštale, taj složeni istorijski proces koji se svalio na pleća mladom 
crnogorskom vladaru i starješinskom sloju na koji se naslanjao. 

Događaji su potvrdili da je Njegoš još na putu iz Petrograda za domovinu u mislima krojio plan kako da 
pristupi reformi svoje zemlje, razrađujući jasan program kako da iskoristi boravak ruskog zvaničnog 
izaslanika da svoje zamisli što dosljednije sprovede u djelo. Vladika je, možda, o tome još ranije razgovarao 
sa nekim svojim najbližim saradnicima. Teško je pretpostaviti da su vladičini planovio iznenadili one ličnosti u 
vrhu crnogorskog starješinskog kruga koje su činile stub njegovog oslonca u zemlji. Prisustvo Jakova 
Nikolajeviča trebalo je da posluži vladici crnogorskom za to da projektovane i zemljišne reforme dobiju 
državnopravni legitimitet, tj. da dobiju sankciju zvaničnog predstavnika ruskog imperatora i velike zemlje 
»pokroviteljice“. 

Njegoš je smatrao da ne treba mnogo čekati u sprovođenju reformi. Svako odgađanje moglo je da se tumači 
kao slabost vladajućeg vrha i kolebljivost zemaljskog gospodara. Narodu je trebalo staviti do znanja da 
njegova sudbina zavisi od toga koliko će se brzo i kako efikasno sprovesti u djelo program iza koga je stajala 
ruska vlada i sam ruski imperator. Srećna je okolnost bila što je na Cetinje prispio izaslanik sveruskog 
samodršca, iskusan diplomata, ličnost sklona literarnoj djelatnosti i obožavalac vladike crnogorskog. 
Vjerovatno sa njim u dogovoru, Njegoš je sazvao zemaljski sabor na Cetinju. Sabor je održan 23. VIII/3. IX 
1837. Na njemu su učestvovali predstavnici svih crnogorskih plemena i nahija. O broju učesnika ovog sabora 
nema podataka u domaćim izvorima, a svjedočanstva austrijske provenijencije pružaju različite podatke. Po 
jednom izvoru na saboru je bilo 1.000, dok drugi navodi podatak o 3.000 učesnika. Po svoj prilici, 
vjerovatniji je drugi podatak. 


Sabor podržava vladiku 


Njegoš je pridavao veliki značaj opštezemaljskom saboru. Stoga je izdao naredbu da se za učesnike osigura 
dovoljna količina hrane i vina. Trebalo je proslaviti osnovnu odluku carske vlade i ruskog imperatora o 
finansiranju državnih reformi i nagraditi opštenarodnim povjerenjem vladičine izvještaje o razgovorima 
vođenim s ruskim vodećim državnicima, i, prije svega, sa sveruskim imperatorom i pokroviteljem. Skupštinu 
je na svoj način uveličao carski izaslanik potpukovnik Ozereckovski. 

Glavnu i jedinu riječ na saboru vodio je Njegoš. Njegov govor nije bio dug, on inače, nije bio dugorek, ali su 
mu riječi bile snažne, kratke, iz njih su izbijale nepokolebljiva odlučnost i energija. Time mu je misao u 
govoru bila izražena u odlučnoj želji da obrazuje pravu zemaljsku vladu (,praviteljstvo"), da u zemlji prekrati 
međusobne ,raspre“ i razdore, da postepeno odstrani i potisne relativnu samostalnost lokalnih zajednica 
čvrstom centrlanom organizacijom, koja bi po plemenima imala svoje predstavnike, koji bi izražavali i štitili 
interese cjeline. Druga osnovna misao Njegoševog govora odnosila se na potrebu što hitnijeg uspostavljanja 
mira na crnogorskoturskoj granici. Govor je završio odlučnom izjavom da će svaki stanovnik Crne Gore biti 
strogo kažnjen ako ne bude poštovao odluke sabora, a da će crnogorski narod i dalje uživati finansijsku i 
političku podršku ruske vlade i ruskog imperatora ukoliko bude dosljedno poštovao uputstva, rješenja i 
odluke organa vlasti koje se budu ubuduće donosile. 

Ozereckovski je s pažnjom pratio rad zemaljskog sabora i došao do uvjerenja da su vodeći crnogorski prvaci 
bili spremni da izvršavaju svako Njegoševo uputstvo i naredbu. On je zapazio da je Njegoš bio ,pravitelj“, koji 
je volio da sluša glas naroda u osnovnim pitanjima unutrašnje politike i politike prema susjedima; vladika 
nije trpio nikakvu opoziciju. Državni organi koji je namjeravao da izabere na saboru, kao i nov aparat koji je 
trebalo da izgradi da bi se dosljedno sprovodili u život sve njegove koncepcije o uređenju Crne Gore, trebalo 
je da se pretvore u čvrst mehanizam za sprovođenje njegovog jasno razrađenog državnopolitičkog i 
nacionalnopolitičkog programa. 


Više perjanika i pripadnika Gvardije 


Na Njegošev prijedlog, sabor je izabrao 12 senatora. Ovoga puta broj senatora je bio neznatno manji od 
onog izabranog 1831. godine, kada mu se na čelu nalazio Ivan Ivanović Vukotić, a nešto kasnije Savo 
Markov Petrović. Za predsjednika senata izabran je Pero Tomov Petrović, brat vladičin, ličnost izuzetne 

energije i ne malog uticaja u zemlji. Za viceprezidenta naznačen je vladičin brat od strica Đorđije Savov 
Petrović, čovjek, vjerovatno, školovan nekoliko godina u Petrogradu, ličnost takođe izuzetne energije i uticaja 
u zemlji. Za članove senata imenovani su: Stevan Perkov Vukotić, serdar Filip Đurašković, serdar Milo 
Martinović, serdar Andrija Perović, serdar Marko Plamenac, Ramo Mihailov Bošković, Todor Mušikin Božović, 
pop Vukale Gađ, Mićo Perov Vukmanović, Božo Đekin Moračanin, vojvoda Coketa Uskoković i serdar Spaho 
Drekalović. Ubrzo poslije izbora, senatorima je određena četvoromjesečna plata od po 60 fiorina i 40 
krajcera, dok je viceprezident primao 166 fiorina i 40 krajcera. Nije ostalo zabilježeno kolika je bila 
prezidentova plata. 

Njegoš je očevidno želio da stavi do znanja svojim protivnicima da novoizabrani organ centralne vlasti mora 
da se vezuje isključivo i samo za njegovu ličnost. Jedan od najistaknutijih senatora bio je van sumnje poznati 
katunski prvak Stevan Perkov Vukotić, ali najsnažniji uticaj su imali svakako dvojica Petrovića - Pero i 
Đorđije, prezident i viceprezident. 

Reforme započete reorganizacijom centralnog organa zemaljske vlasti Njegoš je nastavio novom 
organizacijom ostalih organa države - Gvardije i perjanika. Kad su ovi organi prvi put ustanovljeni, Crna Gora 
nije mogla finansijski da izdrži njihov veći broj. Tako je 1831. godine bilo imenovano samo 8 perjanika. 
Novom državnom reformom taj broj morao biti znatno povećan. To su iziskivale i potrebe zemaljske vlasti, a 
omogućavale i nove državne finansije, pa je 1837. naznačeno 30 perjanika. Istovremeno je imenovan njihov 
kapetan - Nikola Kaluđerović. Svakom perjaniku je bila određena četvoromjesečna plata od 26 fiorina i 40 
krajcera, dok je perjanički kapetan imao 46 fiorina i 40 krajcera. Njegoš je izdao naredbu perjaničkom 
kapetanu da svim perjanicima pripremi kape istog tipa ,kao znak kojim će se oni od svije ostalijeh činovnika 
razlikovati“. 

Na septembarskom saboru je donesena i odluka da se znatno poveća i broj članova Gvardije. Tada je 
izabrano oko 400 pripadnika ove oružane formacije. Oni su mogli da žive kod svojih kuća, s tim što su morali 
da se odazovu na svaki službeni poziv, a imali su čak i pravo da i sami sude manje sporove i da osiguravaju 
državnu granicu. 


Ojačan mehanizam vlasti 


Prilikom ovih reformi ustanovljeno je zvanje kapetana. Oni su u početku imali dužnost da raspolažu 
(komanduju) Gvardijom. Kasnije će se zvanje kapetana mijenjati i oni će postati organi lokalne vlasti po 
plemenima. Prilikom ovih reformi, vladika je odlučio da Katunska nahija ima 112 članova Gvardije, sa 
kapetanima Lazom Prorokovićem, Andrijom Jovanovim Pejovićem i Ramom Lazarevim Pešićem. Riječka 
nahija je imala 55 članova Gvardije sa kapetanima Grujicom Lopičićem i vojvodom Grujicom Deriglavom, 
Crmnička - 53 člana Gvardije sa kapetanima popom Stefanovom Đonovićem i Savom Jokovim, Lješanska - 
17 članova Gvardije sa kapetanom Simom Vasiljevim, Bjelopavlići - 55 članova Gvardije sa kapetanima 
popom Jovanom Kneževićem, popom Đokom Boškovićem i popom Bajom Pavićevićem, Piperi - 26 člana 
Gvardije sa kapetanima Ilijom Piletićem i Radovanom Pulevićem, Donja i Gornja Morača - 17 članova 
Gvardije s kapetanom Andrijom Dragovićem i Kuči 45 članova Gvardije sa tri kapetana - ,Đurom, Yudom i 
Vukićem“. Članovi Gvardije dobijali su četvoromjesečnu platu od 10, a njihovi kapetani od 20 fiorina. 
Septembarski sabor na Cetinju, na kome je Njegoš objelodanio svoje državne reforme, predstavlja jednu od 
prekretnica u njegovoj vladavini. Poslije ovog sabora znatno je ojačan mehanizam vlasti. Ovako osnažene 
organe zemaljskog poretka teško je bilo, kao nekada, dovoditi i pitanje i suprotstavljati se njihovim 
odlukama. U zemlji je nastupio takav red da je sam Njegoš u jednom pismu Jeremiji Gagiću iz novembra 
1837. to istakao na njemu svojstven način, konstatujući da ,senat i gvardija zanimaju se usrdno narodnijem 
poslovima", dok se „narod povinuje svojoj vlasti ohotno“. Slično mišljenje o redu i poretku u Crnoj Gori iznio 
je i kapetan Fridrih Orešković, za koga se ne bi moglo reći da je loše poznavao prilike u ovoj zemlji. Na 
identičan način je vladičinu vlast okarakterisao i ruski izaslanik u komisiji za razgraničenje Crne Gore i 
Austrije - Aleksandar Vladimirović Čevkin, naglašavajući da se ,Vladičina vlada skoro potpuno učvrstila 
zahvaljujući mudrim i energičnim mjerama". A ako je početkom četrdesetih godina i dolazilo do nekih kriza u 
pograničnim područjima zemlje - to je uglavnom bilo rezultat djelovanja spoljnih činilaca. 


Izgradnja Biljarde 


Ozereckovski je sve ove procese pratio do detalja. U jednom od svojih izvještaja Tatiščevu izrazio je mišljenje 
da Njegoševa politika i podrška koju joj pružaju vodeći zemaljski prvaci garantuju Crnoj Gori sigurnost u 
realizaciji osnovnih državotvoračkih zahtjeva, pojačavaju vjeru u ostvarivanju njezinih nacionalno-političkih 
planova i programa, dok ruskoj carskoj vladi daju bolje izglede za jačanje svog uticaja na Balkanu. Jakov 
Nikolajevič nije želio da propusti a da ne naglasi da Njegoš ima i opoziciju, koja se suprotstavlja generalnoj 
liniji što je nametao sam Vladika. Jedan od najžešćih vladičinih protivnika bio je, kako je Ozereckovski 
isticao, Đorđije Savov Petrović, novoizabrani viceprezident Praviteljstvujuščeg senata, poznat ruskom 
Ministarstvu inostranih poslova još odranije zbog neraspoloženja prema Petru II. Ozereckovski je čak 
smatrao da bi za crnogorsku državu bilo korisno ako bi se ovaj pretenciozni čovjek uklonio iz nje. 

Po nekim izvorima austrijskog porijekla, koji su često, poput nekadašnjih mletačkih izvora, pretjerivali u 
procjenama socijalnih i političkih zbivanja u Crnoj Gori, reklo bi se da je Njegoš odmah poslije 
septembarskog sabora na Cetinju i sprovedenih radikalnih reformi naišao na organizovane vidove djelovanja 
političke opozicije. U tom pogledu navođen je slučaj kneza Andrije Kaluđerovića. Da je taj slučaj imao ulogu 
kakvu mu daju austrijski dostavljači sa Cetinja, ne bi to promaklo kritičkom oku i analitičkom sudu Jakova 
Nikolajeviča. Uostalom, egezmplatna kazna nad opoziciono raspoloženim knezom Kaluđerovićem izvedena je 
bez posljedica i bez ikakvih bratstveničkih trzavica. Prema tome, u političku opoziciju vladici možemo samo 
svrstati Đorđija Petrovića i to u opoziciju s dosta nejasnim pretenzijama. Bunio se, a nije jasno zašto se 
bunio. Sam viceprezident Praviteljstvujuščeg senata bio je svjestan samo jedne stvari: da je teško sjesti na 
„crnogorski prijesto za života Vladičina“, pa stoga i njegova politička gunđanja“, kojima su austrijski žbiri 
davali pretjeran karakter, nijesu mogla dobiti onako jasno razrađen politički program, kao u doba knjaza 
Danila, kad je Đorđije, zaista, imao svoju ,partiju“. 

Odmah po izvršenim reformama Jakov Nikolajevič je preporučio Njegošu da reorganizuje i finansije i da, u 

skladu s instrukcijama carske vlade, organizuje trošenje državnih sredstava, kako onih dobijenih iz ruske 
carske kase, tako i onih prikupljenih iz domaćih izvora, na način kako to rade sve uređene države. Crnogorski 
vladar nije imao razloga da ne prihvati tako racionalnu sugestiju. Zbog toga je odmah i donio odluku da 
osnuje državno ,kaznačejstvo", a za prvog državnog kaznačeja imenovao je Dimitrija Milakovića. Odmah 
zatim vladika je izradio i pravila za poslovanje kaznačeja. 

Kad je Njegoš započeo da razmišlja o ustanovljenju crnogorskog državnog novca-teško je reći! Može se samo 
pretpostaviti da je taj važan i veoma složen državnotvorački potez kod njega pobuđivao pažnju prije nego što 
je u Napulju 1851. o tome izmijenio mišljenje s britanskim lordom Rotšildom. Tada je Marko Gopčević, rodom 
iz Boke Kotorske, a tadašnji bankar u Londonu posredovao na izradi kalupa za izlivanje prvog crnogorskog 
novca. Na kalupu su bila izgravirana slova: Zlatni Perun, 2 talira, a iznad natpisa bila je gravura stisnute ruke 
sa strijelama u dva pravca. Na drugoj strani bio je ugraviran natpis: „Crna Gora 1851“. 


Obnova plana Petra Prvog 


Ličnost crnogorskog državnog kaznačeja bila je dobro poznata ruskoj diplomatiji. Još za vrijeme njegovog 
boravka u Petrogradu 1836, carska vlada ga je odlikovala Ordenom Svetog Vladislava IV stepena. Sam 
Milaković, iako nekadašnji austrijski državljanin, bio je zadojen velikom mržnjom prema Bečkoj monarhiji i 
njezinoj politici na Balkanu. Njegova shvatanja o crnogorsko-austrijskom razgraničenju izazivala su 
negodovanja kod austrijskih predstavnika, takođe sklonih raznim pretjerivanjima. Sam grobar Karačaj ga je 
možda najrealnije ocjenjivao, ističući da je bio ličnost „izuzetne bistrine“, ali „duhovno angažovanog" za 
obnovu velike slovenske države na Balkanu, povezan s francuskom propagandom, opasnom po interese 
Monarhije. 

Držeći se strogo instrukcija carske vlade, Ozereckovski je u izvještaju naveo da je preporučio vladici da sav 
novac dobijen odlukom imperatora i carske vlade treba trošiti na organizovanje „jakog praviteljstva“, pa je 
sroga bilo neophodno da carska vlada i dalje ostane pri odluci da određena suma od 80.000 rubanja u 
asignacijama dodjeljuje na svakih deset godina. 

Razmatrajući složeni proces izgradnje i učvršćivanje državnog aparata u Crnoj Gori, Ozereckovski je želio da 
naglasi istorijski fakat poznat, inače, ruskoj vladi: da je Njegošev stric, vladika Petar I, utemeljivač državnog 
poretka kod Crnogoraca, sastavio zakone („napisao nekoliko zakona“) i izabrao ljude koji su „upravljali 
narodom", ali da je u nedostatku materijalnih sredstava, a pritisnut opasnošću od čestih ratovanja s Turcima, 
ostavio iza sebe samo ,blagorodnu misao" i izvjesnu državnu tradiciju, ili - kako je to Jakov Nikolajevič 
pokušao slikovito da kaže - „sjenku praviteljstva“. Ma 

koliko metaforička kvalifikacija državotvoračkih napora vladike Petra I imala, kao i svaka metafora, svoje 
ograničenosti, u nečemu je pogođena, naročito kad se ima u vidu snaga državnog aparata kojim je Njegoš 
raspolagao poslije reformi 1837, posebno u suzbijanju otpora preživjelim patrijarhlanim institucijama. Ipak, 
Ozereckovski, nastavljajući da vrši analizu procesa nastajanja javne vlasti kod Crnogoraca, ističe da je 
Njegoš samo „obnovio plan svog strica“ o „neophodnosti zakona i praviteljstva“, jer je, u protivnom, Crna 
Gora mogla da postane ,pozornicom užasa" i ,više nego ikad nemirnim susjedom Turske“. Polazeći od toga 
da je crnogorski narod energično zakoračio putem izgradnje svoje nacionalne države, Ozereckovski je bio 
slobodan da carinskoj vladi skrene pažnju na to da se na taj način učvršćuje jedno ozbiljno političko uporšte 
za podršku ruskim interesima na Balkanu. 


Obaveza plaćanja poreza 


Analizirajući sve aspekte značaja carske subvencije, Ozereckovski je podvrgao dosta kritičkoj analizi 
ekonomski položaj zemlje i mogućnosti što joj se van redovne ruske finansijske subvencije pružaju. S tim u 
vezi, istakao je kategoričan zahtjev da nova vlast, uspostavljena na septembarskom saboru, mora odmah da 
preduzme hitne korake za zavođenje državnog poreza u zemlji. To je, kako Ozereckovski ističe, teško bilo 
sprovesti u život kod naroda koji je teško izdvajao i jedan groš za izdržavanje vlasti, a nalazio je i desetine 
talijera kad je bilo u pitanju nabavljanje oružja, praha i olova. 

Sve odluke donesene na septembarskom saboru i Njegoš i Ozereckovski smatrali su krnjim ukoliko se ne bi 
ozakonilo zavođenje poreza i učvrstilo shvatanje da je obaveza plaćanja poreza glavno obilježje građanina 
Crne Gore, kojim on izražava svoj odnos prema cjelini narodne zajednice, državi i njenim institucijama. 
Ubrzo poslije septembarskog sabora crnogorski vladar je ponovio odluku o podjeli stanovništva na poreske 
klase. Prva je bila obavezna da daje u državnu kasu tri fiorina godišnje, druga dva, a treća jedan fiorin. U 
godini 1837. cjelokupni prihodi od poreza iznosili su 14.000 fiorina. 

Koliko je Jakov Nikolajevič razmišljao o svim stvarima od kojih je zavisio napredak i ugled Crne Gore kao 
države najbolje svjedoči njegovo rezonovanje o tome da takva zemlja nije mogla dalje da se miri s tim da 
sve crnogorske centralne ustanove, uključjući i rezidenciju vladarevu, budu smještene u Cetinjskom 
manastiru. To je isto važilo i za prvu crnogorsku školu i Cetinjsku štampariju. Jer, prostorije manastira, bez 
obzira na neke adaptacije, učinjene po Njegoševim upustvima, nijesu mogle da zadovolje sve državnopravne 
i nacionalnokulturne radnje jedne države, koja je već bila dobila sva bitna obilježja prave državne 
organizacije. 

Sam vladika je takvu potrebu osjećao od onog trenutka kad mu je na pleća pala obaveza da upravlja svim 
državnim poslovima i vodi brigu o tome kako će državno sjedište dalje da izgleda. Istina je da su još 
početkom tridesetih godina nedaleko od Cetinjskog manastira bilo podignuto 56 kuća, koje su ih izgradili 
crnogorski trgovci. Po Njegoševoj zapovijesti 1837. počelo je da se podiže još nekoliko kuća u Cetinjskom 
polju i to upravo na manastirskom zemljištu. U Ove zgrade trebalo je da se smjeste senatori. 


Nukleus budućeg grada 


Vladika je smatrao da od svih javnih, državnih i kulturnih ustanova djelatnost Senata ima apsolutnu 
prednost, pa je donio odluku da 1837. Cetinjska škola privremeno obustavi rad kako bi se u njezinim 
prostorijama smjestio Senat, a škola je naredne godine bila dužna da nastavi sa redovnom nastavom. Već 
tada su Njegoš i Jakov Nikolajevič smatrali da zgrada ,Biljarde“ treba da zadovolji sve državne potrebe 

tadašnje Crne Gore. Tako zamišljena zgrada trebalo je da predstavlja urbanistički nukleus za podizanje 
cetinjskog grada. Po austrijskim izvorima, za ovaj projekat dao je inicijativu i izradio neku vrstu skice sam 
Jakov Nikolajevič. Mnogi ugledni putnici i svi Crnogorci koji su poslije podizanja Biljarde posjetili Cetinje bili 
su zadivljeni izgledom i funkcionalnošću ovog izvanrednog zdanja. Ona je bila simbol ne samo Cetinja već i 
Crne Gore. 

Sve radnje na unutrašnjim reformama, započete 1837. a iste godine i okončane, bile su tog trenutka izložene 
surovoj probi - kako su rezonovali Njegoš i Ozereckovski - ukoliko ih ne bi pratila odgovarajuća 
spoljnopolitička djelatnost, inspirisana, prije svega, željom da se odnosi s Turskom dovedu u normalan tok. U 
vrijeme kad se vraćao iz Petrograda, u prolazu kroz Beč, vladika crnogorski je o tome detaljno razmišljao i to 
je vjerovatno i bio jedan od razloga da se u prijestonici Monarhije susretne sa turskim ambasadorom Ferik - 
pašom. U razgovoru je Njegoš odmah pokrenuo potrebu ustanovljavanja novih odnosa na granici, 
vaspostavljanje čvrstog graničnog reda na njoj, prihvatanje prakse da se o sporovima raspravlja ne oružjem 
već diplomatskim radnjama i dogovorima. Po dolasku na Cetinje, a na sugestiju Ozereckovskog, vladika se 
obratio pismom skadarskom mutesarifu, podsjetivši ga na rezultate razgovora vođenih u Beču s otomanskim 
ambasadorom. Njegoš je takođe imao namjeru da takve odnose uspostavi i sa hercegovačkim vezirom. 


Podrška Ozereckovski 


Svi državno-pravni potezi učinjeni 1837. poslije septembarskog sabora imali su izgleda da se sprovedu u 
djelo, da ih narod prihvati kao put u bolju budućnost, ali je u dobre odnose s Turskom i turskim vezirom u 
Skadru i Mostaru malo o vjerovao. Čak ni vladičini najbliži sradnici nijesu mnogo bili ubijeđeni u to da će 
napori Crne Gore dovesti do mira na granicama. U odnosima Crne Gore sa susjednom Turskom izgrađena je 
bila krvava praksa, koju su diktirale nekakve prikrivene sile koje su vjekovima podsticale nesigurnost na 
ranicama, uvodile shvatanje da samo naoružana desnica garantuje rad i mir. 
Česti sukobi na granici prem Grahovu najrječitije su karakterisali crnogorsko-turske odnose. Ozereckovski je 
to odmah zapazio i o tome izvijestio ruskog poslanika u Beču Tatiščeva, ističući da su Crnogorci držali da je 
Grahovo sastavni dio njihove državne teritorije, bez obzira na to što su Grahovljani izražavali spremnost da 
Turcima plaćaju po 2 srebrna fiorina godišnje. Pošto su Turci poslije bitike 16. avgusta 1836. željeli da taj 
poraz preuveličaju, Ozereckovski je smatrao da na tom području crnogorsko-turske granice lako može doći 
do novih zapleta i krvoprolića. Sam Ozereckovski je držao stranu Crnogorcima, ne dajući za pravo 
otomanskim vlastima da svoje pretenzije na bilo koji način i bilo kakvim argumentima potkrjepljuje. On je u 
oktobru 1837. pozvao na Cetinje grahovske prvake i, ističući im značaj toga što su zajedno s Crnogorcima 
ratovali protiv Francuza, predložio da vode brigu da “stresu turski jaram“ po svaku cijenu. Zbog toga se 
Njegoš u zimu 1837. i spremao da učini zvaničnu posjetu ovom području oko koga su se lomila koplja. 


Iskreni prijatelj 


Njegoševa politika prema Grahovu zadavala je brigu austrijskim vlastima u Primorju i vladi u Beču. One su 
smatrale da Grahovo ne pripada Crnoj Gori. A smatrale su da bi u slučaju pripadanja Grahova Crnoj Gori bio 
znatno poremećen trgovački promet Nikšića i Hercegovine s Bokom Kotorskom, posebno sa Risnom i Herceg 
Novim. Crnogorsko Grahovo svelo bi trgovinu na najmanju mjeru, a tranzit Nikšić - Risan obrnulo drugim 
smjerom. Vojne vlasti Monarhije su posebno bile zainteresovane da se ne mijenja status Grahova. Tako je 
pukovnik Karačaj u izvještaju vladi isticao da onaj ko drži Grahovo ima u svojim rukama ,ključ" koji mu je 
lako otvarao vrata za najvažnija područja Hercegovine. Austrijske vlasti su stoga željele da to zaustave po 
svaku cijenu. 

Pošto je ocijenio da u datim okolnostima teško vaspostaviti normalno stanje na crnogorsko-turskoj granici, 
Jakov Nikolajevič je predložio svojoj vladi da ispita mogućnosti da se otomanska vlada privoli da sa Crnom 
Gorom izvrši zvanično razgraničenje, poput onoga koje se spremalo između Crne Gore i Monarhije. Cijeneći 
da je takav zahtjev zaista opravdan, petrogradski kabinet, zbog složenih diplomatskih okolnosti, nije ništa 
preduzimao povodom ove inicijative. 

Boravak Jakova Nikolajevića u Crnoj Gori s posebnom brižljivošću su pratile otomanske vlasti, i one u 
Mostaru i posebno one u Skadru. Za čitavo vrijeme boravka ruskog izaslanika nijesu prestajale na granici da 
odjekuju puščani plotuni. To je u većini slučajeva bila neka vrsta demonstracije sile, da bi se pokazalo rusko 
izaslaniku da mira na toj granici neće nikada biti. 


Autoritativni savjetnik 


Glavni dio svoje delikatne diplomatske misije Jakov Nikolajevič je obavio na samom početku boravka na 
Cetinju. Tada je Petar II uz njegovu saradnju izvršio najznačajnije državno-političke poduhvate, koji su ušli u 
državnopravnu povjesnicu crnogorsku kao jedan od prelomnih trenutaka razvoja. Sve ostalo što je 
Ozereckovski radio i učinio za dobro u ,ovom prekrasnom slovenskom kutku" bilo je podređeno želji da 
Njegošu sugeriše načela kojih je trebalo dosljedno da se drži u izgradnji države. Njegovi razgovori s vladikom 
ostavili su dubokog traga na duh i mišljenje crnogorskog vladara. Vladika je u razgovorima s Ozereckovskim 
obogatio svoja saznanja o mnogim pitanjima iz političkog života i prakse, iz teorije o državi i njezinoj 
strukturi. Nije bez značaja bila činjenica da je Jakov Nikolajevič bio i ađutant kod grofa Benkendorfa, bivšeg 
ministra policije. Ozereckovski je zaista bio autoritativan savjetnik i mogao je da obogati bilo čija saznanja 
kako se država i stvara i brani. 

Da bi što bolje upoznao Crnu Goru i crnogorski narod, Ozereckovski je imao da zahvali tijesnoj saradnji s 
vladičinim sekretarom Dimitrijem Milakovićem. On mu je davao pouzdana obavještenja o svemu onome čime 
nije želio da opterećuje vladiku. Milaković mu je pružao pouzdane podatke o raznim oblastima života u Crnoj 
Gori. Osim Milakovića, Ozereckovski se bio sprijateljio i sa popom Jovanom Kneževićem. Sa njim se i 
pobratimio, i to, kako izgleda, u septembru, odmah pošto je Knežević izabran za kapetana Gvardije. Posebno 
je ruski izaslanik zavolio vladičinog pratioca, popa Toma Davidovića. 

Ozereckovski je imao namjeru da obiđe čitavu Crnu Goru i da na terenu prikuplja građu za detaljni izvještaj 
carskoj vladi i imperatoru Nikolaju I. Tako je početkom oktobra, zajedno sa crnogorskim vladikom, proveo 

dvije nedjelje u obilasku Riječke i Crmničke nahije. Iznenada, zdravstveno stanje ruskog izaslanika se 
pogoršalo, pa je vladika, preko svojih veza s austrijskim vlastima u Kotoru, obezbijedio da kotorski poglavar 
uputi na Cetinje dr Avgustina. On je konstatovao da je zdravstveno stanje ruskog izaslanika veoma ozbiljno. 
Tako je on morao da napusti Crnu Goru prije nego što je bio planirao i da otputuje početkom novembra za 
Trst. Prilikom ispraćaja Njegoš je ispjevao poznatu pjesmu Polazak iz Crne Gore g. polkovnika 
Ozereckovskog. To je vrsta prigodne pjesme kojom se vladika služio kad su bile u pitanju ličnosti do čije mu 
je saradnje bilo stalo. 


Povratak Ozereckovskog 


Na putu za Beč, u Veneciji se Ozereckovski slučajno susrio sa ruskim inženjerijskim kapetanom Ozerskim i 
pokazao mu neke uzorke minerala, želeći da ga zainteresuje za rudno blago Crne Gore. 

Na putu za Petrograd Ozereckovski se zadržao u austrijskoj prijestonici, pripremajući materijal za razgovore 
u carskoj vladi i za razgovor s imperatorom. U Beču je angažovao slikara Aljta da mu izradi 10 crteža, od 
kojih je deseta predstavljala grupu muškaraca, žena i djece iz Crne Gore. Jedan profesor kaligrafije za svaku 
sliku napisao je legende, a od profesora Gezemana zatražio je da mu izradi dvije drvene statue, na koje je 
stavio crnogorsku mušku i žensku nošnju. 

Po dogovoru s Njegošem, Ozereckovski je bio dužan da u Petrogradu pruži imperatoru Nikolaju I 
najpouzdanije podatke o Crnoj Gori, njenom političkom položaju i ulozi i da ruskom vladaru predstavi u 
pravom svijetlu lik crnogorskog vladara, da opovrgne sve sumnje koje su o njemu širili njegovi protivnici. 
Ozereckovski je iskreno prihvatio tu obavezu, smatrajući da će na taj način učiniti veliku korist ruskom 
imperatoru, jer mu je u realnom svijetlu prikazivao jednu „daleku zemlju“, „veoma predanu“ Rusiji i njezinom 
vladaru. 

Ozereckovski je doputovao u Petrograd početkom 1838. gdje je imao prvi susret s grofom Aleksandrom 
Hristiforovičem Benkendorfom, jednom od najuticajnijih ličnosti prijestonice, čije su veze s Karlom 
Vasiljevičem i sa samim imperatorom Nikolajem I bile poznate prijestoničkom javnom životu. Najznačajnije 
dokumentacione materijale o Crnoj Gori Ozereckovski je odmah uručio Benkendorfu, na koga je posebno 
izazvao snažan utisak pripremljeni album o Crnoj Gori. Čim je za to saznao, ruski imeprator je zatražio da 
mu se pripremi mala izložba sa predmetima iz Crne Gore u Ančikovskom dvorcu, gdje se i susrio s 
Ozereckovskim. To je natjeralo bivšeg ruskog izaslanika da gotovo svaki dan, posredstvom grofa 
Benkendorfa, dostavlja poneki prilog za Nikolaja R o Crnoj Gori i Crnogorcima. Svoje izvještaje Ozereckovski 
je koncipirao tako da predstavljaju izvor prvog reda, od kojih je carska vlada morala da polazi u daljoj 
izgradnji svoje osnovne političko-strateške linije u odnosu na Crnu Goru i na balkansku politiku uopšte. 


Ocjene i predlozi 


Ozereckovski je smatrao da carska vlada mora u ocjenjivanju političkog položaja Crne Gore da polazi uvijek 
od činjenice da su Crnogorci dugo vremena uživali faktičku slobodu, o čemu je u narodu bila izgrađena 
tradicija, koja je tu faktičku nezavisnost projektovala i na ona istorijska razdoblja u kojima je turska vrhovna 
vlast bila nesporna. Crnogorci su bili fanatizovano privrženi stanovištu da njihova nezavisnost nikad nije bila 
dovođena u pitanje i da je nju potvrđivala trostoljetna oslobodilačka oružana borba. Jakov Nikolajevič se nije 
upuštao u ocjenu koliko su takva shvatanja imala potvrdu u istorijskim činjenicama. On je samo osjećao 
duboki politički smisao tako naturenih gledanja i dovodio ih je u vezu s procesom izgradnje samostalne 
nacionalne države. 

Čim je u Crnoj Gori započeo proces izgradnje domaće državne vlasti, čim su počele da se stvaraju i učvršćuju 
centralne institucije države, nastale su i nove međunarodne okolnosti; zemlja je pored Turske dobila i novog 
opasnog protivnika - Bečku monarhiju. Bečka vlada je - kako je isticao Ozereckovski - smatrala da joj 
direktno ugrožava političko-stratešku poziciju stvaranje jedne samostalne države na samim granicama i to na 
jednom iako nevelikom ali političko-strateški značajnom području. Vlada Monarhije je stoga smatrala da 
Njegoševe državne reforme 1837. predstavljaju opasne radnje po austrijske državne interese. 

Analizirajući neposredno državnu tradiciju na koju se Njegoševa država oslanjala i morala oslanjati, 
Ozereckovski je ukazao na značajan istorijski trenutak kad su 1796. u sastav Crne Gore ušla Brda - 
Bjelopavlići, Piperi i Bratonožići. Otada je slabljenje turske vlasti na Balkanu postalo nesporan fakat, a uticaj 
Crne Gore se širio na crnogorsko-hercegovačka i plemena u susjedstvu. Hercegovački pašaluk je počeo da se 
osjeća direktno ugroženim od prirodne ekspanzije crnogorskog naroda. Rezonujući o tom očevidnom 
istorijskom procesu, bečka vlada je osjećala opasnost od te ratničke državice, kojoj je samo nedostatak 
materijalnih sredstava smetao da uzme u svoje ruke kormilo pokreta koji je iz dana u dan narastao u 
Hercegovini, nekadašnjoj Staroj Srbiji i sjevernoj Albaniji. Ozereckovski je jedan od prvih ruskih diplomata 
koji je otvoreno prozvao Bečku monarhiju za ekspanzionizam na Balkanu, ispoljen posebno prema Crnoj 
Gori. On je zadivljujućom oštroumnošću uočavao suštinu razilaženja Rusije i Bečke monarhije u pitanjima 
balkanske politike i daljem razvoju prilika na Istoku. Njegovo razumijevanje ovog suštinskog problema 
politike na Istoku nije nailazilo na puno odobravanje Karla Vasiljeviča Neseljrodea, čija su gledišta dominirala 
ruskom diplomatijom. 


Njegoševe sugestije 


Materijalno angažovanje Rusije u poslovima državnih reformi u Crnoj Gori nije bilo - po ocjeni Ozereckovskog 
- »prijatno" bečkoj vladi, jer su time direktno ugrožavani njeni imperijalni interesi na Balkanu. Zato su svi 
procesi koji su pomagali da se učvrsti pozicija Njegoševe države usporavani ne samo iz Carigrada već i iz 
Beča. Iz austrijske prijestonice javljali su se podsticaji da se mladi crnogorski vladar prikaže kao zaštitnik 
jedne varvarske nacije, kojoj je glavni cilj bio pljačka tuđe imovine. Analizirajući prirodni proces austrijske 
politike na Balkanu, Ozereckovski je skretao pažnju i na to da su i druge evropske sile pokazivale želju da 
svoju ekspaniju prenesu na balkanske zemlje. Ukazujući na takve političke tendencije Ozereckovski je iznosio 
u izvještajima državnom vicekancelaru i imperatoru samo one analize i tumačenja koja mu je mladi 
crnogorski vladar sugerisao i isticao u svojim rasuđivanjima o datoj političko-diplomatskoj stvarnosti 

evropske politike. Kao prvo, Petar II mu je sugerisao da istakne: 

1. Još 1831. godine, kad je u Crnoj Gori došlo do korjenitih političkih preobražaja, kad su ustanovljeni Senat 
i drugi organi vlasti, dva austrijska činovnika su u Carigradu posjetila velikog vezira i, izlažući mu misli o 
nočevidnom" jačanju Crne Gore, predložili da „obuzda ovu zemlju” na taj način što bi se od nje odvojila Brda. 
Za ovu intervenciju vladika je saznao od samog vezirovog prevodioca, čiji su rođaci tada živjeli u 
Hercegovini. Označeni prevodilac je o tome poslao hitan izvještaj, znajući da će ga oni dostaviti Crnoj Gori. 
Ubrzo se pokazalo da je navedeni izvještaj bio potpuno tačan, jer je vezir preduzeo vojne korake kako bi se 
ovakav plan što prije realizovao. Vladika se tada obratio ruskom poslaniku Tatiščevu da apeluje na svoju 
vladu da se zauzme na Porti kako bi se odustalo od ovako pogubnog plana za Crnu Goru. Na intervenciju 
ruske diplomatije, otomanska vlada je privremeno odložila ratoborni poduhvat protiv Crne Gore. Ove 
ratoborne zamisli Carigrada grubo su podržavali i neki austrijski lokalni funkcioneri u Boki Kotorskoj, između 
ostalih i grof Karačaj, čiji je uticaj na austrijsku politiku i u Boki i u čitavoj Dalmaciji bio nesumnjiv. On je čak 
u jednom razgovoru s Ozereckovskim u oktobru 1837. iznio stanovište da bi otomanska vlada bila dužna da 
,oružjem" očita Crnogorcima „jednu grubu lekciju“ čime bi se na najbolji način zaštitili austrijski interesi na 
ovom prostoru Balkana. Crna Gora neujedinjena s Brdima mogla je, po ocjenama bečkih diplomata, biti 
dobar susjed s Austrijom, ali oslonjena na Brda postajala je opasna. 


Odsvuda pritisci 


2. Neposredno poslije septembarskog sabora na Cetinju Njegoš je, dobrim dijelom po preporuci 
Ozereckovskog, poslao skadarskom i hercegovačkim vezirima poruku o uspostavljanju mira na crnogorsko- 
turskoj granici. Ubrzo poslije toga dobio od obojice potvrdan odgovor što se tiče potrebe za održavanjem 
mira, s tim da se pod pojmom Crna Gora imaju računati ,četiri ranije nahije“. Tako su se u politici pritiska na 
Crnu Goru našle na istoj liniji i Turska i Austrija, riješene da u ,zametku" ograniče državno-pravni i državno- 
politički i nacionalno-politički razvoj Crne Gore i da suzbiju njene nacionalno-političke pretenzije prema 
Brdima i Hercegovini. 

3. U planove bečke vlade protiv Crne Gore treba ubrojiti i jednu dosta primitivno vođenu propagandu i 
obavještajnu radnju učinjenu u vrijeme Njegoševog odsustva iz Crne Gore. Naime, tada su austrijski 
obavještajni agenti i drugi tajni diplomatski radnici, oslanjajući se na pouzdanike iz Riječke i Crmničke nahije, 
razvijali akciju o odvajanju ovih nahija od Crne Gore. Da je takva radnja postojala, vođena od strane 
austrijske diplomatske i policijske službe, svojedoče mnogi izvještaji austrijskih lokalnihi vlasti iz Boke 
Kotorske. Ti izvještaji su intonirani pretjerivanjima, proizvoljnim interpretacijama, nerealnim procjenama. 
Austrijske vlasti su bile spremne da podrže kampanju koja je tada vođena protiv Njegoša. Njima je bio cilj da 
se u Petrogradu stvori utisak da u Crnoj Gori vlada anarhija. Na taj način tajna bečka diplomatija je težila da 
dezangažuje Rusiju od uplitanja u poslove Crne Gore. U ovom kontekstu trebalo je i interpretirati austrijske 
vijesti o odcjepljenju Riječke i Crmničke nahije od Crne Gore. 


Aktivnost konzula u Skadru 


To se dešavalo u vrijeme kad se Rusija našla na raskršću i pitala se šta da preduzme u momentu kad su, 
poslije zaključenja ugovora s Turskom u Unćijar Ikselesiju, zapadnoevropske velike države Francuska i 
Engleska pokušavale da na balkanu uspostave neku tačku oslonca. Kad je Crna Gora 1834. zapala u velike 
teškoće, a njen vladar se obratio ruskom imperatoru za podršku i pomoć, vlade iz Pariza i Londona ovlastile 
su svoje konzularne predstavnike u Skadru preko specijalnog izaslanika da mu u povjerenju ponude novac za 
nabavku municije, zapravo za svrhu koja je u tom trenutku Njegošu najviše zadavala brigu. On je tada 
kategorično odbio taj francusko-britanski prijedlog. Ubrzo zatim crnogorski gospodar je otputovao za Rusiju, 
pa je i aktivnost francuskog i britanskog konzularnog predstavnika da se zaustavi proces afirmacije 
crnogorske države dosta oslabio. Smanjene su takođe i opasne diplomatske intrige austrijske vlade i njenih 
predstavnika u Dalmaciji i Boki Kotorskoj. I one su se nadale da će Njegoš u Petrogradu umjesto političkog 
trijumfa doživjeti potpuni neuspjeh. 

Djelatnost britanskog i francuskog konzularnog predstavnika u Skadru remetila je odnose Crne Gore sa 
sjevernoarbanaškim plemenima. Među tim plemenima Crna Gora i Crnogorci su uživali poseban ugled. Neki 
njihovi prvaci su držali da od saradnje s Crnom Gorom zavisi i njihova budućnost i njihova stremljenja da se 
oslobode turskog ropstva i turskog uticaja. Crnu Goru su najviše podržavali Hoti. Njihov prvak, Gas Nika, 











Vlasti u Skadru su brzo osjetile da crnogorsko-sjevernoarbanaške veze idu opasnom linijom razvoja, da su 
direktno uperene protiv otomanskih interesa na ovom dijelu Balkana. Podstaknuti primjerom Gas Nika i drugi 
sjevernoarbanaški prvaci su počeli često da dolaze kod Njegoša na Cetinje. S njim su se savjetovali o 
podizanju zajedničkog ustanka protiv Turaka. Znajući kako bi to brzo komplikovalo odnose na ovom dijelu 
Balkana, Njegoš ih je savjetovao da se za to sačeka bolje vrijeme. 


Slovenska misao 


U istoriji odnosa Rusije i Bečke monarhije događaji u Crnoj Gori, koji su se odigravali za vrijeme boravka 
nekoliko ruskih izaslanika krajem tridesetih i početkom četrdesetih godina, znatno su odredili dalje odnose 
među dvjema vodećim evropskim silama na Istoku. Nemire u zemljama pod turskom vlašću, u Beču su 
ocjenjivali kao opasnost po interesu Monarhije. U Beču se držalo da će se oni jednog dana spojiti sa 
nacinalnorevolucionarnim raspoloženjem porobljenih albanskih naroda pod vlašću Monarhije, zbog jake 
„Slovenske misli" koja je postojala politički credo u svim zemljama nastanjenim slovenskim življem u 
Monarhiji. Već tada je bauk revolucije izazivao paniku u bečkim političkim i diplomatskim krugovima. 

U Petrogradu se stoga s pažnjom pratio ilirski pokret. Iako je to bila romantičarska vizija jednog dijela 
hrvatske građanske klase o jugoslovenstvu uopšte, o povezanosti njihovih nacionalnih interesa sa svim 
jugoslovenskim narodima, djelatnost Danice ilirske cijenjena je kao sudbonosne vjesnik jedne nove 
nacionalne ideologije. Neki krugovi u Petrogradu, dobrim dijelom i pred uticajem mladog crnogorskog 

vladara, prihvatili su koncepcije da je ,narod bez narodnosti tijelo bez kosti“, da je ,narod bez slobode isto 
što i riba bez vode, i da se u „jedinstvu naroda sastoji njegova prava snaga”. Sve su ovo vladičine misli, 
originalne ili parafraza tuđih misli, svejedno, koje su ruski diplomatski predstavnici nametali ruskom 
državnom vicekancelaru kao osnov za izvlačenje pravih političkostrateških ciljeva i zadatka za rusku politiku 
na Balkanu. Nije nimalo slučajno što je Njegoš pridavao onoliki značaj ilirskom pokretu. Obuzet 
romantičarskom vizijom o narodnom jedinstvu svih slovenskih naroda na Balkanu, vladika crnogorski je to 
najbolje izrazio svojim stihovima „ne pita se ko se kako krsti, no čija mu krvca grije prsi”. On se zbog toga i 
preplatio na prve brojeve ,Danice ilirske“ za svoju biblioteku. 


Važnost škole 


Ako 1837. čini jednu od prekretnica u državno pravnom razvoju Crne Gore, ona predstavlja i zaokret u ruskoj 
politici prema toj malenoj zemlji i njezinom darovitom vladaru. Otada ruska vlada drugačije govori o 
crnogorskim zahtjevima za preseljavanje prekobrojnog stanovništva za Rusiju, pa je donijela odluku da se 
tim povodom uzme u obzir Kavkaz i kavkasko područje za prijem eventualnih preseljenika iz Crne Gore. Oni 
bi tamo kako se rezonovalo u Petrogradu poslužili kao sigurna garancija za odbranu vječito ugrožene ruske 
granice. 

Ruska vlada je posebno cijenila značaj Njegoševe škole na Cetinju. Smatrajući tu ustanovu, kao jedan od 
presudnih činilaca u daljem razvoju narodne i nacionalne misli, podizanju kulturnog nivoa cjelokupnog 
stanovništva, ruska vlada je predlagala da se Petru II osiguraju sredstva za podizanje nove zgrade za školu. 
Isto tako, ruska diplomatija je Njegošu preporučila da u školu može primati đake iz Hercegovine i Albanije, 
čime je zvanična Crna Gora mogla ostvariti snažniji uticaj na stanovništvo ovih provincija. Vladici su takve 
sugestije budile nove nade. Očekivao je da će Cetinjska škola ubrzo postati kulturni centar, odakle je trebalo 
da zrači ne samo prosvjetiteljska već i nacionalnopolitička misao. 

Ruska vlada je bila svjesna toga da je finansijska pomoć, određena carevom odlukom u iznosu godišnje 
subvencije na 80.000 rubalja, dovoljna samo za održavanje državne administracije, a da u slučaju nerodnih 
godina takva i tolika sredstva ne mogu obezbijediti neophodnu finansijsku sumu za nabavku žita za prehranu 
naroda. Stoga je vlada donijela odluku, na prijedlog Jakova Nikolajeviča, da se u Odesi izvrši nabavka 
određene količine žita za prehranu crnogorskog naroda. Za prvo vrijeme nabavljeno je 10.000 četvrti žitarica 
za ovu svrhu. Imperator Nikola I se odmah saglasio s datim prijedlogom i o tome je Njegošu upućeno 
obavještenje. Crnogorci su svakim danom dobijali uvjerenje da zemlja i narod neće biti ostavljeni od ruske 
vlade. Nade u Rusiju su počele ponovo da se pretvaraju u pravi kult, kome su udareni istorijski korijeni još 
početkom XVIII stoljeća. 


Glavni dokumenti 


Tek do kraja tridesetih godina XIX stoljeća, poslije povratka Ozereckovskog u Petrograd, u arhivi Ministarstva 
inostranih djela Rusije i u arhivi Carske kancelarije pripremljeni su pisani a veoma provjereni materijali o 
Crnoj Gori i Crnogorcima, na temelju kojih je carska diplomatija mogla da sastavlja referate za imperatora, 
kad se za to ukazivala potreba. Do tada su takvi materijali držani u Azijatskom departmanu, arhivi 
oberprokurora Svetog sinoda, rjeđe u carskoj arhivi. Glavni dokumenat koji je u carskoj kancelariji služio ka 
osnov za pobliže upoznavanje s Crnom Gorom i istorijom njenog naroda čini jedan raskošno pripremljen 
rukopis, sastavljen iz dva dijela: 

1. Crna Gora, predjeli i njeno prostranstvo i 

2. Istorija crnogorskog naroda. 

Osim ova dva glavna dokumenta o Njegoševoj zemlji i državi, sastavljen je i statistički pregled po kome je 
Crna Gora brojala 100.000 stanovnika i mogla da digne na oružje 19.500 vojnika. U broj naoružanih 
stanovnika Njegoš je ubrojao pored Starocrnogoraca, Bjelopavliće, Pipere, Rovčane, Moračane, Uskoke, Kuče 
i Bratonožiće i jedan dio Vasojevića; sve one koji su se na njegov poziv mogli latiti oružja za odbranu Crne 
Gore. Da bi došao do vjerodostojnih podataka o ukupnoj populaciji i o broju oružnika, Ozereckovski je 
predložio vladici da hitno ustanovi matične knjige. Držeći se tih uputstava, Njegoš je sam sastavio statistički 
pregled populacije što je živjela na teritoriji na koju se protezao suverenitet Crne Gore. Po Njegoševoj 
statistici Crna Gora je imala 339 sela, sa 9.328 domova, iz kojih su u kritičnim trenucima vladar i senat mogli 
da računaju na 20.750 naoružanih ljudi. 

Pripremajući se za odlazak iz Crne Gore, ruski zvanični izaslanik je imao sreću da u Kancelariji crnogorskog 
vladara naiđe na bogatu arhivu. U njoj su se čuvala dragocjena istorijska svjedočanstva o prošlosti Crne 
Gore, naročito interesantna i važna za njen novovjekovni period. Razgledajući, doduše u hitnji, tu dragocjenu 
riznicu istorijskih spomenika jednog naroda, Ozereckovski je mogao da uoči kako je nastajala njegova (tog 
naroda) država, kroz kakve je faze prolazila i s kakvim se sve nedaćama susrijetala. Sto se tiče perioda 
posljednjeg vladajućeg crnogorskog vladike (Petra II Petrovića Njegoša), Ozereckovskom nije bilo teško 
uočiti i kritički ocijeniti značaj toga što je Njegoš, odmah po stupanju na čelo Crne Gore, izdao naredbu o 
ustanovljenju tzv. Izhođajščeg žurnala, u kome su čuvane sve kopije njegovih službenih pisama. Bilo je 
ukupno četiri knjige Izhođajščeg žurnala. Posljednja, četvrta, za razdoblje od 1848-1851 - zagubljena je. 


Jezik administracije 


Za proučavanje nacionalne svijesti crogorskog naroda i njegovog nacionalnog samoidentiteta veoma je 
zanimljivo i važno upoznati jezik državne administracije u vrijeme konstituisanja crnogorske nacionalne 
države. Dok se u doba vladike Petra I, u njegovoj zvaničnoj korespodnenciji, stalno upotrebljavala odrednica 
„Narod crnogorski i brdski", za vrijeme Njegoševo ta je odrednica zamijenjena pojmom „Narod crnogorski“, i 





Otkako je vladika Petar I Petrović Njegoš još 1819. upozoren od strane zvaničnog ruskog predstavnika u 
Carigradu da je nedopustivo da crnogorski državni pasoši nose u svom zaglavlju tekst ,U ime njegovog 
imperatorskog veličanstva cara vserosijskog“, utemeljivač crnogorske države je, ne želeći da o tome otvara 
raspravu, donio odluku da taj tekst zamijeni boljim i adekvatnijim - „Il principato di Montenegro". A pasoši u 

doba vladike Petra II u početku su nosili naziv „Crnogorsko provodno pismo”, da bi ubrzo naziv bio 
zamijenjen sa „Crnogorski pasport”. U svim sačuvanim crnogorskim pasportima, a postoji ih ne mali broj, 
nalazi se rubrika za nacionalnost, a u svakoj je ruka zvaničnog sekretara (uglavnom praviteljstvujuščeg 
senata) ispisivala ,Crnogorac“. Kao što je i poznato, svaki crnogorski pasport bio je ovjeren državnim 
pečatom, ,mohurom", koji je imao ugravirani naslov „Crnogorskog Praviteljstvujuščeg senata i vsjej Černoj 
Gori-mohur“. 


Potraga za zlatom 


Sve pisane hartije i kopije zvaničnih dokumenata, kojima je ruska diplomatija tada snabdjela imperatora i 
njegovu kancelariju, uzete su iz bivše arhive vladike Petra I, iz njegove Kratke istorije Crne Gore, ili 
saopštene na osnovu kazivanja Njegoševog i Dimitrija Milakovića. Svi statistički podaci koje je tada prikupila 
ruska diplomatska služba u velikoj mjeri se poklapaju sa statističkim materijalom saopštenim u prvim 
brojevima Grlice. Oni su svi sažeti u jednoj specijalno urađenoj knjizi, obima 22/30 cm, s pozlaćenim 
obodom. Knjiga je specijalno pripremljena za imperatora. 

Svi podaci saopšteni u pisanim referatima diplomatskog predstavnika izaslanog kod crnogorskog vladike, 
prepisi sa originala iz hartija Državne arhive vladike Petra I, umjetničke tvorevine, kao i Istorija crnogorskog 
naroda spremljena za imperatora, izazvali su veliko interesovanje u krugovima oko Ministarstva inostranih 
poslova i Carske kancelarije. Posebno interesovanje izazvali su podaci da u toj zemlji mineralno blago 
predstavlja posebno bogatstvo, da u njoj ima čak i zlatne rudače. Cim je Nikolaj I saznao za taj podatak, 
izdao je naredbu da se u Crnu Goru pošalje iskusni rudarski inženjer. O carskoj odluci odmah je obaviješten 
đeneral-ađutant Aleksandar Hristiforovič Benkendorf. On je zatražio od grofa Kankrina da naznači jednog 
sposobnog oficira iz reda rudarskih inženjera da odmah otputuje za Beč, gdje je od ruskog poslanika pri 
bečkom dvoru trebalo da dobije detaljnija uputstva za rad u Crnoj Gori. Držeći se ovih uputstava, načelnik 
štaba rudarskih inženjera, đeneral Čevkin, imenovao je rudarskog kapetana Jegora Petroviča Kovaljevskog za 
odlazak u specijalnu misiju u Crnu Goru. Za tu svrhu je bila određena suma od 16.000 rubalja. 

Krajem januara 1838. Kovaljevski je napustio dužnost na Uralu i doputovao u Petrograd, gdje je krajem 
marta za njega bio spremljen pasoš, pisma za ruskog poslanika u Beču Tatiščeva i preporuka za crnogorskog 
vladara - Petra II Petrovića Njegoša. U Petrogradu je državni vicekancelar Karlo Vasiljevič Neseljrode sastavio 
specijalnu instrukciju za Kovaljevskog. Ona je i publikovana u jednoj od najnovijih rasprava crnogorske novije 
istoriografije, kao i u monografiji o Kovaljevskom, izdatoj u bivšem SSSR-u. U četvrtoj tački spomenute 
instrukcije državni vicekancelar je preporučio Jegoru Petroviču da u održavanju ličnih veza sa vladarom Crne 
Gore strogo vodi računa o tome da mu na svakom koraku iskazuje poštovanje i da ne preduzima nikakav 
poduhvat koji bi mogao biti protumačen kao „miješanje u poslove Crne Gore“. Slične instrukcije dobio je od 
načelnika Staba Korpusa rudarskih inženjera, generala Čevkina. U tački četvrtoj Cevkinove instrukcije rečeno 
je da se u slučaju pronalaska rudače izradi plan za njenu eksploataciju i da se on do detalja saopšti 
crnogorskom vladaru, od čije je volje, u prvom redu, zavisilo da li će se preduzeti radovi na eksploataciji. 


Kovaljevski obilazi Crnu Goru 

















Krajem marta Kovaljevski je stigao u Petrograd i odmah produžio za Beč, gdje je prispio krajem aprila i 
započeo pripreme za odlazak u Crnu Goru. Sredinom maja stigao je u Crnu Goru, gdje je odmah zadobio 
simpatije crnogorskog vladara. 

Ubrzo po dolasku u svoju ,Meku“, kako je kasnije nazvao Crnu Goru, Kovaljevski je, kao i ranije Jakov 
Nikolajevič Ozereckovski, bio oduševljen ličnošću crnogorskog vladara, impresioniran životom, običajima i 
moralnim načelima što su regulisali osnovne odnose među Crnogorcima. U čestim razgovorima sa Njegošem, 
Kovaljevski je mogao samo da konstatuje da su zapažanja o crnogorskom vladaru Jakova Nikolajeviča 
Ozereckovskog bila objektivna i realna. 

Kovaljevski je odmah počeo da obilazi Crnu Goru, u pratnji nekoliko perjanika, koje mu ih je kao ličnu pratnju 
naznačio sam Njegoš. Najzad je uz ne male teškoće obišao i Zlaticu, centralno mjesto gdje je očekivao 
najdragocjenije mineralno-geološke nalaze. 

Na kraju svojih istraživanja Kovaljevski je, ocjenivši kolike brige Crnoj Gori i Njegošu zadaju potrebe u 
naoružanju, posebno u nabavci baruta, pokušao da na Rijeci Crnojevića sagleda uslove za podizanje 
radionice (,fabrike") baruta. On je kasnije bio veoma ponosan što je udario osnove za prvu crnogorsku 
«fabriku" naoružanja. Da li je radionica odmah započela s proizvodnjom baruta - teško je reći. U austrijskim 
izvorima o proizvodnji baruta i o ovoj fabrici govori se tek sredinom četrdesetih godina. No, bilo kako bilo, to 


www.montenegrina.net/pages/pages1/istorija/cg_u_xix_vijeku/sazdanje_crnogorske_nacionalne_drzave5_b_pavicevic.htm 10/29 


11/6/21, 4:02 PM MONTENEGRINA - digitalna biblioteka crnogorske kulture i nasljedja 


je bila fabrika čije je osnove izradio Jegor Petrovič. 
Veliki značaj 


I Njegoš i svi njegovi bliski saradnici, posebno senatori i pojedini kapetani, osjetili su da su u ličnostima 
Ozereckovskog i Kovaljevskog dobili stvarne prijatelje i obožavaoce. Oduševljenje Kovaljevskog vladičinom 
ličnošću imaće veliki značaj za dalje učvršćivanje crnogorsko-ruskih političkih i kulturnih veza i odnosa. Ni 
vladika ni njegovi saradnici tada nijesu mogli pretpostaviti da ovom rudarskom inženjeru, rođenom 1809, u 
selu Jarošovki, Harkovskog sreza, Slobodsko-ukrajinske gubernije predstoji sjajna diplomatska i politička 
karijera, da će postati i šef Azijatskog departmana, napisati o Crnoj Gori briljantna memoarska kazivanja, a o 
crnogorskom vladaru - pjesniku i posebnu studiju, koja u bibliografiji o našem velikom piscu zauzima 
zapaženo mjesto. 

Boravak Jegora Petroviča u Crnoj Gori izazvao je posebno podozrenje austrijskih vlasti, njihove štampe i 
njihove javnosti. On nije skrivao svoje čuđenje pred austrijskim predstavnicima zbog krivotvotvorenja o 
Crnoj Gori u člancima i prilozima pojedinih austrijskih novina. U njima je često isticano da crnogorski narod 
predstavljaju pljačkaši i razbojnici, koji su se privikli da žive samo od plijena. Uzeti u odbranu jedan narod, 
riješen da krene putem civilizovanog života, da izgradi svoju samostalnu, nezavisnu državu - za Kovaljevskog 
je bila moralna obaveza prvog reda. On je otvoreno iznosio mišljenje da Crna Gora ima i istorijsko, i 
ekonomsko, i političko pravo da dobije izlazak na more, da je to pravo plaćala kroz vjekove krvlju svojih 
sinova i da joj se ono ne smije i ne može osporiti. Zbog takvih rezonavanja bečka vlada je našla za 
neophodno da uloži oštar protest kod ruske vlade. To je učinio sam Meternih, iskoristivši susret sa grofom 
Karlom Vasiljevičem Neseljrodeom u Veneciji, tražeći od ruskog vicekancelara da ruski izaslanik Kovaljevski 
usaglasi svoje ponašanje u Crnoj Gori sa opštom linijom carske vlade na Balkanu. Meternih je skrenuo 
pažnju ruskom vicekancelaru da se mora voditi strogo računa da se ne remete odnosi Beča i Petrograda, 
budući da bi to moglo biti kobno za dalje odnose na istoku Evrope. 


Sukob na Paštrovskoj Gori 


Za vrijeme boravka Kovaljevskog u Crnoj Gori došlo je do opasnog sukoba Crnogoraca s austrijskom vojskom 
na Paštrovskoj gori. Ruski izaslanik je ocijenio da taj sukob može imati opasne posljedice na ovom dijelu 
crnogorsko-austrijske granice, pa je o tome odmah poslao detaljan izvještaj u Petrograd, iznoseći Stabu 
Korpusa rudarskih inženjera tešak položaj u koji je zbog tog sukoba zapala država Petra II. Sam Njegoš je 
takođe uočio da se nad njegovom zemljom nadvila ozbiljna opasnost, smatrajući da oružani sudar s austrijski 
regularnim trupama udvostručava i mogućnost sukoba s turskim trupama, a Crna Gora nije bila u stanju da 
se u tako složenim okolnostima nosi sa dva opasna protivnika. 

Stoga je vladika crnogorski preduzeo hitne korake da što prije uspostavi mir na granicama, pri čemu je 
očekovao od darovitog ruskog izaslnika da će i on, sa svoje strane, odigrati pomiriteljnu ulogu. Same 
austrijske vlasti, takođe zbunjene razvojem događaja na Paštrovskoj gori, bile su uvjerene da rudarski 
inženjer nije doputovao kod Crnogoraca samo da istražuje mineralna bogatstva, već da je njegova uloga bila 
prevashodno i političke prirode. Sam Njegoš je tražio od Kovaljevskog da se založi za što skorije 
vaspostavljanje mira s velikim i moćnim susjedom. 

Kovaljevski se odmah dao na posao. Njega je zabrinjavalo to što se o sukobu na granici prema Crnoj Gori 
šire netačne vijesti u austrijskoj štampi, pa je, kao prvo, izrazio u tom smislu protest kod jednog 
predstavnika vlasti Monarhije. Protest Jegora Petroviča ne bi toliko uzbudio austrijske zvanične organe da 
ruski izaslanik nije otvoreno izjavio da Crna Gora ima i istorijsko pravo da dobije izlaz na more, budući da je 
to pravo platila svojom krvlju ne samo u borbi protiv Turaka već i u sukobima sa Napoleonovim trupama na 
samom početku stoljeća (XIX). To je, u stvari, i bio razlog za Meternihovu intervenciju kod Neseljrodea. 
Austrijski diplomatski demarš nastavljen je kod ruskog poslanika u Beču Tatiščeva, kome je otvoreno 
skrenuta pažnja da Kovaljevski ne radi u skladu sa instrukcijama dobijenim U Petrogradu. O teškoćama na 
koje je naišao Kovaljevski izviješten je i sam Nikolaj I. Čim je ruski imperator dobio izvještaj od Štaba 
korpusa Rudarskih inženjera o teškoćama na koje je ruski izaslanik naišao u Crnoj Gori i oštrini sukoba 
njegovog sa austrijuskim vlastima, saglasio se s prijedlogom da se Kovaljevski odmah povuče iz Crne Gore. 


Povratak u Petrograd 


Sredinom septembra 1838. Kovaljevski je, u skladu s odlukom carske vlade, započeo pripreme za povratak u 
prijestonicu. Njega je Njegoš snabdio s posebnom preporukom za Neseljrodea, s puno pohvala za sve ono što 
je ovaj daroviti čovjek učinio za Crnu Goru, u izvanredno teškim okolnostima. Zajedno s Kovaljevaskim 
otputovao je za Petrograd jedanaestogodišnji dječak Đuro Tomov Davidović na školovanje. Po Njegoševoj 
želji Davidović je trebalo da se upiše na Institut rudarskih inženjera u Petrogradu. U drugoj polovini 
septembra Kovaljevski je otputovao za Trst, odakle je trebalo da pođe na kraći boravak u Italiju, pa onda za 
Minhen. Tek početkom 1839. Kovaljevski se našao u Beču. Tih dana je u austrijskoj prijestonici boravio i 
kapetan Fridrih Orešković, vladičin prijatelj i sigurno jedan od najboljih austrijskih poznavalaca Crne Gore. U 
austrijskoj prijestonici Kovaljevski se susrio sa Jakovom Nikolajevičem Ozereckovskim. S njim je napravio 
dogovor o svemu što je trebalo preduzeti kod ruske vlade za dobro crnogorskog naroda. Tada je Jegor 


mnogo puta kao političar, pisac i naučnik. Početkom februara Jegor Petrovič je iz Beča otputovao za rusku 
prijestonicu. 

U memorandumu podnesenom, u šest tačaka, ruskoj carskoj vladi, Jegor Petrovič je saopštio mnoge detalje 
dragocjene za objašnjavanje života, državničkog rada i pjesničke djelatnosti vladike crnogorskog. Kovaljevski 
je prvi ruski diplomatski emisar koji je carsku vladu i imperatora Nikolaja I upozorio na važnost istorijskog 
fakta što je britanska vlada početkom četrdesetih godina počela da se aktivnije angažuje za prilike na ovom 
dijelu Balkana. U tu svrhu britanska diplomatija je pokušala da iskoristi poznatog "kneza" Nikolu Vasojevića, 
ličnost koja je svoje usluge nudila mnogima (Rusiji, Turskoj, Srbiji, Engleskoj, pa i Crnoj Gori). To je, inače, 

bio čovjek ograničenih sposobnosti, pravi probisvijet, koji nije mogao da zadobije povjerenje Petra II 
Petrovića, vladike crnogorskog. 

Da bi se na neki način suzbio uticaj francuske i engleske diplomatije na ovom dijelu Balkana, Kovaljevski je 
preporučio carskoj vladi da prihvati Njegošev prijedlog o otvaranju ruskog konzulata u Crnoj Gori. Taj je 
prijedlog mogao samo da ojača poziciju Crne Gore u Evropi. 

Kovaljevski je pozitivno ocijenio sve Njegoševe državničke poteze, posebno njegovu želju da u zemlji zavede 
čvrst" građanski“ poredak i "građanski" red stvari. Zato je ruski izaslanik predlagao da se prihvati Njegošev 
zahtjev da se omogući školovanje jednog broja Crnogoraca u Rusiji. Posebno je trebalo prihvatiti Njegoševu 
preporuku da se crnogorski nasljednik na vladarsku dužnost školuje u Petrogradu. 


Francuz na Cetinju 


Jegor Petrović Kovaljevski je posvetio dosta prostora odnosima Crne Gore i Austrije, nešto slično kao i Jakov 
Nikolajevič Ozereckovski. Po njegovoj ocjeni, suština sporenja u austrijsko-crnogorskim odnosima ležala je u 
prirodi stvari. Austrija nije mogla, a njezina vlada to nije željela, da mirno posmatrao kako se na 
jugoistočnim granicama Monarhije učvršćuje jedna državica, koja svoju egzistenciju nije mogla sačuvati bez 
snažnije ruske podrške. 

Kovaljevski je snažno podržao prijedlog o kome je Njegoš razgovarao s Ozereckovskim da se jednom dijelu 
žitelja Crne Gore, naročito iz prenaseljenih rejona, omogući da se nasele u ruskom Zakavkazju. 

Vladika je tražio odobrenje da se na odgovarajućem mjestu u Cetinjskom polju podigne spomeničko obilježje 
ruskom imperatoru Nikolaju I, kao znak zahvalnosti za sve ono što je uradio za dobro Crne Gore. 

U zaključku svog "memoranduma" Kovaljevski je dao sintetički sud o istorijskoj ulozi Crne Gore na početku 
stoljeća. Ta je uloga - kako je Kovaljevski rezonovao - nagovještavala još veće buđenje nacionalne misli kod 
svih balkanskih naroda. Zato je, po njegovoj ocjeni, dužnost carske vlade bila da svim sredstvima političkog 
uticaja i materijalnog angažovanja podrži proces učvršćivanja crnogorske države, kojoj treba da pripadne 
budućnost u širenju oslobodilačkih pokreta na čitavom Balkanu. Na kraju je zaključio da je teško bilo reći 
1838. šta je za Crnu Goru bilo teže - ili opasnost od stalnih turskih prijetnji ili od intriga austrijskih vlasti. 
Prijedlozi i preporuke Jegora Petroviča su s najvećom pažnjom proučavani u carskoj vladi. Njih je dobrim 
dijelom podsticao sam vicekancelar Neseljrode u čestim razgovorima s imperatorom. Otada Crna Gora ulazi u 
prvi plan ruske balkanske politike; briga za crnogorskog vladara, njegovu djelatnost u zemlji i na Balkanu 
obuzimala je ozbiljnu pažnju čitave ruske diplomatije. Snažnu ulogu u angažovanju ruske javnosti za stvar 
Crne Gore odigrala je i knjiga Jegora Petroviča Kovaljevskog Četiri mjeseca u Crnoj Gori. To je u neku ruku 
bila apoteoza Crnoj Gori. Kasniji njegov rad o samom vladici Petru II predstavljaće jedan od kapitalnih 
tekstova za proučavanje Njegoševa života i rada. 


Vladika kao poliglota 


Tek po povratku sa drugog putovanja u Rusiju (1837), Njegoš je u Trstu imao priliku da se pobliže upozna s 
Antidom Žomom. Ovaj je do tada boravio u Trstu i živio je sa svojom suprugom od davanja lekcija iz 
francuskog jezika. Pokazalo se da se na izvršenje obećanja Dimitrija Vladisavljevića moralo čekati duže nego 
što se na početku očekivalo, ali se na kraju ispostavilo da to nije bilo izgubljeno vrijeme, jer je vladika dobio 
pravog profesora francuskog jezika, dobrog poznavaoca francuske kulture. Još za vrijeme boravka u Trstu, 
vladika je iskoristio nekoliko nedjelja da održava redovne časove sa Žomom. 

Krajem januara 1838. Antid Žom je doputovao na Cetinje. Vladika je njega i njegovu suprugu smjestio u 
Cetinjski manastir. Tu su ostali sve dok za Žoma nije izgrađena posebna kuća na Cetinju. 

Antid Žom je bio neobična ličnost široke kulture, dobar poznavalac ne samo francuske već i evropske 
književnosti. Žom je bio zadivljen kako i koliko je vladika do tada sam bio proučio francusku poeziju, 
posebno stvaralaštvo Igoa i Lamartina. Kad je to uočio, počeo je kod Njegoša da produbljuje oduševljenje za 
Lamartinovo poetsko stvaralaštvo. Mnogi inostrani posjetioci koji su tada posjećivali Cetinje i imali susrete s 
vladikom zapazili su kako crnogorski vladika-pjesnik često citira stihove velikih francuskih pjesnika. 

U toku Žomovog boravka na Cetinju, vladika je bio tako i toliko savladao francuski jezik da se s lakoćom na 
njemu sporazumijevao sa svim inostranim gostima koji su se tim jezikom služili. Pod sam kraj svog života, 
vladika je na francuskom mogao da piše, sastavlja stihove najfinije lirike, diktira razmišljanja o balkanskoj 
istoriji na način kako to samo čine autori koji osjećaju prikrivene sile koje njenim događajima upravljaju. Za 
sve je to u mnogo čemu zaslužan istaknuti Taraskonac Antid Žom. 

Njegoš se nije zadovoljavao samo učenjem francuskog već se naporedo starao da ovlada i ruskim i 
italijanskim jezikom. Za proučavanje ova dva jezika nije imao specijalne učitelje kao za francuski, ali je na 
kraju svoje životne karijere mogao da se na jednom i drugom jeziku sporazumijeva bez prevodilaca. 


Znamenito Vukovo djelo 


Vladika je pokazivao i veliko interesovanje za učenje njemačkog jezika. Kad je sredinom marta 1840. 
doputovao na Cetinje nekadašnji oficir u austrijskoj vojsci Danilo Kokotović, dobar poznavalac njemačkog 
jezika, Njegoš je dobio kvalifikovanog učitelja za učenje toga velikog evropskog jezika, do čega mu je bilo 
posebno stalo. Pošto se Kokotović prihvatio uloge vladičinog učitelja njemačkog jezika, saglasio se sa 
vladičinom sugestijom da promijeni i ime. Tako je Kokotović preimenovan i na Cetinju započeo novu karijeru 
pod imenom Filip Vuković. 

Koliko je crnogorski vladar savladao njemački jezik teško je reći. Iz pisama na njemačkom jeziku, što ih je 
Vuković pisao a vladika potpisivao, vidi se da je on ovladao njemačkim jezikom do mjere koja mu je bila 
neophodna da se služi literaturom i sporazumijeva u izuzetnim okolnostima bez pomoći prevodilaca. I vladici 
i, kasnije, vladičinom nasljedniku, knjazu Danilu, Vuković je pružao korisne sugestije iz vojnostručnih znanja, 
stečajnih u austrijskoj vojsci. 

Otkako je 1837. u Lajpcigu publikovao djelo Vuka Stefanovića Karadžića o Crnoj Gori i Crnogorcima 
(Montenegro und die Montenegriner) počelo je pojačano interesovanje evropskih znatiželjnih putnika, 
putopisaca, geografa i geologa, kao i pojedinih vlada za ovu slobodnu zemlju na Balkanu, kojom je upravljao 

jedan knez-vladika, ili vladika-pjesnik, kako je i drugačije nazivan. Iako je Njegoš imao neke prigovore na 
tekst znamenite Vukove knjige, ona je odigrala značajnu ulogu, podstakla neke autore da posjete ovu zemlju 
i da o njoj ostave dragocjene podatke u svojim zanimljivim publikacijama. U čitavoj evropskoj istorijskoj i 
istorijsko-etnografskoj literaturi malo je djela koja se mogu uporediti s Vukovom knjigom "Montenegro und 
die Montenegriner"! 


UGOVOR O RAZGRANIČENJU S AUSTRIJOM I POKUŠAJI REGULISANJA ODNOSA S HERCEGOVAČKIM 
PASALUKOM 


Prilikom prvog Njegoševog putovanja za Petrograd izvršena je u Beču preliminarna razmjena mišljenja o 
prodaji crnogorskih manastira na austrijskoj teritoriji - Maina i Stanjevića. Iako se austrijski kancelar 
Meternih u početku držao dosta rezervisano i pravio se kao da njegova zemlja nema naročito interesovanje 
za kupovinu naznačenih crkvenih objekata - pokazalo se da je i te kako bila zainteresovana da oni što prije 
prijeđu u posjed Monarhije. Koliko je austrijski kancelar držao do sporazuma s Crnom Gorom o kupoprodaji 
ovih objekata vidi se i iz toga da je o svemu, o čemu se saglasio sa Njegošem, izvijestio imperatora 
Leopoloda I. 

Nije proteklo mnogo vremena poslije prve razmjene mišljenja o promjeni statusa crnogorskih manastira na 
austrijskoj teritoriji, a austrijske vlasti u Boki Kotorskoj dobile su detaljnija uputstva iz Beča kako da se 
utanačeni posao što prije dovede do kraja u interesu vlade Monarhije. 

Da bi pokazao svojim susjedima da su ova dva sakralna objekta od značaja za Crnu Goru i njenu kulturu i 
što, istovremeno, predstavljaju ili mogu predstavljati za Austriju, Njegoš je ubrzo poslije stupanja na čelo 
Crne Gore dao nalog da se na jednom i drugom manastiru izvrše manje opravke, a jedno kraće vrijeme je 
boravio u Mainama. Tu je i napisao Svobodijadu. 

Kad su austrijske vlasti prihvatile da s Njegošem započnu pregovore o kupovini manastira, postavilo se i 
pitanje procjene njihove tržišne vrijednosti. Vladika je već 10. IX 1873. izvijestio pregovarače da za Maine 
očekuje isplatu od 40.000 forinti. Kako to nije bila mala suma za ono vrijeme, zainteresovana austrijska 
strana se zamislila, ali je, na kraju, prihvatila cijenu i ugovor o prodaji je zaključen 12/24. X 1837. Tekst 
ugovora sadrži devet tačaka. Potpisala ga je sa crnogorske strane grupa istaknutih senatora i zapovjednika 
Gvardije. Svojim potpisom ga je ovjerio Njegoš, kao zemaljski gospodar. Austrijsku stranu su zastupali 
okružni poglavar grada Kotora Ivačić, kapetan Fridrih Orešković i Nikola Berdar. Sredinom maja 1839. 
izvršena je prodaja i manastira Stanjevići. I ovaj ugovor je takođe sačinjen u devet tačaka. I njega su 
potpisali predstavnici crnogorskih nahija (Crmničke, Riječke, Katunske, Lješanske, Bjelopavlićke i Pipera), 
uglavnom senatori, neki kapetani i perjanici, a potpisom ga je ovjerio i Njegoš. S austrijske strane ugovor je 
budvanskoj preturi potpisao kapetan Fridrih Orešković. Manastir Stanjevići prodat je za 17.000 forinti u 
srebru, kako je ranije bilo utanačeno. 


Višestruki značaj 


Za Petra II je bila prodaja manastira mnogostruko značajna. Prije svega, dobio je za njih poveliku sumu 
novca. Sa njom je znatno uvećao državni kapital. On mu je služio za potrebe državne administracije, za 
nabavku i kupovinu žita i, prije svega, za blagovremeno osiguranje ratnog materijala. Oslanjajući se na 
tradiicju stvorenu u toku vladavine Petra I, koji je napravio prvi međudržavni ugovor o utanačivanju državne 
granice prema Austriji, makar i prema jednom lokalitetu (Lozici), a imajući u vidu potrebu održavanja 
dobrosusjedskih odnosa i čvrsto vjerujući u međunarodno pravnu korist ugovora o zvaničnom razgraničenju s 
Monarhijom, Njegoš je došao do uvjerenja da bi i za jednu i drugu stranu i te kako bilo korisno da se što prije 
sklopi pismeni ugovor o utanačivanju državne granične linije. Krajem 1841. o tome je bila postignuta puna 
saglasnost. Prethodno su bili obavljeni najneophodniji diplomatski pregovori. Njih je neposredno s vladikom 
vodio okružni kapetan u Kotoru Grij, zajedno s kapetanom Fridrihom Oreškovićem i okružnim kapetanom 
Gabrijelom Ivačićem. S crnogorske strane u pregovorima su, osim vladike, učestvovali Pero Tomov Petrović, 
prezident Praviteljstvujušćeg senata, i senatori pop Vukale Gad i Filip Đurašković. Svjedoci u toku pregovora 
bili su Ferdinand Saler, s austrijske strane i Aleksandar Cevkin, dvorski savjetnik u ruskom Ministarstvu 
inostranih djela. Ugovor je sačinjen i zaključen u Kotoru 18. VII 1841. 

Potkraj tridesetih godina ruski carski kabinet donio je odluku da još više učvrsti veze s Crnom Gorom, da 
olakša Njegoševe napore na uređenju države, umnogostručavajući mu redovnu godišnju finansijsku 
subvenciju. Sve su to zvanične vlasti u Petrogradu preduzimale, pored ostalog, i zbog realne opasnosti koji je 
za ruske interese na Balkanu predstavljala politika Habzburgovaca. Jedan dio zvaničnih krugova u Petrogradu 
s uznemirenošću je pratio obavještenja o nastojanju bečkog kabineta da raznim sredstvima "uguši" 
"bezgranično povjerenje" stanovništva duž austrijsko-turske granice u Crnu Goru i njenog vladara. 


Državnik i osvetnik 


Petrogradska vlada je već od dolaska Petra II Petrovića na vlast strpljivo izbjegavala svaki politički sukob s 
bečkom vladom, s kojom je nekoliko godina ranije (1833) u Minhengrecu sklopila sporazum za očuvanje 
Otomanske imperije, s tim da obije vlade djeluju sporazumno ukoliko i pored toga dođe do raspada sultanove 
vlasti na Balkanu. Osim toga, vlada na Nevi bila je ograničena i obavezama odredbi iz ugovora o Unćar- 
Iseleksiju, pa je izbjegavala svaki potez koji je mogao da podstakne kakav širi pokret protiv Turaka na 
Balkanu. Tako je svakome postalo jasno da Beču i Petrogradu više odgovara da se produži ,agonija“ Turske 
nego da se podstiču njen raspad i slom. U takvim istorijskim uslovima i petrogradski i bečki kabinet su 
izgrađivali politiku sporazuma, iako svjesni dubokih suprotnosti koje su ugrožavale odnose među dvijema 
imperijama. 

Zbog toga se i desilo da se, u trenutku kad su započeli crnogorsko-austrijski razgovori o razgraničenju, 
odmah pokazalo da ne može do sporazuma doći ukoliko se i ruski kabinet direktno ne angažuje u poslove 
crnogorsko-austrijskog razgraničenja. Nije slučajno što se austrijski kabinet odmah obratio petrogradskoj 
vladi, tražeći od nje usluge. Ruska vlada se odmah prihvatila posredništva, pa je za svog izaslanika i odredila 
Aleksandra Vladimiroviča Čevkina, ruskog konzula u Oršavi, relativno dobrog poznavaoca prilika na Balkanu i 

na Istoku. Bečki kabinet tada nije imao razloga da sumnja u ličnost ruskog izaslanika niti u dobru volju 
petrogradskih zvaničnih krugova. 


Razgraničenje s Austrijom 


Suštinu austrijskog zvaničnog stanovništva u razgraničavanju sa Crnom Gorom predstavljalo je Meternihovo 
shvatanje, kao i rezonovanje njegove vlade, da razgraničenje ne ,treba nikako da ima karakter diplomatskih 
pregovora između dvije države", već samo karakter dogovora o ,uspostavljanju čvrste, nesporne i 
nepromjenjljive granice" između austrijske države i crnogorskih graničnih plemena. Bez obzira na takvo 
Meternihovo rezonovanje, sračunato na to da budući sporazum dobije samo karakter dvostranog ugovora, 
bez dubljih međunarodno-pravnih implikacija - međunarodni značaj dogovora bio je nesporan. Za Crnu Goru 
je to bio i ostao, diplomatskim legitimnim putem ostvaren, međunarodnopravni dokument prvog reda. 
Shvatanje bečkih zvaničnih krugova bilo je podstaknuto i bojaznošću da sporazum s Crnom Gorom ne dovede 
do ,ljubomore Porte", s kojom je Beč želio da održava najljubaznije odnose. 

U razgovorima koje ih je često vodio s Njegošem, Čevkin je morao da vodi računa o ispunjavanju instrukcija 
carske vlade, da štiti interese Crne Gore i da ispita mogućnost za uspostavljanje trajnijeg mira na 
crnogorsko-turskoj granici, na kojoj se često prolijevala krv, za što je pravog krivca ponekad teško bilo 
ustanoviti. Isto tako, nijesu se smjeli dopustiti ni incidenti na crnogorsko-austrijskoj granici kao što je bio 
onaj na Paštrovskoj gori (1838). 


Njegoševe medalje 


Kad je 1841. Čevkin doputovao u Kotor da prisustvuje završnim sjednicama komisije za razgraničenje, s njim 
su došli u Kotor i: Ljudevit Gaj i jedan profesor iz Zagreba, Vuk Stefanović Karadžić, ruski tajni savjetnik 
Knežević, pisac Nadeždin i jedan pruski botaničar. Svi su imali namjeru da posjete ,znamenitu zemlju“. Sam 
Čevkin je ovom prilikom donio iz Trsta i jednu mašinu za livenje medalja, pošto se o tome prethodno 
dogovorio s Njegošem. Mladi pisac i državnik nije želio da njegova zemlja i njegova državna vlast ostanu bez 
bitnih obilježja kao što su državna odlikovanja. Vladika je imao namjeru da što prije pristupi njihovom 
izlivanju. Tek poslije nekoliko godina počeo je na Cetinju posao na izlivanju medalja. Prvo je izlivena srebrna, 
koja je na aversu imala natpis: ,Vjera, sloboda - za hrabrost“, a na reversu izgraviran dvoglavi orao. Ubrzo 
zatim izlivena je i medalja od zlatne legure. I ona je imala na aversu natpis: ,Vjera, sloboda - za hrabrost“, 
dok je na reversu bio izgraviran lik Miloša Obilića, s oznakom ,Cetinje". Medalje su dugo rađene i ne bi se baš 
reklo da su majstori graveri pokazali savršenstvo u oblikovanju ovih značajnih odličja. Dosta je zanimljivo 
kako ih je i kome Njegoš dodjeljivao. Zlatnu crnogorsku medalju Miloša Obilića dobio je Novica Cerović. U 
pravičnost njezine dodjele niko nije ni mogao da posumnja, ali su zato imala pravo novija pokoljenja da 
prigovaraju za dodjelu Obilića medalje onim što su u krvi gušili mađarsku revoluciju. 

Ruski izaslanik Čevkin je uspješno obavio svoju diplomatsku ulogu u razgraničenju Crne Gore i Austrije. 
Pored toga, uložio je dosta truda na uspostavljanju čvrstog mira na granici Crne Gore i Turske. U tom smislu 
pripremio je i sastanak u Dubrovniku s otomanskim komesarom, bivšim guvernerom Smirne - Selim - 
begom. Taj sastanak je održan u Dubrovniku. 

U izvještajima ruskoj ambasadi u Beču Čevkin je iznio dosta dragocjenih podataka o unutrašnjem ustrojstvu 
života u Crnoj Gori, o ugledu Njegoševom i njegovih senatora, kao i o nekim važnim mjerama koje je vladika 
preduzimao radi unapređenja ekonomskog i političkog života. Aleksandar Vladimirovič je potvrdio mišljenje 
koje su o vladici kao čovjeku i državniku isticali raniji ruski izaslanici u Crnoj Gori - Jakov Nikolajevič 
Ozereckovski i Jegor Petrovič Kovaljevski, ličnosti s dosta političkog i književnog dara. I Čevkina je takođe 
impresionirala vladičina mnogostruka nadarenost, posebno književna. 

Prilikom ispraćaja Čevkina sa Cetinja, Njegoš mu je uručio 46.000 forinti da ih uloži u ruske banke. Čevkin je, 
odmah po dolasku u Beč, napravio dogovor s nekim austrijskim bankarima kako ovoliku sumu novca da 
prenese za Petrograd, pošto tada između ruske prijestonice i Beča nije bio utvrđen kurs za razmjenu 
novčanih sredstava. Austrijski bankari su predložili Cevkinu način kako da čitav ovaj novac prenese u ruske 
banke. 


Bojevi na granici 


Grahovo je bilo područje na crnogorsko-turskoj granici oko koga su se lomila koplja nekoliko stoljeća. Turci 
su ga držali za svoju teritoriju, Crnogorci im to osporavali, a Grahovo je i dalje ostajalo ključ od vrata Crne 
Gore prema Hercegovini, i obrnuto. Grahovljani su masovno učestvovali u ratovima koje je vladika Petar I 
vodio protiv Napoleonovih trupa u Boki Kotorskoj i Dalmaciji i, kasnije, u pohodu na Nikšić, Klobuk i 
Hercegovinu. Poslije teškog poraza što su ga doživjeli Crnogorci na Čelinskom potoku (1836) izgledalo je da 
Crnoj Gori neće poći za rukom da ikad zavlada ovim područjem. Dvije godine poslije ovog poraza postignut je 
sporazum između Njegoša i izaslanika hercegovačkog vezira Ali-paše, po kome su utanačene četiri klauzule. 
Najznačajnija je svakako bila četvrta, kojom se deklarativno naglašavalo - ,U isto vrijeme utvrđuje se stalni 
mir između nezavisne države i pašaluka Bosne i Hercegovine". Za Njegoša, Praviteljstvujušći senat i za narod 
crnogorski ovakvo rješenje, po kome se Crna Gora tretira kao nezavisna država, bilo je pravi uspjeh. Niko 
tada u Crnoj Gori nije znao, a malo je koga to tada i interesovalo, da li će ovakva klauzula biti prihvaćena od 
otomanske vlade, jedino nadležne da je sankcioniše. 

Iako je Njegoš kao politički mislilac izgrađivao svoje duhovno biće na moralnim normama herojskog 
deseterca, stvarajući kod sebe izrazito ekskluzivni odnos prema svemu onome što je imalo bilo kakve veze s 
osmanskom ekspanzijom na Balkanu i u Evropi, njegova pozicija zemaljskog vladara nalagala mu je obavezu 
da radi na smirivanju stanja na granicama i prema Albaniji i prema Hercegovini. A stanje stvari je i na jednoj 
i drugoj granici vrlo često izmicalo svakoj kontroli. Nikada se nije znalo šta nosi dan a šta noć. 

Vladar Crne Gore prvi daje inicijativu vezirima, i hercegovačkom i skadarskom, da se što prije povedu 
razgovori o uspostavljanju mira. On se svojedobno obraćao pismom sličnog sadržaja i veziru bosanskom, 
znajući koliki je njegov uticaj na Alipašu. Kad je iz Carigrada stigla naredba o imenovanju Hainpaše za 
skadarskog vezira, Njegoš mu se obraća krajem novembra 1838 (5/17. XI), moleći ga da zajednički rade na 

vaspostavljanju mira na granici. Pošto je ubrzo za tim mjesto skadarskog vezira zauzeo Rifat Hasanpaša i 
njemu Njegoš ponavlja isti zahtjev. U vladičinom pismu od 9/21. XI 1838. ističe se želja da „utvrdimo mir”, 
pa se u tu svrhu traži da vezirov izaslanik što prije dođe na granicu radi pregovora. Vladika je za pregovarača 
u ime Crne Gore odredio senatora Spaha Drekalovića. Sljedeće godine izgledalo je da će doći do promjene 
reda stvari na granici. Ali, već sredinom jula 1839. počinju sukobi. Svi su očekivali da će se oni pretvoriti u 
okršaje opasnih razmjera. Krajem juna Bećirbeg Bušatlija s jačim snagama, a potpomognut od albanskog 
prvaka Hasanbega i muselima podgoričkog i spuškog Mehmedspahije Lekića, vrši udar na selo Jastreb, paleći 
pastirske kolibe i stavljajući sve pod nož. Crnogoci su se odlučno branili, sve dok im nije pritekla u pomoć 
vojska iz okolnih crnogorskih i brdskih plemena, poslije čega su natjerali Turke u bjekstvo. Na bojištu je 
ostalo 50 Turaka, dok je gotovo toliki broj našao smrt u rijeci Zeti, bježeći pred razjarenim Crnogorcima. 
„Među ovijema posljednjima ističe se u Njegoševom pismu od 6/18 ...1839 posjekli su i predrečenog Bećir- 
bega Bušatliju“. O ovom boju nastala je deseteračka pjesma „Pjesma od boja 1839", objavljena u ,Ogledalu 
srpskom”, za koju se zna da joj je autor sam Njegoš. 


Izazov skadarskim vlastima 


I crnogorske vlasti na Cetinju i turske u Mostaru i Sarajevu i one u Skadru stalno su govorile o potrebi 
održavanja mira na granici. Sukobi su se, i pored toga, dešavali svakodnevno. Nije se, takoreći, bila dovoljno 
osušila krv na bojištu bjelopavlićkog sela Jastreb, a Mehmedspahija Lekić, zajedno s albanskim prvakom 
Hasanbegom i spuškim kapetanom Mehmedagom Mećikućićem, iznenada je udario na crnogorska sela 
Salkovinu i Dodoše 9/21. IX 1840. Udar se pretvorio u pravi okršaj. U njemu su Turcima naneseni ne mali 
gubici: na bojištu je ostalo 100 Turaka, a među ranjenima je bio i muselim podgorički Mehmedaga. I o ovom 
boju Njegoš je ispjevao deseteračku pjesmu, objavljenu takođe u ,Ogledalu srpskom“. Boj na Salkovini i 
Dodošima vodio se prsa u prsa, pa se dešavalo da su protivnici otimali jedan drugome puške. Sačuvan je 
jedan iskrivljeni džeferdar sa Salkovine, koji je Njegoš držao kao trofej u svojoj sobi u Biljardi. 

Poslije boja na Salkovini Njegoš je s nekoliko senatora došao na crnogorska ostrva u Skadarskom jezeru - 
Vranjinu i Lesendro. To je bio otvoreni izazov skadarskim vlastima i upozorenje da se ne igraju vatrom. 


Dugo čekana osveta 


Petar II se ponašao ne kao vladika nego kao knjaz i nije pogriješio onaj stranac što je i njega nazvao knjaz-- 
vladikom. Volio je da pregovara s Turcima, s onima u Albaniji kao i s onima u Hercegovini, iako im nije 
mnogo vjerovao. Njemu je bio potreban mir na granicama radi učvršćivanja unutrašnjeg poretka, ali nije 
izbjegavao zavjereničke radnje protiv turskih pograničnih prvaka, koji su ga zadužili zlom. Najteže mu je, 
svakako, padalo prisjećanje na pogibiju svoje braće na Čelinskom potoku 1836. Njegoš je stoički podnio bol 
za braćom, ali je u njemu stalno narastala žeđ za osvetom. Ispoljavao je onu istu crnogorsku osobinu protiv 
koje je u zemlji preduzimao drakonske mjere. Pokušavao je na mnoge načine da pripremi smaknuće ili Asan- 
bega ili Smailage Čengića. Njihovo djelo iz 1836. nije mogao da zaboravi. U tom smislu nagovarao je vojvodu 
Anta Dakovića da to on na neki način pripremi. Kad mu je takva kombinacija propala, pokušao je da preko 
senatora i vojvode Novice Cerovića napravi sličan dogovor, oživljavajući kod drobnjačkog vojvode tradiciju i 
drevne rođačkobratstveničke spone. Ovaj je to shvatio kao obavezu prvog reda. Uz oslonac na drobnjačke, 
uskočke, moračke i pivske prvake pošlo mu je za rukom da privoli ,muselima gatačkog, pljevaljskog, 
kolašinskog i drobnjačkog" da dođe u Drobnjake radi prikupljanja zaostalog harača. Tu je, 5. X 1840, u 
drobnjačkom selu Mljetičku, noću, iznenada, odabrani Cerovićev odred napao na Smailagin logor, pogubio 
gatačkog muselima i stavio pod nož veći dio njegove pratnje. 


Novica Cerović 


Pregovori u Dubrovniku 


Glas o pogibiji Smail-age pronio se začuđujućom brzinom po Crnoj Gori i Hercegovini. Organizatori udara na 
Mljetičak odnijeli su muselimovu glavu (kao i glave još šesnaestorice Smail-aginih pratilaca) na Cetinje, gdje 
su dočekani počasnim plotunima i topovskim pucnjima. 

Njegoš se tada nalazio na Rijeci Crnojevića. O zbivanjima na Mljetičku i prispijeću osvetnika na Cetinje 
obavijestio ga je jedan kaluđer iz Nikšićke Zupe. Njegoš mu je poklonio svoj zlatni krst sa grudi u znak 
zahvalnosti za muštuluk (Milović). Vladika je odmah po prijemu obavještenja, s čitavom pratnjom, pošao na 
Cetinje da bi učestvovao u trodnevnim svečanostima koje su već bile započele u crnogorskoj prijestonici. 
Organizatori udara na Mljetičak poklonili su vladici Smail-aginog jahaćeg konja i muselimovu sablju. Nju je 
kasnije stalno nosio jedan od vladičinih pratilaca. Pošto je neko iz Cerovićeve pratnje saopštio da džeferdar 
Smail-agin nije želio da pošalje na Cetinje kapetan Petar Kršikapa, uz izjavu koja je bila, iako ne mnogo 

oštra, ipak uvredljiva za Njegoša kao zemljaskog gospodara. Čim je sadržaj te izjave razabrao, vladika je 
odmah uputio perjanike da donesu džeferdar i strijeljaju kapetana Kršikapu. Kapetan je osjetio što mu se 
sprema, pa je sa dvojicom sinovaca krenuo na Cetinje. Na putu od Lupoglava ka Lastvi Cevskoj susrio se s 
grupom perjanika. Oni su Kršikapi oduzeli džeferdar i ubili njega i njegove pratioce. To se mjesto otada 
naziva Petrovi Doli. 

Hercegovački vezir Ali-paša nije mnogo žalio Smail-agu. Kao vezir hercegovački, ipak, morao je da preduzme 
mjere odmazde prema pobunjenoj raji. Početkom novembra njegovi odredi, pod komandom Hasan-bega 
Resulbegovića i Baš-age Redžepagića, napali su pobunjena područja. Tamo su se odigrali oštri sukobi, u 
kojima je poginuo ne mali broj ratnika i s jedne i druge strane, posebno Drobnjaka. Poslije okončanja 
kaznenog pohoda na Drobnjake, Ali-paša je ponudio Njegošu da sklope mir. Sa Cetinja je odmah prispio 
pozitivan odgovor na vezirovu ponudu, tako da je mir sklopljen 26. X / 7. XI 1840. 


Vladičini planovi 


Petar II nije očekivao da će odnosi njegove zemlje s Turskom teći na način kako su okrenuli neposredno 
poslije njegovog drugog odlaska u Rusiju. Nije uopšte računao da će njegova zemlja biti izložena takvim i 
tolikim iskušenjima. Strahujući od mogućnosti da će se takvo stanje i dalje produžiti, vršio je pripreme da ga 
zbivanja ne iznenade, pa je počeo da razmišlja o gradnji puta od Cetinja do Grahova, podstican željom -kako 
austrijski izvori ističu - da privuče hercegovačke trgovce na crnogorsko tržište i da se na neki način 
suprotstavi monopolu austrijskih trgovaca sa zaleđem. Vladika se, isto tako, zanosio mišlju da na neki način 
podstakne gradnju puta od Cetinja do Bara i unapređenje putne mreže ka Brdima. Preduzimao je i 
građevinske radove za podizanje barutnih magazina u Riječkoj nahiji i u Morači, a krajem decembra 1840. 
poručio je u Ankoni 2.000 kratkih pušaka, o čemu je dobio i saglasnost austrijskih političkih i carinskih 
organa. Sa Cetinja je tada izdata naredba da se izgradi jedna kula u Dodošima, u koju je trebalo smjestiti 
stalnu posadu od 50 ljudi sa dva ili tri artiljerijska oruđa. Iskustvo iz boja na Salkovini i udara na Dodoše 
teško je izlazilo iz vladičinog sjećanja. 

I Njegoš i Ali-paša Stočević su na kraju došli do saznanja da pregovori o nastalim teritorijalnim sporovima 
nemaju alternativu, da je svako rješenje bolje od rata. Zato su ubrzano započeli pregovori o susretu na kome 
bi se potanko raspravile sve okolnosti od kojih je zavisio dalji status spornih teritorija i budući odnosi između 
Crne Gore i hercegovačkog pašaluka. U preliminarnim pregovorima oko mjesta u kome je trebalo da se održi 
susret iskrsla su se dva prijedloga - Ali-pašin za Metković i vladičin po kome je susret trebalo da se održi u 
Dubrovniku. Na kraju je prihvaćen prijedlog crnogorskog vladara. Crnogorski gospodar je sa svojom 
pratnjom došao u grad pod Srđem već krajem avgusta 1842, rukovodeći se, vjerovatno, i željom da o 
predstojećem susretu razmijeni gledišta sa ruskim diplomatskim predstavnikom Jeremijom Gagićem. 
Hercegovački vezir Ali-paša doputovao je sredinom septembra, sa još većom pratnjom od vladičine. 
Pregovarači su žurili da se što prije susretnu i razmijene prva mišljenja o političko-diplomatskom poduhvatu 
do čijeg im je sadržaja i te kako bilo stalo. Prvi susret je održan u prisustvu dubrovačkog okružnog 
poglavara, Roznera, i okružnog poglavara u Kotoru, Ivačića. Na sastanak je došao i ruski predstavnik Gagić, 
ali samo da izrazi poštovanje hercegovačkom veziru, da bi se povukao čim su pregovori započeli. 


Potpisivanje sporazuma 


Krajem septembra (12/24. IX) 1842. potpisan je sporazum između „nezavisne oblasti Crne Gore" i „pašaluka 
hercegovačkoga“", po kome su obije strane ugovornice riješile da se sačuva status ljuo granične linije između 
Crne Gore i Hercegovine, a da se za Grahovo i Uskoke zadrži status kakav je i bio, a da se njihov budući 
položaj povjeri jednoj komisiji, sastavljenoj od predstavnika Porte, Rusije i Austrije. Postavljen je i rok 
projektovanoj komisiji - 1. januar 1844, s tim da je, u slučaju da ne dođe do sporazuma, vladici crnogorskom 
i veziru hercegovačkom ostavljeno da sami naknadno pronađu rješenje o spornim teritorijama. 

Zanimljivo je da su se Njegoš i Ali-paša Stočević toliko sprijateljili prilikom pregovora u Dubrovniku da su se 
čak i pobratimili. 

Pošto je sklopljen i potpisan Dubrovački sporazum, Njegoš i Ali-paša su nastavili i dalje da pregovaraju. Sami 
pregovori su se pretvorili u svojevrstan diplomatski spektakl. To su na svojevrstan način udvostručili dvojica 
glavnih pregovarača izmjenama posjeta, prvu posjetu je učinio Njegoš hercegovačkom veziru, a zatim je, na 
vladičin poziv, Ali-paša uzvratio posjetu vladičinoj rezidenciji. Na Njegoševu inicijativu, hercegovačkog vezira 
je dočekala gradska muzika pred rezidencijom crnogorskog gospodara. Poslije su obojica pregovarača na 
konjima pošli da obiđu Dubrovnik, a zluradi posmatrači su zapazili da je vladika jahao na konju ispred vezira. 
O toku samih pregovora pisano je mnogo. Znatiželjnim diplomatskim i konzularnim obavještačima doprlo je 
do ušiju da je na kraju razgovora Njegoš rekao: „Ja sam car od Grahova”, tvrdeći da je to pravo stekao 
sklopljenim ugovorom na Cetinju 20. X / 1. XI 1838, što je Ali-paša, s neskrivenom zluradošću, 
prokomentarisao da je tekst Cetinjskog sporazuma potpisan i sročen bez njegovog odobrenja i saglasnosti. 
Pitanje Grahova je ostalo otvoreno i poslije potpisivanja Dubrovačkog sporazuma. Sam Ali-paša bio je 
spreman na popuštanje pred Njegoševim zahtjevima, kako to, uostalom, potvrđuje i sam član 2 Ugovora. 
Međutim, ubrzo je iz Carigrada prispio odgovor od Porte da ne priznaje Ugovor i da nije spremna da ustupi 
ikome nijedan pedalj zemlje koji se nalazi pod njezinim formalnim suverenitetom. O takvom stavu 
otomanske vlade saznalo se odmah po povratku ćehaje Ali-paše iz Carigrada 10. III 1843. Ali-paša je o tome 
odmah obavijestio Njegoša. 


Prepiska koja traje 


Kako je vrijeme proticalo, pregovori o Grahovu su nastavljeni, jer se moralo pregovarati poslije Portine 
ekskluzivne izjave. Tako je krajem aprila 1843. na Cetinje doputovao jedan Ali-pašin nećak, u pratnji još 
jednog otomanskog poglavice, s pratnjom od osam ljudi. Oni su primljeni s pažnjom i smješteni u Biljardi. 
Njegoš je od njih direktno saznao da otomanska vlada nije željela ni po koju cijenu da sankcioniše 
Dubrovački sporazum. To je bio dosta težak udar za Njegoševu diplomatsku djelatnost. Uzalud su Ali-pašini 
izaslanici vladici predali na poklon dva dobra jahaća konja - mučan utisak o carigradskoj odluci nije se dao 
izbrisati. 

Poslije dubrovačkog dogovora pojačava se prepiska između Njegoša i Ali-paše. Ona nosi ton prijateljskih 
osjećanja vaspostavljenih prilikom razgovora u Dubrovniku. Pisma takvog karaktera su odnosile povjerljive 
ličnosti, Radovan Piper sa Cetinja i Mustaj-beg Hajrović iz Mostara. U toj prepisci se uvijek naglašavala 
činjenica da su i vladika i Ali-paša strahovali od narušavanja opšteg duha Dubrovačkog sporazuma, mada su i 
jedan i drugi znali da on ima karakter primirja, ali je i jedna i druga strana željela da mir na granici ne bi 
trebalo narušavati ni po koju cijenu. O toku i karakteru prepiske s Ali-pašom, vladika je redovno 
obavještavao ruskog generalnog konzula u Dubrovniku. Protekla je gotovo čitava godina od zaključenja 
„traktata”, a ni jedna ni druga strana, ni vladika ni Ali-paša, nijesu gubili nadu u mogućnost izgradnje boljih 
odnosa između Crne Gore i Hercegovine. 


Dogovori bez dogovora 


I pored neuspjeha na Porti, i Ali-paša i Njegoš su pokazivali želju da nastave razgovore o Grahovu. Krajem 
maja 1843. doputovao je iz Nikšića na Cetinje Mustaj-beg Mušović i donio Njegošu poruku hercegovačkog 
vezira za nov susret radi razgovora o Grahovu. Ali-paša je predlagao da se pregovori održe u Metkoviću, a 
Njegoš je uporno insistirao da do susreta ponovo dođe u Dubrovniku. U razgovoru s Mušovićem, Njegoš je 
saznao i za prijedlog da se susret pripremi u Nikšiću. Tom prilikom je s turske strane saopšteno da Ali-paša 
neće moći doputovati na sastanak, već da će poslati sina Miralaja. 

Njegoš nikako nije želio da se susret održi na turskoj teritoriji. Mušović mu je stoga predložio da se sastanak, 
održi u nekom mjestu blizu crnogorsko-turske granice. Pregovori Njegoša s Mušovićem pokazivali su da se i 
jednoj i drugoj strani žurilo. 

Krajem juna 1843. vladika je riješio da pozove na Cetinje povjerljivog Ali-pašinog čovjeka Mustaj-bega 
Harjovića. S njim je postignut dogovor da se susret održi u Ostrogu, budući da se Njegoš spremao da posjeti 
manastir krajem juna. Vladika je pristao da Ali-paša ne dolazi u Ostrog, jer je vezir patio od paralize nogu. 
Početkom avgusta Ali-paša je javio Njegošu da on dolazi u Gacko, a da njegovi izaslanici za pregovore mogu 
doći da u njegovo ime završe pregovore s crnogorskim vladarem. On je molio vladiku da 4. avgusta pošalje u 
Nikšić svog čovjeka s kojim treba izaslanici da doputuju u Ostrog. 

Krajem jula Njegoš je krenuo u Ostrog, u pratnji senatora, drugih uglednih starješina i gotovo svih najbližih 
srodnika. Naslućivalo se da se nešto važno priprema, ali što - to tada niko nije znao. Zloslutna nagađanja 
opravdavala je i činjenica što su pod Ostrogom tada bili svi vladičini perjanici. 


Crne slutnje 


Za vrijeme priprema sastanka u Ostrogu, vladici su redovno pristizala pouzdana obavještenja o gomilanju 
turskih trupa i na granici prema Hercegovini i na onoj prema Skadru. Sve je to pojačavalo zlokobne slutnje i 
podozrenja i kod vladike i kod njegovih senatora. Oni su imali razgranatu mrežu svojih pouzdanika koji su ih 
obavještavali o svemu. Tako je pod Ostrogom stvarana jedna atmosfera izuzetne uznemirenosti. Niko nije 
vjerovao u uspjeh pregovora. Politički i drugi neki potezi Ali-pašini navodili su na zaključak da on želi da po 
svaku cijenu zadrži Grahovo s okolinom; sve ostalo mu je bilo sporedno. Ozbiljniji posmatrači su znali da 
Njegoš to neće posmatrati skrštenih ruku. Baš tada crnogorski gospodar, u saradnji s Grahovijanima, i 
dograđuje ranije započetu kulu Humac na Grahovu. 

Bilo je jasno da je teško očekivati povoljan ishod pregovora kad strane ne vjeruju jedna drugoj. Po nekim 
izvorima austrijskog porijekla, dalo bi se pretpostaviti da je Ali-paša za vrijeme boravka u Gacku vršio neke 
potajne pripreme da ubije crnogorskog vladara. Ako su takav podatak tada dokučili vladičini saradnici u 
Ostrogu - to je bilo dovoljno da stvar o pregovorima potpuno propadne. Možda su austrijski dostavljači 
svojim vlastima prenijeli ono što se na brbljivim pazarima turskih kasaba u Hercegovini samo naslućivalo, 
prepričavalo i dotjerivalo, da bi se na neki način zadovoljila prirodna znatiželja ondašnjih žitelja. 


Pokolj na Bašinoj Vodi 


No, bilo kako bilo, krajem jula (29. VII) Njegoš je stigao u Ostrog u vrijeme kad su se u Nikšiću, već nalazili 
Hadži-Rizvan-beg, muselim stolački, Hasan-beg Resulbegović, muselim Trebinja, Baš-aga Redžepagić, 
nevesinjski muselim i još nekoliko turskih poglavica, čija se imena ne pominju u izvorima. Ubrzo zatim 
Njegoš je uputio u Nikšić svog perjanika Radovana Pipera. Turski su ga izaslanici primili s pažnjom i 
počastima. Baš prilikom razgovora s Njegoševim izaslanikom pristiglo je pismo skadarskog vezira Osman- 
paše koji je izvještavao Ali-pašu da ima namjeru da izvrši napad na Crnu Goru, odmah čim dobije 
obavještenja da su Ali-pašini izaslanici ubili Njegoša. Razgovor o tome vođen je na turskom jeziku. Turski 
izaslanici nijesu znali da Radovan Piper govori turski, da je razumio sve što se, navodno, pripremalo. Čim se 
vratio u Ostrog, Radovanu Piperu bila je prva briga da Njegošu saopšti to što je saznao u Nikšiću. Upravo 
tada, crnogorske straže su uhvatile jednog turskog glasonošu, koji je nosio prikriveno pismo o zavjeri protiv 
Njegoša. Pismo je samo potvrdilo obavještenja Radovana Pipera. (Milović) 

Sumnja u turske namjere je stalno narastala kod crnogorskog vladara. Nju je udvostručavalo i to što su i 
pored datih obećanja turski izaslanici otezali sa dolaskom na pregovore. Poslije pet dana, Ali-pašin sin Hadži- 
Rizvan-beg i Hasan-beg Resulbegović, koji su se zadržali u Nikšiću, donose odluku da u Ostrog upute više od 
dvadeset pregovarača, a među njima i Mujagu Mušovića, zapovjednika Nikšića, Bašagu Redžepagića, 
muselima nevesinjskog, Mustaj-bega Rizvanbegovića, zapovjednika Duvna, Aga Bajrovića, Adži-Ali-agu 
Behmana, Avda Huseina, Asana Poljaka, Muha Ljuticu, Agu Ljucu i još jedanaest aga i begova, čija imena 
nijesu zabilježena. 

Dvadesetak turskih izaslanika su iz Nikšića rano krenuli za Ostrog, stigli u Donji manastir, ali su naišli na 
iznenađenje. Njegoš nije želio da ih primi, već im je preporučio da se odmah vrate za Nikšić. 

Turski izaslanici su se vratili s brojnom crnogorskom pratnjom. Na putu za Nikšić, kod mjesta Bašina Voda, 
zaustavljeni su i tu je jedan od crnogorskih pratilaca pozvao Bašagu Redžepagića i Mustaj-bega 
Rizvanbegovića da se izdvoje, a na ostale su osuli puščanu paljbu i isjekli ih. Osam turskih izaslanika 
„pobjeglo je" na ,brzim“ konjima za Nikšić. Među ubijenima su se nalazili: Mujaga Mušović, nikšićki kadija 
Brunac, Ago Hajrović, Hadži Smail-aga Behman, Avdo Husein i Asan Poljak. Ukupno je ubijeno 12 turskih 
izaslanika. 

Poslije pokolja na Bašinoj Vodi nastala je žestoka propaganda protiv Petra II. U nju su bile uključene i 
austrijske vlasti. Sam Ali-paša joj je na svoj način dao ton izjavom da se Njegošev postupak ne „more znati 
ni u kakvu istoriju“. 

Mnogo događaja za Njegoševe vladavine uzbuđivalo je južnoslovensku i balkansku javnost i izazivalo 
uznemirenost evropskih diplomatija. Turska pogibija na Bašinoj Vodi je za to jedinstven primjer. Mada neki 
istoričari misle da je sve razjašnjeno o pogibiji na Bašinoj Vodi - ostalo je mnogo nepoznanica. Jedna do njih 
je i fakat kako je pošlo za rukom osmorici izaslanika da izbjegnu pogibiju. Objašnjenje da su ih spasili ,brzi 
konji“ dosta je naivno. Teško je bilo galopom bježati uz strmine povijske, a pri tom proći kroz Kunak, 
naseljen ljutim crnogorskim krajišnicima! 

Neposredno poslije događaja na Bašinoj Vodi Njegoš je obavijestio Jeremiju Gagića (29. VII / 10. VIII 1843) 
o razlozima koji su podstakli Crnogorce na ovakav neviteški postupak. Vladičino pismo je, u stvari, još više 
produbilo misteriju pogibije Ali-pašinih izaslanika. Iz njega bi se dalo naslutiti da se vladar Crne Gore 
dogovorio sa svojim ljudima ko sve od Ali-pašinih izaslanika treba da plati glavom za nagovještaj zavjere 
protiv crnogorskog vladara. 


Vladičino objašnjenje 


Ubrzo poslije događaja na Bašinoj Vodi, osvetoljubivi vladika je dao još jedno zanimljivo objašnjenje o 
zbivanjima koja su uzbudila Crnu Goru i Hercegovinu. U drugom pismu Jeremiji Gagiću (12/24. VIII) 
otvoreno je izjavio da ,smo mi u rat sa svijema Turcima okolo nas". Suština je, upravo, i bila u tome. To je 

bio totalni rat, u njemu nije postojalo pravila, osim onih što ih je drevna, gotovo trostoljetna ratna drama na 
ovom dijelu Balkana prihvatila kao moralna načela o vojevanju, a ta načela je svako određivao po svojoj 
volji, i veziri otomanski i vladika crnogorski. Sam vladika je smatrao da su „Bošnjaci i Albanci" „vazda složni 
na naše zlo“, a sam je gubio iz vida činjenicu da su se i Crnogorci služili načinima koje su Turci primjenjivali 
od iskona. Vladika je, doduše, pokušavao da to nekako objasni, otkrivajući suštinu stvari, govoreći: „Cudo mi 
je da ljudi kažu da su Crnogorci protivu prava narodnijeh sada postupili”, a niko ne želi - nastavlja dalje 
vladika - ni da spomene „da je Ali-paša protivu prava narodnijeg postupio kada je moje poslanike pohvata, 
tri na kolac nabio, a tri po godine u sindžir drža i za druge mnoge nevjere koje je učinio mojijema 

onom istom da mu zajam povratimo“. 

Autori koji su više od jednog stoljeća pokušavali da daju objašnjenja pokolja na Bašinoj Vodi prenebregovali 
su ovo vladičino objašnjenje. Ono daje odgovor na sve što se tada odigravalo u odnosima među vladikom i 
hercegovačkim vezirom. Pokazalo se da dogovori na Cetinju i Dubrovniku nijesu mogli mnogo da izmijene 
stanje stvari u jednoj krvavoj krajini, u kojoj su nož i puška predstavljali najsigurnije sredstvo za rješavanje 
susjedskih odnosa, još od vremena strašne tradicije djelovanja crnogorskih četa po putevima Hercegovine i 
Bosne u vrijeme austrijsko-otomanskih ratovanja. 


Okršaji oko Grahova 


Krajem septembra i početkom oktobra 1843. izgledalo je da će dva poglavara koji su, potpisujući Dubrovački 
sporazum, zaključili i pobratimstvo, započeti pravi rat na granicama zemalja kojima su upravljali. Sam Ali- 
paša krenuo je ka granicama Crne Gore s vojskom od gotovo 15.000 vojnika, među kojima je bilo i 1.000 
konjanika. Njemu je u susret pošao Njegoš sa 4.500 Crnogoraca. Krajem septembra (16/28. IX 1843.) došlo 
je i do direktnog sudara pojedinih odreda iz sastava Ali-pašinih trupa i vladičinih jedinica. Ali-paša je tada 
procijenio da su mu izgledi mali u opštem sudaru s Njegoševom vojskom, pa je predložio vladici da se vojske 
raziđu i uspostavi mir, o čemu je trebalo da postignu dogovor specijalni izaslanici. 

Bilans žrtava u okršajima oko Grahova ipak nije bio mali. Na bojištu je ostalo oko tridesetak Crnogoraca 
mrtvih i ranjenih, dok su Ali-pašine trupe prošle mnogo gore, imale su oko 150 ranjenih i poginulih vojnika. 
Za vrijeme bitke oko Grahova, Njegoš je bio prinuđen da iz sastava svojih oružanih snaga uputi 1.500 
Crnogoraca na granicu prema Albaniji, budući da je bio obaviješten o pokretima trupa skadarskog vezira. 
Poslije okršaja krajem septembra 1843. na Grahovu i u okolini Grahova, i Njegoš i Ali-paša došli su do 
uvjerenja da se oružjem ne može postići željeni cilj. Obojica su prihvatili jedino rješenje da se opunomoćenici 
obije strane što hitnije sastanu i izrade pismeni dogovor kako dalje da se regulišu odnosi na granici. U 
početku su mislili da se sastanak izaslanika održi u Herceg Novom, ali se od toga odustalo, pa je susret 
održan u Kotoru. Opunomoćenici su bili Osman-aga Zvorničanin, u ime vezira hercegovačkog Ali-paše 
Rizvanbegovića, i Dimitrije Milaković, u ime vladike Petra II Petrovića Njegoša. Oni su sklopili u Kotoru (28. X 
/ 9 XI 1843.) pismeni ugovor u četiri tačke. Ugovor je obavezivao i jednu i drugu stranu da se na crnogorsko- 
hercegovačkoj granici postave panduri s obije strane granice, tako da graničnu liniju ne može niko prelaziti 
bez odgovarajućeg pasoša. Svaki prelazak granične linije bez pasoša obavezivao je oružane pandure da 
krivca predaju drugoj strani, a u slučaju otpora, panduri su imali ovlašćenje da upotrijebe i oružje. 

Značaj ugovora u Kotoru bio je nesporan za Crnu Goru. Otomanske vlasti u Hercegovini bile su prinuđene da 
priznaju da vladičinim vlastima u Crnoj Gori niko ne može osporiti suvereno pravo za održavanje reda u 
zemlji i mira na državnim granicama. Ugovor potpisan u Kotoru označio je kraj žestokih sukoba Njegoševe 
Crne Gore na granici na kojoj mira nikad nije bilo. A drama u crnogorsko-turskim odnosima prenijela se na 
južne granice, prema Skadarskom pašaluku. 


Popis vojske 


Petar II Petrović Njegoš je vjerovao da će se utanačeni mir prema Hercegovini sačuvati. Bio je ubijeđen u to 
da će njegov ,pobratim"“ Ali-paša Rizvanbegović održati riječ. 

A što se tiče mira na granici prema Skadarskom pašaluku - u njega nije vjerovao. Svojom nepogrješivom 
intuicijom osjetio je da je na čelo toga pašaluka došla opasna ličnost, opterećena pretenzijama što su Crnoj 
Gori mogle nanijeti ozbiljne teškoće i ugroziti joj suverenitet na čitavim teritorijama prema gradovima 
Skadarskog ejaleta. Vladika je to osjetio na vrijeme, pa zato pokušava da preduzme neke vojno- 
organizacione mjere, koje su vojni sistem njegove države mogle i morale da učine vojno efikasnijim i, prije 
svega, mobilnijim. Njegošu se činilo da se ne može napustiti načelo plemensko-bratstveničke organizacije 
vojnih jedinica, ali je smatrao da u njihovu strukturu treba unijeti sistem organizacije koji će ih učiniti 
efikasnijim i pokretljivijim. 

Iz jednog vladičinog pisma Jovu Plamencu iz 1840 (11/23. VI) saznajemo da je Njegoš želio da ,popiše 
vojsku u cijeloj Crnoj Gori i Brdima"? da ustanovi osnovnu taktičku jedinicu od 100 ratnika, da u sastav 
takvih jedinica uđu samo fizički podobne ličnosti, spremne da izvršavaju sve zadatke protiv neprijatelja i to 
svuda „gdje bude trebalo". Za popis vojske vladika je angažovao igumana Mojsija Zečevića,pa mu je dao 
nalog da sa popisom započne u Crmničkoj nahiji. Popis je trebalo da se vrši tajno vjerovatno zato da 
otomanske vlasti ne bi saznale nešto o tome i protumačile ga kao dio neposrednih ratnih priprema. 

Nijesu sačuvani spiskovi Njegoševe vojske, ali se zna da je Mojsiju Zečeviću naloženo da u Crmničkoj nahiji 
treba popisati ne više od 600 ratnika. 

Za vojne potrebe Njegoš je trošio dosta novca, kako od redovne finansijske subvencije dobijane od ruske 
državne blagajne tako i od godišnjeg danka u zemlji. On je još od vremena kad je ustanovljen iznosio više od 
14.000 (14.227) forinti i 40 krajcera, a nepuna polovina je bila dovoljna da pokrije plate za činovnike 
državne administracije. Još od 1837. vrlo je uredno djelovala finansijska služba Njegoševe države, na čijem 
se čelu nalazio državni kaznačej. 

Redovnu godišnju subvenciju iz Petrograda uvećavali su unutrašnji prihodi od državnih dažbina i poreza, 
procenat na državni kapital, deponovan u ruskim bankama u Petrogradu, kao i novac dobijen iz ruske 
državne kase za kupovinu žita. 

Smrt naseljenika 


Petar II nije imao punih trideset godina kad je (1838) odredio sebi nasljednika. To je bio sin Pera Tomova 
Petrovića - Pavle Petrović. On je mislio da Pavla Petrovića pošalje u Petrograd na školovanje još dok je u 
Crnoj Gori boravio Jegor Petrovič Kovaljevski. Pavlovi roditelji to tada nijesu dopustili jer su računali da je 
dječak bio suviše mlad za tako dalek put a imali su u vidu i teškoće skopčane sa školovanjem. Zbog toga je 
Jegor Petrovič odveo Đura Davidovića, sina popa Toma Davidovića. Njegošu je posebno bilo stalo da Pavla 
Petrovića što prije pošalje za Petrograd, zajedno sa svojim sestrićem Petrom Perovićem. Diplomatskim putem 
je izdejstvovao saglasnost Nikolaja I da se njegov sinovac primi u paževski korpus, a sestrić u bilo koju 
carsku vojnu akademiju. Krajem 1841. obojica mladića su u pratnji Nika Zeca otputovali za Petrograd. 
Sljedeće godine (20. V / 1. VI 1842.) Pavle Perov Petrović je umro u ruskoj prijestonici. Sinovčeva smrt je 
vladiku teško pogodila. Svoj bol je izrazio u pismu Jeremiji Gagiću od 21. VIII / 2. IX 1842. Još snažnije je to 
iskazao u pjesmi-tugovanki ,Plač ili žalosni pomen na smrt mojega desetoljetnog sinovca Pavla Petrovića 
Njegoša paža jego veličestva imperatora Nikolaja I", štampana u ,Peštansko-budimskoj skoroteči" (1844). 


Pad Vranjine i Lesendra 


Kad je na čelo Skadarskog ejaleta došao Osman-paša Skopljak (1843), poznavaoci prilika u drugim 
ejaletskim središtima Otomanske imperije na Balkanu pitali su se kako će se dalje razvijati odnosi sa 
Cetinjem i Crnom Gorom?! Malo je ko vjerovao da će novi vezir raditi na uspostavljanju mira s Crnogorcima. 
Osman-paša je bio Bošnjak porijeklom, ličnost natprosječne inteligencije, dobro je govorio i razumio jezik 
Srba, Hrvata, Bošnjaka i Crnogoraca, a s lakoćom je vaspostavljao veze s Crnogorcima. Bio je ubijeđen da 
su oni podmitljivi, da vole darove, laskanja, da su posebno slabi kad im se ponude na poklon primjerci 
kvalitetnog vatrenog i hladnog oružja i da su uopšte pohlepni na novac. Vezir je u tom pogledu razradio 
čitavu strategiju borbe protiv Njegoša i njegovog Praviteljstvujuščeg senata. Vjerovao je da crnogorski 
vladar ne može da se nosi s teškoćama što su ga pritiskale zbog siromaštva zemlje, čestih sušnih godina, 
kad je glad harala svim nahijama Crne Gore i Brda. Uvjeren u to, vezir je u Skadru pripremio čitave 
magazine s žitom i iz njih dijelio ne male količine svakome iz Crne Gore i Brda, ko je u tu svrhu dolazio u 
sjedište ejaleta. Glas o tome širio se po Crnoj Gori i Brdima, počeli su masovni odlasci u Skadar; to je 
prosto teško bilo zaustaviti. Nesreća je bila u tome što u Skadar nije dolazio samo izgladnjeli puk, nego i 
narodne starješine, pa čak i neki istaknuti zemaljski prvaci. Čim je uočio da to postaje nedaća s kojom 
Njegoš teško izlazi na kraj, Osman-paša iznalazi i nova sredstva, uvjeren da će na kraju podstaći krizu 
Njegoševe vlasti i ugroziti njen opstanak. U tu svrhu izdaje naredbu da se čuvenim skadarskim zanatskim 
radionicama počne pripremati raskošna crnogorska narodna odjeća za poklone onima koji će sredinom 
četrdesetih godina dolaziti u Skadar kao na ćabu. A vezir je, inače, imao čitav arsenal lakog oružja i dijelio 
ga svim Crnogorcima i Brđanima, za koje je bio uvjeren da ga neće upotrijebiti u borbi protiv Turaka. 


Nevolje zbog siromaštva 


Njegoš je na vrijeme osjetio opasnost od ovakvih radnji Osman-paše. Znao je da se time otvara opasna 
kriza, čak vrlo opasna za Crnu Goru, ukoliko se ne iznađu prava sredstva za odbranu. A za spas od tako 
iznenadnog i zlokobnog pritiska trebalo je i dosta sredstava i državničke energije. Vladika prvim elementom 
nije raspolagao u dovoljnoj mjeri, ali je zato do maksimalnog stepena bio nadaren drugim. 

Crnogorskom vladaru je teško padalo saznanje da je Crna Gora, u poređenju s ostalim zemljama 
Balkanskog poluostrva, jedno od najsiromašnijih područja. A to su njeni protivnici početkom četrdesetih 
godina XIX stoljeća željeli do kraja da iskoriste. Njen privredni život bio je dobrim dijelom ugrožen i 
nedostatkom unutrašnjih saobraćajnica. S gledišta unutrašnjeg ekonomskog života Crna Gora je bila zemlja 
bespuća, povezana sa spoljnim svijetom putnom mrežom jedino podobnom da zadovolji pješački saobraćaj i 
dosta ograničen transport tovarnom stokom. Glavni putni pravac s Austrijom išao je preko Njeguša i Krsca i 
drugi od Grahova prema Risnu, ili nekadašnjoj Risanskoj skeli. Dvije dosta slabe saobraćajnice vodile su: 
jedna preko Paštrovske gore, a druga preko Brajića za Budvu, dok je slična išla preko Sutormana za Bar. 
Najznačajnija saobraćajna linija bila je, svakako, ona što je povezivala Podgoricu, preko Spuža, kroz 
Ostroški klanac, s Nikšićem i, dalje, kroz klanac Duga sa Gackom i Hercegovinom. 

Za privredni i trgovački razvoj najvitalnijeg dijela Njegoševe države veoma značajan je bio vodeni put što je 
od Rijeke Crnojevića vodio preko Skadarskog jezera do Skadra, a zatim preko Bojane za Ulcinj. Tom 
vodenom saobraćajnicom odvijao se saobraćaj poznatim skadarskim lađama i lađicama, sličnim 
korčulanskim čunovima, što ih je poneko nazivao i šajkama. Sa njima se s uspjehom obavljao saobraćaj 
među priobalnim naseljima oko jezera i vršio ribolov, što je Crnoj Gori od davnina donosio znatne prihode. 


Osman-pašin plan 


Bezbjednost jezerskog saobraćaja osiguravala su u znatnoj mjeri i dva manja crnogorska oružana odreda, 
stacionirana na ostrvima Vranjina i Lesendro. Njegoš je izdao naredbu da se na Lesendru sagradi jedno 
utvrđenje, u kojemu je bilo smješteno, kakokad, do tridesetak naoružanih Crnogoraca, dok je na Vranjini 
bio stacioniran jači odred, čiji je broj, takođe, zavisio od prilika, ali obično od nekoliko stotina ratnika. 

Čim je došao na čelo Skadarskog pašaluka, Osman-paša je ocijenio da Vranjina i Lesendro predstavljaju 
dominantnu poziciju na jezeru, vrlo podesnu da potpuno osigura kontrolu plovidbe po središtu vodenog 
prostora, a naročito po onom njegovom dijelu što se na neki način uvukao u priobalni reljef Crmničke i 
Riječke nahije. Skadarski vezir je cijenio da bi osvajanje Lesendra i Vranjine nanijelo Njegošu udar, što bi 
snažno podstaklo krizu Crne Gore. Možda su ga na takve zamisli podsticali i događaji na crnogorsko- 
otomanskoj granici prema Hercegovini. 

Plan za osvajanje Vranjine i Lesendra počeo je Osman-paša da razrađuje već 1843, ubrzo po dolasku na 
čelo Skadarskog ejaleta. Vezir se, ipak, varao u procjenama crnogorskog siromaštva, precjenjivao je njegov 
značaj u borbi protiv vladike, njegove države i njegove politike. Ako je i bilo Crnogoraca koji su vrlo često 

dolazili kod njega u Skadar da dobijaju darove, primaju žito, nešto rjeđe i novac, vezir nije s dovoljno 
svestranosti razmišljao o broju vladičinih sugrađana koji nijesu za pilone željeli ni da čuju; trpjeli su glad, 
išli u ritama, ali za skadarske darodavce nijesu marili. A taj dio crnogorske populacije predstavljao je i stub 
vladičine države. 

U vrijeme dok je vladika sa svojim oručanim formacijama bio na položajima prema vojsci hercegovačkog 
vezira u okolini Grahova, skadarski vezir izdaje naredbu da se 1/13. IX 1843. izvrši napad na Pipere. U 
napadu je učestvovao snažan odred otomanske vojske, po Njegoševom kazivanju - oko 8.000 ratnika. 
Piperima je odmah priskočio u pomoć kapetan martinićki, samo s odredom od pedesetak vojnika, ali 
dovoljan da poremeti ravnotežu na frontu i da braniocima omogući da krenu u protivnapad i natjeraju Turke 
u bjegstvo. Po podacima koje je sam Njegoš saopštio, Turci su imali oko 80 izbačenih iz stroja, dok je s 
crnogorske strane bilo samo 12 mrtvih i ranjenih. 


Napad na crnogorska ostrva 


Petnaestak dana po udaru na Pipere, trupe Osman-paše izvršile su napad na crnogorska ostrva u 
Skadarskom jezeru (16/28. IX 1843). Po Njegoševim kazivanjima, vezirove snage su brojale oko 12.000 
vojnika. To je bio pravi desant na Vranjinu i Lesendro, izvršen sa 15 većih lađa, naoružanih topovima 
velikog kalibra, praćen sa još šezdesetak nenaoružanih artiljerijskim oruđima (transportnih) plovnih 
objekata. Vezirova flotila, kako je to Njegoš objašnjavao, imala je zadatak da spriječi Crnogorcima s obale 
da priskoče u pomoć opsjednutim u tvrđavi na Lesendru, kao i onima na Vranjini. U fortici na Lesendru 
nalazilo se 25 crnogorskih ratnika, dok ih je na Vranjini bilo 200. 

Crnogorska posada na Lesendru izginula je do jednoga. Branioci Vranjine pružali su otpor punih 12 časova, 
ali su u toku noći, na svojim lakim lađama, uspjeli da se na neki način provuku kroz tursku flotilu i da se 
iskrcaju na jezerskoj obali. Tu su ih dočekali crnogorski odredi s velikim pogrdama, ili, kako Njegoš kaže na 
njih svi Crnogorci ,pljuju“ „i postali su predmet potsmijevanja u svoj Crnoj Gori”, „zato što na Vranjini ne 
izgiboše svi“. Iznoseći ovaj zanimljivi detalj iz bitke za ostrvo na jezeru, vladika piše: ,ali šta će učiniti 
dvojica protivu stotine, ili 200 ljudi protivu 10.000, 12.000?" 

Osaman-pašine trupe su imale namjeru da produže napad i da se iskrcaju u Dodoše. Skadarski ratovodac 
nije računao da ga tamo očekuje oko 1.000 crnogorskih ratnika. Cim je to zapazio, Osmanpaša je izdao 
naredbu svojim trupama da se vrate na Vranjinu i Lesendro. Odmah zatim započeo je na Lesendru da gradi 
moderno utvrđenje, u koje je smješteno 500 vojnika, opremljenih i odgovarajućim brojem artiljerijskih 
oruđa. 

Njegoš je odmah ocijenio da je gubitak Vranjine i Lesendra težak udarac za crnogorsku državu. Za njega je 
to bio gubitak od koga se zemlja teško mogla oporaviti. Vladika je procijenio da ne treba časiti ni časa, već 
odmah stvoriti plan za povraćaj ostrva. Činilo mu se da on to može sam, pa je, kao prvo, počeo da razmišlja 
o tome kako da nabavi odgovarajuća artiljerijska oruđa i odgovarajuće plovne objekte za napad na ostrva. 
Otada pa do umrle ure nije smetao s uma razmišljanja o Lesendru i Vranjini. U narodu je tada nastala 
pošalica ,izgore“ kao vladika za Lesendrom. Bilo je u toj pošalici dosta neopravdanog cinizma na račun 
zemaljskog gospodara, ali i nekog neprikrivenog poštovanja prema ličnosti nadarenoj sposobnošću da gleda 
daleko u budućnost. 


Pripreme za odlazak u Beč 


Gubitak Vranjine i Lesendra natjerao je vladiku da ubrza pregovore s hercegovačkim vezirom za sklapanje 
mirovnog ugovora u Kotoru 28. X / 9. XI 1843. Želio je da se na neki način osigura prema Hercegovini, za 
slučaj da nabavi sredstva (lađe i topove) za povraćaj izgubljenih ostrva. Krajem 1843. znalo se u Crnoj Gori 
da se vladika priprema za odlazak u Beč. Cilj mu je bio jasan: želio je da zainteresuje rusku diplomatiju, a 
po mogućnosti i austrijski vladu, za intervenciju na Porti, kako bi se otomanski kabinet privolio da mirnim 
putem povrati zauzeta ostrva. Isto tako, vladika je želio da, za slučaj da okolnosti ne obrnu povoljnim 
smjerom, sam nabavi odgovarajuća artiljerijska oruđa i da sa dalmatinskim brodograditeljima sačini 
dogovor o izgradnji plovila na jezeru, podobnih za desant na Vranjinu i Lesendro. 

Početkom januara 1844. vladika je obavijestio ruskog konzula u Dubrovniku, Jeremiju Gagića, o namjeri da 
putuje u prijestonicu Monarhije i da će ga za vrijeme odsustvovanja zamjenjivati brat, Pero Tomov Petrović, 
prezident Praviteljstvujuščeg senata. O toj namjeri obavijestio je i Alipašu Stočevića, vezira hercegovačkog, 
saopštavajući mu da će se u Beču zadržati nekoliko mjeseci, nadajući se da će se za to vrijeme održavati 
mir, u skladu s postignutim dogovorima. 

Njegoš je iz Crne Gore krenuo za Beč 9. I 1844. i zadržao se u Kotoru do 13. I 1844. Vladičin petodnevni 
boravak u Kotoru, u kući Matije Netovića, poznatog kotorskog trgovca, pobudio je pažnju austrijskog 
okružnog poglavara Ivačića, opterećenog znatiželjom o svrsi vladičina iznenadnog odlaska u prijestonicu 
Monarhije. U razgovoru, za koji se ne može reći da nije bio sasvim otvoren, Ivačić je saznao sve što je u 
tom trenutku bilo do značaja za vlasti u Zadru i Beču. Vladika od Ivačića nije prikrio ama baš ništa, tačno 
mu je naznačio sve motive što su ga pokrenuli na ovakav put. Za vrijeme boravka u Kotoru dolazili su kod 
vladike mnogi njegovi stari poznanici i prijatelji, nekima je uzvraćao i posjete. Za sve to vrijeme vladičin 
sekretar Filip Vuković imao je obavezu da napravi precizan spisak svih ustanova i znamenitosti u austrijskoj 
prijestonici, koje je trebalo posjetiti za vrijeme tromjesečnog boravka, koliko je vladika bio isplanirao da mu 
je potrebno da obavi lične i državne poslove u prijestonici Monarhije. 


Jedno dugo putovanje 


Koliko je austrijski kotorski poglavar mogao da prosudi, vladika je imao osnovnu želju da od Cetinja napravi 
grad i da u zemlji počne sa izgradnjom puteva. U vrijeme boravka u Kotoru došla je do vladike pouzdana 
vijest da je turska posada na Skadarskom jezeru doživjela nezgodu, u kojoj su nastradala dva poveća vojna 
plovila, od kojih je jedan pao u ruke crnogorskim stražarima, i tom prilikom Crnogorcima je pošlo za rukom 
da zaplijene dva artiljerijska oruđa. Vladika je odmah izdao naredbu da se zaplijenjeni brod izvuče na 
kopno, a da se crnogorski stražari novčano nagrade. 

U pratnji Filipa Vukovića, Vida Boškovića i Nika Zeca, vladika se 13. januara, brodom „Baron Štirmer" 
ukrcao i uputio za Dubrovnik, a u Gruž je prispio sljedećeg dana i odmah krenuo na dogovor s Gagićem. 
Blagodareći pomoći ruskog konsularnog predstavnika, Njegoš se u Gružu susrio sa arhitektom Antonom 
Soljetićem i brodograditeljima iz luke Gruž. Na tom dogovoru crnogorski vladar je saopštio da ima namjeru 
da sagradi 4-5 topovnjača, od kojih bi svaka mogla da primi do 60 ljudi, s dva topa, jedan na krmi a drugi 
na pramcu. Obraćajući se molbom Soljetiću, vladika je izjavio da će njemu i njegovim brodograditeljima 
isplatiti putne troškove do Crne Gore, stan i hranu u Crnoj Gori, kao i dnevnice: za Soljetića u iznosu od 3 
forinte i 20 helera, a za njegove radnike brodogradioce po jednu forintu i 20 helera na dan. Od Soljetića je 
vladika saznao da bi svaka topovnjača koštala po 2.000 forinti. Njegoš je računao da će odgovarajuću 
drvenu građu za pojedine djelove topovnjača naći u Trstu i na Rijeci. 

Po Njegoševom odlasku iz Gruža, Soljetić se odmah dao na posao i zamolio Gagića da javi vladici da se već 
dogovorio sa deset radnika brodogradilaca da zajedno s njim u aprilu 1844. krenu u Crnu Goru i da tamo 
odmah otpočnu rad na izgradnji topovnjača. Iskusni brodograditelj Soljetić već je bio preduzeo 
odgovarajuće radnje za nabavku specijalnog materijala od drveta u brodogradilištima Trsta i Rijeke, tj. one 
drvene građe koja se nije nikako mogla naći u Crnoj Gori. 


Narudžbine za brodove 


Vladika je iskoristio zadržavanje broda „Baron Štirmer" u Korčuli (15. I 1844), pa je u tamošnjem 
brodogradilištu razgovarao o gradnji topovnjača. Kako se vidi iz austrijskih izvora, pošlo mu je za rukom da i 
tamo pronađe šest iskusnih majstora, spremnih za odlazak u Crnu Goru. Već 16. januara crnogorski 
gospodar je prispio u Split, gdje je iskoristio priliku da detaljno razgleda Dioklecijanovu palatu i Eskulapov 
hram, a sljedećeg dana prispio je u Zadar, gdje je, takođe, razgledao sve znamenitosti, koje nijesu 
malobrojne, bivše sjedište mletačkog generalnog providura i rezidencijalni grad tadašnjeg Guberijalnog 
predsjedništva Monarhije. U glavni grad Guberijalnog predsjedništva Njegoš je došao u raskošnoj 
crnogorskoj narodnoj nošnji s crnogorskom kapom na glavi. 

Iz Zadra je vladika crnogorski otputovao za Trst, gdje je prispio 20. januara. I u ovom se gradu zadržao tri 
dana, o čemu je ispjevao i pjesmu - „Tri dana u Trijstu", koju je, zatim, štampao u Beču, u štampariji 
Mehitarista. U Trstu je bio gost tršćanskog guvernera grofa Franca Zerafa Stadiona. S njim je bio stalno u 
društvu kao i s đeneralom Vimpfenom i sa drugim zvaničnim uglednicima grada Trsta. Sa njima je vladika 
prisustvovao izvođenju Sriboove opere ,Robert le Diable“ (20. I 1844). Poslije trodnevnog boravka u Trstu, 
Njegoš je 23. I 1844. otputovao za Beč. 

Pod sam kraj januara (1844), vladika je doputovao u austrijsku prijestonicu. Tada je dužnost ruskog 
predstavnika kod bečke vlade zauzimao grof P. I. Medem. On je na mjesto ruskog ambasadora kod bečke 
vlade zamijenio Tatiščeva, starog Njegoševog poznanika i osvjedočenog prijatelja Crne Gore. 

Čim je vladika prispio u austrijsku prijestonicu zatražio je prijem kod Medema. Ovaj ga je primio s 
naklonošću i s pažnjom saslušao obavještenje o nedaćama u koje je zapala Crna Gora okupacijom njenih 
ostrva u Skadarskom jezeru. Ruski predstavnik je o razgovoru s crnogorskim vladikom odmah obavijestio 
Karla Vasiljeviča Neseljrodea, ministra inostranih poslova carske ruske vlade i zatražio od njega hitnu 
intervenciju na Porti u korist Crne Gore. 


Uputstva za Carigrad 


Čim je ruskom ministru inostranih poslova prispjela Medemova depeša iz Beča, poslao je hitna uputstva 
ruskom predstavniku u Carigradu Titovu da se zauzme kod otomanske vlade, kako bi se što prije uputile 
odgovarajuće naredbe skadarskom veziru da njegove trupe napuste okupirana crnogorska ostrva. Ruska 
vlada je obavijestila otomansku Portu da je vladici crnogorskom dala uputstva da se uzdržava od upotrebe 
sile i da čeka da se spor okonča mirnim putem. Neseljrode je takođe tražio od Titova da o zahtjevu 
petrogradske vlade bude obaviješten i sam sultan, da se i njemu saopšti da su dva spomenuta ostrva od 
vitalnog značaja za privredni život Crne Gore. Titovu je bilo naloženo da snažno istakne zahtjev 
petrogradskog kabineta i da kaže - ,Saopštite Porti veliku važnost, što njegovo veličanstvo polaže na uspjeh 
vaše misije“. 

Tako je Njegoševa diplomatska i politička misija u Beču početkom 1844. snažno angažovala rusku 
diplomatiju da se zauzme na Porti, kako bi se izašlo u susret opravdanim zahtjevima Crne Gore. Dok je još 
boravio u austrijskoj prijestonici i održavao česte veze s ruskim predstavnicima u Beču, crnogorski gospodar 
je razmišljao kako da angažuje bečku vladu da se i ona pridruži u Carigradu diplomatskim i političkim 
zahtjevima petrogradskog kabineta. Već 19. I 1844, tj. neposredno po dolasku u Beč, vladika je uputio 
Dvorskoj kancelariji jednu promemoriju, u četiri tačke, tražeći da se: 

1. Crnoj Gori nadoknadi 7.000 forinti na ime troškova učinjenih za vladavine vladike Petra I na održavanju 
reda u Boki Kotorskoj „poslije francuske okupacije“, 

2. da se izda naredba vlastima u Boki Kotorskoj da prodaju soli Crnoj Gori vrše po proizvodnoj cijeni, 

3. da pogranične sporove između Crne Gore i Austrije rješavaju mješoviti „kmetski sudovi”, 

4. da se Crnogorci oslobode carina na robu koju kupuju na kotorskim pazarima. U dodatku ovoj promemoriji 
traženo je od Dvorske kancelarije da se diplomatskim putem zauzme na Porti kako bi se podržala akcija 
ruske vlade za povraćaj Vranjine i Lesendra Crnoj Gori. Vladika je naišao na razumijevanje kod bečke vlade, 
te je njegov zahtjev da otomanska Porta ispuni preporuke dviju vodećih vlada evropskih sila dobio sasvim 
realne izglede. 

Sredinom marta 1844. Njegoš je počeo da se priprema za povratak u Crnu Goru, zahvalivši blagovremeno 
predstavnicima i jedne i druge vlade na razumijevanju njegovih opravdanih zahtjeva. Vladika je iz Beča 
otputovao 16. III 1844. 


U Trstu i Veneciji 


Na povratku iz Beča, vladika je 18. III 1844. prispio u Trst, gdje se ponovo zadržao, ovoga puta nedjelju 
dana, da bi 26. III 1844. otputovao ne za Cetinje već za Veneciju. U nekadašnjoj prijestonici stare Sinjorije 

ostao je do 30. III 1844, boraveći u hotelu ,Lione Bianco" na Kanalu Grande. U Veneciji je obišao sve 
znamenitosti koje je posjetilac mogao obići za vrijeme nekoliko dana boravka. Vladika je stare Mletke 
obilazio i pješice i u gondolama, a nije propustio nijednu njenu znamenitost. Često je bio u društvu ruskog 
generalnog konsula u Veneciji Frajganga i njegovog sina. Peo se na zvonik crkve Svetog Marka, dugo 
osmatrao most Ponte di Rialto, pažljivo razgledao Duždevu palatu, crkvu Svetoga Marka, biblioteke u 
Mlecima, spuštao se u duboke podzemne zatvore ispod mletačkih palača, iz mletačkih enciklopedija pažljivo 
vadio podatke o nekim duždevima i druge podatke koji su ga interesovali i unosio ih u bilježnicu. Vjerovatno 
ona scena o Drašku Popoviću u Mlecima u Gorskom Vijencu, koja predstavlja veličanstvenu epizodu spjeva, 
ne bi nastala da nije bilo Njegoševog boravka u Trstu i Veneciji 1844 ?! 

Boravci 1844. u Trstu i Veneciji ostavili su na Njegoša takav utisak da će se on, neposredno pod kraj života, 
ponovo vratiti u ove gradove, da svoj duh nadahne tekovinama i ljepotama visokourbanizovanog svijeta, 
njegovim kulturnim tekovinama i civilizacijskim dostignućima. 


Povratak u Crnu Goru 


Početkom aprila 1844. napustio je Veneciju i Trst i krenuo za Crnu Goru. Početkom aprila (4. IV 1844) već je 
bio na Cetinju, odakle se javio ruskom generalnom konsulu Jeremiji Gagiću, kao i dvojici vezira susjednih 
otomanskih ejaleta. Kurtoazna pisma vezirima-susjedima govorila su mnogo; ona su označila nov kurs 
vladičine politike u odnosu na Tursku, upućivala na zaključak da će teritorijalni sporovi uopšte, pa i onaj oko 
ostrva u Skadarskom jezeru, pokušati da se okončaju diplomatskim putem i da se uskoro očekuje rješenje. 
Oni koji su s posebnom pažnjom pratili razvoj vladičine spoljne politike mogli su da uoče neke nove tonove 
u crnogorskoj zvaničnoj spoljnopolitičkoj terminologiji. Nažalost, to neće potrajati dugo. Skadarski vezir je 
bio izradio političko-strateški koncept, koji se po prirodi svojoj teško mijenjao, jer je, prije svega, za 
osnovno polazište imao agresiju kao pravilo. 

Neki vladičini prijatelji su držali da se on povratio iz prijestonice Monarhije oslobođen iluzije da Crna Gora 
može oružanom rukom povratiti izgubljena ostrva u jezeru. Znalo se da je ona to mogla da organizuje i 
pored ograničenih materijalnih sredstava; postojale su mogućnosti da se izgrade naoružana plovila za 
desant na Vranjinu i Lesendro, da se tome nijesu suprotstavile diplomatije dvije velike evropske sile, koje su 
u konačnom rezultatu i odlučivale o svim važnijim pitanjima politike na Istoku. A sticajem okolnosti status 
Vranjine i Lesendra upao je u sam epicentar te politike. Ruska vlada i imperator Nikola I bili su 
zainteresovani da se ne dopusti bilo kakvo dalje zaoštravanje crnogorsko-turskih odnosa. Vladika je to 
formalno prihvatio, deklarativno izjavljivao solidarnost s preporukama carske vlade, intimno i dalje nastavio 
da kod sebe razvija iluziju da je njegova zemlja u stanju da organizuje vojni udar na ostrva. 

Njegoš nije bio ličnost čvrstog tjelesnog sastava, već dosta osjetljivog zdravlja. Još sredinom prve decenije 
njegove vladavine, prilikom povratka iz Petrograda sa zavladičenja, prvi put se počela isticati činjenica da se 
vladika žalio na zdravlje. Zli jezici na Cetinju su tada govorili da je neko u Boki Kotorskoj pokušao da ga 
otruje. Taj podatak nikad nije potvrđen sigurnim izvorom i, vjerovatno, ga je izmislila bujna narodna mašta. 
Drugi put se spominje vladičino pobolijevanje u drugoj deceniji njegove vladavine, sredinom 1844, kad je 
vladika zatražio od Stefana Dojmija, austrijskog poglavara iz Kotora, da mu pošalje ljekare na Cetinje. 
Grudna bolest koja se tada, kako izgleda, bila začela kod vladike udarila je pečat njegovom životu. 


Crkvica na Lovćenu 


Krajem avgusta 1844. Njegoš je pošao na Prčanj radi liječenja od bolesti što ga je počela mučiti i radi toga 
da nauči plivanje. Ako su mu to tadašnji ljekari preporučili kao efikasan vid terapije, može se zamisliti na 
kakvom je niskom nivou tada bila nauka o grudnim bolestima. U Prčanju se vladika smjestio u kući Filipa 
Lukovića i tamo je ostao samo deset dana, a već 7. IX bio je na Cetinju. 

Možda je baš stanje vladičina zdravlja uticalo da početkom 1845. započne gradnju grobne crkvice na vrhu 
Lovćena, namijenjenu isključivo za vječno počivalište. Austrijske vlasti su o Njegoševoj namjeri na vrijeme 
bile obaviještene, ali pogrešno: da će crkvica biti sazidana na Štirovniku, te su početkom februara 1845. 
bile iznenađene, kad su je ugledale na Jezerskom vrhu. Nijesu dugo mogle da odgonetnu smisao ove 
građevine. A kad su dublje o tome razmislile, lako su zapazile da je Njegoševom crkvicom Lovćen postao 
glavna geografska i duhovna tačka Crne Gore, Olimp Crne Gore, koji je simbolizovao sve - i crnogorsku 
državu, i narod crnogorski, i sve njegovo, i prošlost i budućnost. 


Luča u teškim vremenima 


U junu 1845. Njegoš je ponovo otputovao u Boku Kotorsku da bi mu tamo primorski vazduh olakšao tegobe 
bolesti, koje ga nijesu ostavljale. Austrijske vlasti su mislile da on, kao i prethodne 1844. godine, namjerava 
da ide u Prčanj, pa su se iznenadile kad je ovog puta promijenio mjesto boravka i uputio se u Perast. Sa 
vladikom je doputovao i njegov sekretar Dimitrije Milaković i još nekoliko služitelja. Svi su se smjestili kod 
Dimitrija Đuranovića, jednog od najbogatijih pravoslavnih žitelja ovog grada. Računalo se da će vladika s 
pratiocima u Perastu ostati dvadeset, ali se i ovoga puta zadržao na kupanju samo deset dana (od 23. VII - 
2. VIII 1845). Odlazeći iz Perasta, obavijestio je barona Ferdinanda Salera da je desetodnevni boravak 
iskoristio za “banje morske radi poboljšanja mog zdravlja". 

Sam početak drugog desetljeća Njegoševe vladavine bio je sudbonosan u mnogo čemu, pa i za njegovo 
poetsko stvaralaštvo. Isto tako je predstavljao ulazak u višu etapu njegove državotvoračke zamisli. Čim je 
sredinom tog desetljeća bio u prilici da svede svoje životne račune, da dublje razmisli o neposrednim 
književnim i nacionalnim ciljevima, osjetio je da mora ubrzati djelatnost na finalizaciji zamišljenih poetskih 
projekata. Više se nije smjelo čekati. Ulazeći u sredinu tog zaista dramatičnog desetljeća svoje vladavine, 
Njegoš je već bio pjesnički uobličio i u mislima razradio neke svoje krupnije pjesničke zamisli. To snažno 
pokazuju njegove nekolike po obimu nevelike ali po bogatom poetskom sadržaju značajne pjesničke 
tvorevine. 

One potvrđuju da je Njegoš tada već bio pjesnik koji je s lakoćom, a moćnim jezikom velikog pjesnika, 
govorio o najsloženijim pitanjima čovjeka i kosmosa, egzistenciji i praegzistenciji. On je i do pojave svoje 

velike pjesničke trilogije već bio uzdigao crnogorsku literaturu do neslućenih visina i uveo je u život 
južnoslovenskog književnog i pjesničkog stvaralaštva, kao originalnu, svojevrsnu i neponovljivu poeziju. 
Uostalom, da se na crnogorskoj književno-kulturnoj sceni pojavio pjesnik velikog poetskog zamaha 
konstatovao je i Vuk Stefanović Kardzić u pismu Lukijanu Mušickom iz avgusta 1833, ističući da mladi 
crnogorski vladika pravi i “stihove lepe“. A svako ko je imao priliku da se upozna s Njegoševom pjesmom 
Crnogorac k svemogućem Bogu (1833) mogao je da osjeti da je u Crnoj Gori izrasta pjesnik neobičnog 
talenta. 


Pojava velikog pjesnika 


U drugoj deceniji svog državničkog djelovanja i poetskog stvaralaštva vladika je počeo da objavljuje poetske 
tvorevine koje se ponekad u književnoj istoriji nazivaju manjim pjesmama a, u stvari, predstavljaju cjelovita 
književna ostvarenja. U tom pogledu posebno mjesto pripada pjesmi Misao. Njom je, u suštini, vladika 
napravio skicu za svoje veliko djelo Luča Mikrokozma. A onog trenutka kad je sačinio pjesmu Noć skuplja 
vijeka, ili Paris i Helena, stvorio je nesumnjivo jednu od najljepših i najsnažnijih lirskih tvorevina u istoriji 
literatura jugoslovenskih naroda XIX stoljeća. Pjesma je nastala baš u vrijeme kad je vladika boravio u 
Perastu 1845. i kad je, kako se pretpostavlja, došao u priliku da zapazi jednu lijepu ženu koja je stanovala u 
njegovom susjedstvu, čiji su ga pogledi, ljubavni žar i ljepota nadahnuli da napiše jednu od najljepših 
ljubavnih pjesama. Vladika je stalno nosio sa sobom, ali je nije pokazivao. Nađena je i objavljena mnogo 
godina poslije njegove smrti. 

Jedno od djela Njegoševe velike trilogije, Luča mikrokozma, pojavilo se u Beogradu 1845, u knjigopečatnji 
Srpske knjaževine, posvećeno piščevom nastavniku - Simu Milutinoviću. Neki ugledni stariji pisci nijesu bili 
oduševljeni ovim djelom, smatrajući da je ono nastalo pod tuđim uticajem i na tuđem uzoru, te se, stoga, 
ne može uporediti čak ni sa Sćepanom Malim, a kamoli s Gorskim vijencem. Pri tome su, u prvom redu, 
mislili na Miltona i njegov “Izgubljeni raj“. Istina je da se Njegoš susretao s djelima mnogih autora, počev od 
antičkih pisaca i filozofa, platoničara i neoplatoničara, da je u Luči govorio, kao i mnogi autori, o dualizmu, o 
odnosu bića i mišljenja, o smislu egzistencije, o praegzistenciji, o ograničenosti čovjekovog saznanja, o 
dubinama kosmičkog prostora, o izdijeljenosti kosmosa na “mirove", koji se nošeni nekim nesaznajnim 
silama kreću kosmičkim beskrajem, u kome Satanini legioni pokušavaju da sačuvaju svoje carstvo u 
“njedrima mračnosti“, ali to ne dopuštaju neke više sile, kojima se upravlja s visine imaginarnog kosmičkog 
trona, što na neki način simbolizuje silu reda, svjetlosti i poretka među “mirovima“ u beskonačnom 
svemirskom prostoru. 

Vladika je, istovremeno ili gotovo istovremeno, sačinio i svoju znamenitu antologiju Ogledalo srpsko (u 
rukopisu Ogledalo crnogorsko), u koje je unio deseteračke pjesme o “glavnim bojevima" Crnogoraca 
protiv Turaka kroz nekolika stoljeća, počev s pjesmom - Sinovi Ivanbegovi. U antologiju je unio i devet 
pjesama iz istorije Prvog srpskog ustanka, preuzetih iz Vukove zbirke, štampane u Lajpcigu 1823. Djelo je 
posvećeno Aleksandru Sergejeviču Puškinu. I posveta kao i uključivanje pjesama o Prvom srpskom ustanku 
inspirisane su vladičinom željom da političku misao Crnogoraca, koja se tada počela brže konstituisati, 
predstavi kao dio jedinstvenog oslobodilačkog pokreta, vođenog velikom snagom ideje nacionalnog 
preporoda slovenskih naroda, nešto slično onome kako ga je i Herder interpretirao. 








Sred teških briga 


Još u avgustu 1844. Njegoš je počeo da skreće pažnju evropskim diplomatskim i konsularnim 
predstavnicima na ponašanje skadarskog vezira, ističući da njegovi postupci prema Crnoj Gori predstavljaju 
samo dokaz da su obećanja ruske i austrijske diplomatije potpun promašaj, da sve manje vjeruje u bilo 
kakav uspjeh ruskih diplomatskih demarša na Porti. Vezirove trupe su i dalje bile strah i trepet na vodenom 
putu preko Skadarskog jezera. Turski garnizon od 500 vojnika, naoružan artiljerijskim oruđima velikog 
kalibra, stacioniran na ostrvu Lesendro nije dalo mira Crnogorcima koji su plovili po jezeru. Njegoš je 
nastavio i sljedeće godine da upozorava ruske diplomatske predstavnike o osvajačkim pretenzijama 
skadarskog vezira. 

Početkom aprila 1845. crnogorski vladar je upozorio ruskog zvaničnog predstavnika kod vlade Monarhije da 
otomanski poglavar u Skadru čini sve kako bi destabilizovao crnogorsku vlast u krajevima neposredno uz 
otomansku granicu. Vladika je napomenuo Medemu da u tom pogledu nije došlo ni do kakve promjene u 
njegovom ponašanju prema Crnoj Gori i da su i dalje kod zvaničnih crnogorskih organa ostali dominantni 
utisci o vezirovoj politici, o kojoj je bilo riječi prilikom razgovora u Beču 1843. 

Pritisnut teškim brigama, izazvanim ponašanjem vojnih i civilnih vlasti skadarskog vezira, Njegoš je 
pokušavao da pripremi teren za unapređenje školskog sistema u zemlji. Vjerovao je da će mu se pružiti 
mogućnost da zavede i više škole. Bio je duboko ubijeđen da samo regularni školski sistem, sa razvijenim 
osnovnim i višim školama, može Crnoj Gori osigurati istinski put prema socijalnom i političkom usponu. 
Vladika je otvoreno govorio da bez takvog školskog sistema Crna Gora nema čemu da se nada, da će uvijek 
zavisiti od blagonaklonosti i milosti drugih, da će tavoriti u neznanju, dok će Evropa, pa i neke zemlje 
Balkana, uživati u prosvjeti i kulturi. 


Skadarski magacini 


Siromaštvo je pritiskalo crnogorsku državu u toku druge decenije Njegoševe vladavine tako da je zemlja 
nekoliko puta bila dovedena na rub gladi. I vladika i Praviteljstvujušči senat su pokušavali da izgladnjelom 
stanovništvu osiguraju prehranu, stvarajući rezerve žita, oslanjajući se na finansijsku podršku koju su 
dobijali iz Petrograda. Trošio je vladika i vlastiti novac na te svrhe, ali je u gladnim godinama, kakve su bile 
1846. i 1847. - sve to bilo nedovoljno. Na narod je bila pala muka, slična onima iz vremena Petra I, kad je 
po deset sušnih godina dolazilo zaredom. Osman-paša je dobro procijenio gdje se nalazi “Ahilova peta“ na 
državnom organizmu Njegoševe države, pa je u tom pravcu i upućivao svoje opasne strijele. Dok je vladika 
pokušavao da stvara rezerve žita u zato naznačenim magazinima po Crnoj Gori, i Osman-paša otvara 
magazine žita u Skadru, namijenjene isključivo Crnogorcima. Još u septembru 1846. bio je smjestio u 

ambare po Skadru i oko Skadra, 13.000 stari žita isključivo za davanje: Piperima, Bjelopavlićima, 
Moračanima, Rovčanima, Kučima i ostalim crnogorskim plemenima. Arsenal predmeta za darove takođe je 
umnogostručio. Pripremao je vezir u skadarskim radionicama mantije i odežde za poklon pojedinim 
crnogorskim sveštenicima. Krajem 1846. počelo se govoriti po Crnoj Gori i Skadarskom ejaletu da vezir 
očekuje dovoz u Skadar novih 25.000 stari žita, namijenjenih gladnima u Crnoj Gori. To je počelo 
postepeno, ali opasno, da razara društveno biće vladičine države. Umnožavali su se posjetioci Skadru. 
Crnogorci su počeli da odlaze “kod vezira", ne na desetine već na stotine. Zluradi austrijski izvještači iz 
Skadra javljali su u oktobru 1846. da je sjedište skadarskog vezira posjetilo jednom prilikom 100 Pipera, 
drugi put 160, a već početkom 1847. broj crnogorskih posjetilaca Skadru se umnogostručavao. Govorilo se 
da je tada bilo u Skadru 600 Kuča i Pipera. Nesreća je bila u tome što su posjetioci Skadru iz izgladnjele 
Crne Gore davali izjave da će priznati vlast Osman-pašinu, a svrgnuti Njegoševu. Nastali su, zaista, teški 
trenuci za Crnu Goru. Njih je jako udvostručavalo to što su i neki predstavnici zemaljske vlasti počeli da se 
kolebaju. U Skadar su počeli da odlaze i neki članovi Praviteljstvujuščeg senata sa svojom najbližom 
rodbinom. To je djelovalo porazno na ostala granična plemena u Crnoj Gori. Počeli su da se šire glasovi kako 
se pripremaju za odlazak u Skadar: Lješnjani, Riječani, Crmničani, Ceklići, Romani. Nastupila je “glasita i 
sramotna 1847. godina“, kako kaže poznati memoarista Maksim Šobajić. Njegoševa država je stavljena na 
najsuroviju probu, težu od ratne; zaprijetila je opasnost da se dovedu u pitanje sve dotadašnje državno- 
pravne i društveno-političke tekovine. 


Na ivici očajanja 


Njegoša je počelo da obuzima očajanje, tražio je izlaz, a teško ga je bilo naći. Potkraj 1846. najteže ga je 
zabrinjavalo stanje u Kučima, Piperima i Bjelopavlićima. A on je morao da vodi brigu o njima, kao da su bili 
u pitanju Njeguši ili Cetinjani. Vladika nije smio dozvoliti da se njegova vlast tako snažno uzdrma na 
područjima ova tri plemena, koja su u demografskom pogledu bila jedan od stubova populacione politike. 
Tako su, po austrijskim izvorima, Kuči brojali: 16.000 žitelja, Piperi 10.000, a Bjelopavlići 15.000. Vladika je 
preduzimao sistematske protivradnje da na neki način parališe djelatnost Osman-paše. Tako on nije dao 
saglasnost da se zapope neki Kuči zbog saradnje sa Skadrom. Na to je Osman-paša odgovorio time što ih je 
uputio u Prizren, da tamo dobiju sveštenički čin. Da bi na neki način otežao vladičine propagandne radnje 
protiv okupacije Vranjine i Lesendra, Osman-paša je izdao nalog da se restaurira pravoslavna crkva na 
Vranjini, srušena 1843. 

Osman-paša je “prosuo" silan novac po Crnoj Gori. Sve radnje koje je preduzimao protiv stabilizacije 
vladičine države bile su praćene poklonima u novcu, što ih je vezir davao pojedincima. Po austrijskim 
izvorima izgleda da je samo za tu svrhu bio 1846. angažovao sumu od 10.000 srebrnih fiorina. Iz te sume 
je krajem 1846. počeo da daje znatne svote pojedinim ličnostima, da ubijaju neke prvake po crnogorskim 
graničnim plemenima. Zbog toga su članovi porodice Ivanovića iz Kuča bili prinuđeni da bježe kod prijatelja 
u Zavalu, u Piperima. To je bio znak da je kriza u Crnoj Gori već bila uzela najopasnije razmjere. 
Praviteljstvujušči senat na čelu s Perom Tomovim Petrovićem činio je sve što je bilo u njegovoj moći da 
zaustavi započeti proces slabljenja institucija lokalne vlasti. Sam prezident Praviteljstvujuščeg senata je 
tada bio izrastao u moćnu figuru, njegova se riječ slušala i njegov uticaj u zemlji postajao svakim danom 
sve snažniji. Prateći njegovu državničku djelatnost, vladika je svakim danom učvršćivao uvjerenje da u 
Praviteljstvujušči senat, posebno u njegovog prezidenta, može imati punu vjeru: da će se starati da izdrži 
pritisak koji je na Crnu Goru dolazio iz Skadra. 


Poetski monument 


U vrijeme dok je brižio brige o opstanku zemlje i daljoj sudbini crnogorskog naroda, vladiku su pritiskale 
autorske i književno-stvaralačke preokupacije. U njegovoj pjesničkoj mašti već je bila razrađena ideja o 
najznačajnijem djelu njegovog stvaralačkog korpusa. Može se čak pretpostaviti da je za vrijeme boravka u 
Crnoj Gori 1846. već bio stavio na papir svoj grandiozni spjev - Gorski vijenac. Prilike i njegov narod došle 
su do izražaja u ovom vladičinom spjevu. Ko zna, da te prilike nijesu bile tako surove da li bi u to veliko 
poetsko ostvarenje ušle neke ideje, tuđe božanskim etičkim načelima a prihvaćene za okosnicu spjeva?! 
Potkraj godine vladika je počeo da planira odlazak za Beč. Imao je za to nekolia ozbiljna razloga. Jedan je 
bio i taj što je želio da u prijestonici Monarhije ispita mogućnosti za novi odlazak u Rusiju. Zelio je da u 
Petrogracu još jedanput otvori raspravu o obavezama Rusije u zaštiti Crne Gore od pritisaka skadarskog 
vezira. Isto tako, bila su sazrela i neka druga pitanja za raspravu s ruskom vladom i njenom diplomatijom. 
Najvažniji je, svakako, bio razlog da preda rukopis Gorskog vijenca za štampu. Rukopis je želio da štampa u 
štampariji Mehitarsista u Beču. Smatrajući da Gorski vijenac predstavlja njegovo životno djelo, nije želio 
propustiti a da on lično ne prati njegovo štampanje. Početkom oktobra (4. X 1846) napustio je Cetinje, 
otputovao za Kotor, odakle je 7. X 1846. krenuo za Trst. 

Sa sobom je odnio rukopis Gorskog vijenca i 20.000 dukata da ih ,dade na dobit“ u nekoj od banaka 
Monarhije. Na putu za Beč zadržao se u Trstu. Tu je nabavio izvjesnu količinu žita za ,sirotinju“ crnogorsku, 
kojoj je prijetila opasnost od gladi, izazvanu sušnom godinom kakvu nije pamtio tadašnji naraštaj. Iako je 
sa sobom imao relativno dosta novca, isplatu žita nije izvršio gotovinom, kojom je raspolagao, već parama 
dobijeni od prodaje jednog brilijantskog krsta, svojevremeno dobijenog na poklon od austrijskog imperatora 
u znak pažnje za dobru volju pokazanu u pregovorima o crnogorsko-austrijskom razgraničenju. U 
prijestonicu Monarhije prispio je 20. X 1846. 


Neuspio pokušaj 


Njegoš se zadržao u Beču od 20. X 1846. do 13. I I 1847. Za to vrijeme je stanovao u gradskoj četvrti 
Leopoldštat. Kako se iz građe austrijskog porijekla da zaključiti, u toj istoj četvrti je stanovao i dvorski 
pirotehničar Anton Stuver. To je crnogorskog vladara zainteresovalo, te mu je pošlo za rukom da sa 
Stuverom stupi u vezu i sazna kakvim se sve eksplozivnim napravama austrijski pirotehničar bavio. Prilikom 
tih razgovora saopštio je Štuveru da želi vojni sredstvima da povrati izgubljena ostrva u Skadarskom jezeru, 

te ga je interesovalo da li bi se Štuverove eksplozivne materije mogle u tu svrhu i kako iskoristiti. Njegoš je 
molio pirotehničara da mu to pokaže u laboratoriji. Htio je da vidi kakav bi to i koliko razorni efekat moglo 
da ima. Tek poslije tako urađene probe, vladika je izrazio spremnost da kupi dio eksplozivnog materijala (J. 
Milović). 

Sam Štuver nije mogao, bez odobrenja viših vlasti, pokazati Njegošu šta je sve u stanju da se uradi s 
eksplozivnim materijama koje je proizvodio. Ubrzo zatim austrijski pirotehničar obavijestio je nadležne 
organe o vladičinom interesovanju, pa je o tome bila čak obaviještena i Meternihova kancelarija. Iz 
kancelarije je zatraženo o tome podrobno obavještenje, o čemu je Meterniha obavijestio Jozef fon Sedinicki, 
predsjednik vrhovne policijske vlasti u Beču. Na kraju su austrijski vrhovni organi udesili stvar tako da sam 
Štuver odbije vladičin zahtjev. Tako je austrijska vrhovna vlast ostala dosljedna preporukama datim 
crnogorskom vladaru za vrijeme njegovog boravka u Beču još 1843. godine. 


Peticija za Petrograd 


Odmah po dolasku u Beč, vladika je zatražio prijem kod ruskog ambasadora, grofa Medema, kako bi 
blagovremeno dobio odgovarajuće isprave za putovanje u Petrograd. Ambasador mu je odmah preporučio 
da o cilju putovanja sastavi peticiju u pisanoj formi za državnog kancelara Karla Vasiljeviča Neseljrodea. 
Prihvativši ovu preporuku, vladika je sačinio tekst tražene peticije u pet tačaka i uručio je Medemu. Suštinu 
peticije čine nekoliko važnih zahtjeva upućenih ruskoj vladi. Nijesu svi bili podjednako važni, ali se o nekima 
nije moglo odlučivati bez imperatorovog mišljenja. Jedan od najznačajnijih bio je molba za produženje ruske 
subvencije u iznosu od 80.000 rubalja u asignacijama (ili 22.857 rubalja i 14 kopejki u srebru), kojoj je 
isticao rok u sljedećoj (1847) godini. Polazeći od toga da je to teret za državnu blagajnu Rusije, vladika je 
istakao i prijedlog da ruska vlada, umjesto toga, donese odluku o jednokratnoj pomoći Crnoj Gori u iznosu 
od 80.000 dukata. Tu bi sumu Crna Gora založila u Trgovačkoj banci u Petrogradu, a od godišnjih kamata 
mogla bi da izdržava svoje zemaljsko praviteljstvo. Od ostalih zahtjeva najznačajniji je svakako bio molba 
da se ruska vlada ponovo angažuje na Porti, kako bi se smanjio pritisak turskih vlasti na Crnu Goru, 
povratila silom okupirana ostrva u Skadarskom jezeru. Nije bio bez značaja ni vladičin zahtjev za saglasnost 
carske vlade o preseljavanju jednog broja žitelja Crne Gore u Rusiju. Ni Medemu ni kasnije grofu 
Neseljrodeu nije bio dovoljno jasan zahtjev o potrebi Njegoševih pregovora sa Svetim sinodom. 

Cim je dobio vladičinu peticiju, grof Neseljrode je sastavio specijalni referat za Nikolaja I, koji je tada 
boravio u Carskom selu. U kancelarovom referatu o vladičinoj peticiji izneseno je mišljenje da se novčana 
subvencija Crnoj Gori smanji na polovinu, tj. na 12.000 rubalja u srebru godišnje. Kancelar je, isto tako, 
smatrao da o vladičinom zahtjevu za preseljavanje Crnogoraca u Rusiju trebao sastaviti poseban referat, iz 
koga bi se jasno vidjelo da li takav potez koristi Rusiji i da li ga je moguće realizovati u datim uslovima. A 
vladičino uporno nastojanje za novu diplomatsku intervenciju na Porti, Neseljrode je objasnio nešto 
podrobnije, izjavivši da je iz Carigrada uvijek dobijan odgovor kako je Porta sistematski preporučivala 
vlastima u Skadru da strogo vode računa o održavanju mira na granici prema Cnroj Gori. Imperator Nikolaj 
I je s pažnjom saslušao preporuke državnog kancelara, ali je iz raspoloživih hartija jedino jasno da je bio 
protiv vladičinog dolaska u Petrograd. Razumije se, iz Carske kancelarije je naglašeno da će se cnrogorskom 
vladici pružiti prilika za posjetu Petrograda čim se za to ukažu mogućnosti, a ruski vladar će ga sa 
zadovoljstvom primiti po treći put. 


Nove poruke za Neseljrodea 


Kad je grof Medem saopštio Njegošu odgovor iz Petrograda, crnogorski vladar je izrazio nesaglasnost s 
preporukama državnog kancelara, pa je krajem novembra sastavio dvije nove pismene poruke za ruskog 
državnika. U njima su u dosta oštrom tonu istaknute neke značajne istorijske razloge koji su zvaničnu Crnu 
Goru podsticali da traži novo angažovanje ruskog vladara i ruske vlade. Kao prvo, otomanska vlada je svake 
godine odobravala isplatu iz svoje državne blagajne 40.000 dukata vlastima u ejaletima oko Crne Gore za 
podsticanje pobuna u Cnroj Gori i izazivanje ,anarhije“ u njoj. Da bi se to spriječilo, zemaljsku vlast u Crnoj 
Gori je trebalo učvrstiti do stepena da se može s uspjehom nositi s tako opasnim pretenzijama svojih 
agresivnih susjeda. 

Kako je Njegošev zahtjev o pregovorima sa Svetim sinodom Ruske pravoslavne crkve izazvao posebne 
nedoumice kod državnog kancelara i samog imperatora, Njegoš je našao za potrebno da saopšti da od 
trenutka kad je 1714. vezir Čuprilić potpuno porušio Crnu Goru, razorio do temelja i ostatke Cetinjskog 
manastira, Crna Gora je ostala „bez hrama božjega”. Vladika je, stoga, želio da s predstavnicima Svetog 
sinoda započne pregovore o početku gradnje novog manastira na Cetinju s proljeća sledeće godine (tj. 
1847). To je, po vladičinim planovima, trebalo da zaposli jedan broj stanovništva, jer je u pitanju bio plan o 
gradnji ,velikog crkvenog zdanja“. 


Plan za novi manastir 


Njegošev plan o podizanju novog Cetinjskog manastira govori o vladici ne samo kao državniku i političkom 
misliocu nego o crkvenom poglavaru. Iako je on svoju originalnu kosmogonijsku koncepciju, svoja shvatanja 
o egzistenciji i praegzistenciji već bio izložio u svojim književnim djelima, što su se, na neki način, razilazila 
od zvanične hrišćanske koncepcije o porijeklu materijalnog svijeta, vladika je ostao religiozan mislilac. On je 
polazio od uvjerenja da beskonačnim kosmičkim prostorom upravlja nevidljiva sila, koja svoje zrake i luče 
šalje kroz beskrajni kosmički prostor i njime suvereno upravlja. Novi Cetinjski manastir trebalo je da iskaže 
poštovanje prema toj nevidljivoj sili, koja je upravljala svim ,besporecima“ i ,Porecima" kosmičkim. Taj je 
hram, istovremeno, trebalo da uveliča, zajedno sa Biljardom, značaj Cetinja i da poboljša urabnističku 
osnovicu za crnogorsku prijestonicu. 

Taj građevinski poduhvat je imao i svoj moralno-politički značaj, jer bi silno podigao samouvjerenje kod 
Crnogoraca, izloženih pritisku skadarskog vezira Osman-paše. Isto tako, vladika je očekivao da za potrebe 
budućeg manastira na Cetinju i za crkvene potrebe uopšte treba tražiti od Svetog sinoda dodjeljivanje 
određenog broja bogoslužbenih knjiga, jer crnogorska državna knjigopečatnja, iako je činila goleme napore, 

nije bila u stanju da osigurava odgovarajući broj crkvenih knjiga, jer nije snabdjevena odgovarajućim 
tipografskim znacima. I najzad, vladika je želio da posjeti grob svoga nesuđenog nasljednika Pavla 
Petrovića. 

Poslije novih objašnjenja datih novembarskim peticijama (u pitanju su bila dva dokumenta), vladika je s 
nestrpljenjem očekivao odgovor iz Petrograda. Sredinom januara 1847. pozvao ga je grof Medem na 
razgovor i saopštio mu rješenja carske vlade, donesena uz saglasnost sa Nikolajem I. Ono što je 
najznačajnije, sveruski imperator je odbio preporuku grofa Karla Vasiljeviča Neseljrodea da se finansijska 
subvencija Crnoj Gori smanji na polovinu i donio nov carski reskript da se subvencija, u iznosu od 22.850 
srebrnih rubalja, produži za još pet godina, od 1847. do 1852. godine. A što će se kasnije uraditi s 
subvencijom zavisiće u prvom redu od „okolnosti i potreba", kao i od ,pažnje“ s kojom će crnogorski vladar 
primati ,savjete ruske vlade“. Za Njegoša je to tada bilo dovoljno. 


Štampanje „Gorskog vijenca" 


Svi poslovi što ih je vladika obavljao u Beču i razgovori koje je vodio sa zvaničnim predstavnicima Monarhije 
i zvaničnim ličnostima ruskog diplomatskog predstavništva u Beču bili su od izuzetnog značaja. Najznačajniji 
posao je, svakako, bio rad na pripremi Gorskog vijenca za štampu. 

U Beču se Njegoš najviše družio s Vukom Stefanovićem Karadžićem. Uostalom, Vuk mu je i bio pravi 
sagovornik za posao koji ga je tada najviše i okupirao - štampanje Gorskog vijenca. Po obavještenjima 
Milana Ð. Milićevića, koji se tada susreo s Njegošem, vladika je Gorski vijenac pisao u Beču. To je zanimljivo 
obavještenje, pogotovo što potiče od savremenika koji se upravo tada nalazio u Beču i bio u čestim 
kontaktima s vladikom. No, to ne znači da je njegovo obavještenje i tačno. Vladika je, po svoj prilici, donio 
rukopis Gorskog vijenca sa sobom iz Crne Gore. Na njemu je vjerovatno radio u svom stanu u Beču i taj 
konačno izredigovani tekst je čitao Vuku Karadžiću. Nije bez osnova pretpostavka da je promjena nekih 
pjesničkih izraza u manuskriptu Gorskog vijenca upravo izvršena po Vukovim sugestijama. Ipak, vladika nije 
želio da ispusti iz ruku „potonje pregledanje". 

Petar II se susrio u Beču s mnogim ličnostima iz jugoslovenskih zemalja: Slovencima, Hrvatima, Srbima. 
Učestvovao je i na slovenskom balu. Tada je poznati slikar Anastas Jovanović napravio i vladičin portret. Za 
vrijeme boravka u prijestonici Monarhije vladika se susrio i sa Imbrom Ignjatijevićem Tkalecom. Tkalec je 
bio oduševljen Gorskim vijencem, zapravo odobrenim tabacima za štampu vladičinog djela. 

Vuk Stefanović Karadžić je prvi veliki Njegošev savremenik koji je do kraja osjetio duboki kulturno-istorijski 
i književno-estetski značaj vladičinih djela, pa i Gorskog vijenca. 


Vijenac za oslobodioce 


Gorski vijenac je dramski spjev o nacionalnoj revoluciji crnogorskog naroda, shvaćenoj na način kako je to 
mogao da učini samo Njegoš četrdesetih godina XIX stoljeća, pjesnik koga je stvorila ta ista revoluija i 
njena izgrađena iako dosta maglovito iskazana, nacionalna ideologija. 

Glavnu radnju spjeva čini istraga poturica (islamiziranih Crnogoraca), ili Badnje veče, kako se ona drugačije 
naziva, "istoričesko sobitije pri kraju XVII vijeka". Lako je uočiti da je Njegoš prihvatio istorijsku tvrdnju o 
istrazi poturica, saopštenu prvi put u Kratkoj istoriji Crne Gore vladike Petra I Petrovića Njegoša, a 
ponovljenu u Istoriji Crne Gore Sima Milutinovića (i kasnije u Diki crnogorskoj), s tim što je Njegoš događaj 
nešto drugačije hronološki odredio i okvalifikovao na način kako su mu to dopuštali dosta oskudni istorijski 
izvori, težeći da čitaocu objasni proces deislamizacije islamiziranih Crnogoraca. 

Sačuvani dio manuskripta Gorskog vijenca pokazuje kakav je napor pjesnik ulagao da bi došao do poetski 
najsnažnijih iskaza i koliko se mučio da odredi naslov spjeva. Nekoliko varijanti naslova nalazimo na 
spoljnoj strani prvog i spoljnoj strani posljednjeg lista sačuvanog manuskripta. Njih je vladika pisao ovim 
redom: prvi - nečitljiv naslov, koga je jedan književni istoričar protumačio kao Arhibadnji dan. Preko tog 
naslova, dosta razgovjetno, ispisao je drugi - Arhibudnji dan, pa Izvijanje iskre, zatim Izviiskra, a potom 
Izvita Iskra, i najzad Vijenac Gorski. Prilikom štampanja, vjerovatno u posljednjem trenutku, sve je 
varijente zanemario i dao istorijski i poetski najsnažniji i najadekvatniji - Gorski Vijenac, metaforu, vijenac 
slave za one pregaoce koji su stvorili Crnu Goru i njenu slobodu. 

Politički mislioci crnogorske nacionalne revolucije (i Petar I i Petar II Petrović - Njegoš), kao i svi politički 
ideolozi balkanskih i evropskih nacionalnih revolucija, tražili su svoje korijene u dalekoj istoriji ranog, 
razvijenog i poznog srednjevjekovlja, težeći da na tako dubokom istorijskom pravu zasnuju legitimitet svojih 
novovjekovnih državnopravnih tvorevina. I Njegoš je u svom najznačajnijem djelu to pokušao da učini na 
izuzetno originalan način, polazeći i od iluzije da su crnogorski i srpski nacionalni pokret jedinstveni; pri 
čemu je vladika, i to vrlo često, miješao vjerski i etnički identitet, vjeru i narodnost, procjenjujući i značenje 
jezika u konstituisanju nacija i nacionalnih država, ne pridajući dovoljno značaja činjenici da svaki 
južnoslovenski nacionalni i oslobodilački pokret ima svoju liniju razvoja, svoja posebna obilježja, svoj duh i 
svoje biće i, najzad, svoj vlastiti put u budućnost. 


Istorijske i poetske istine 


Izvjesnu prazninu u našoj nacionalno-političkoji i nacionalno-kulturnoj povjesnici predstavlja to što 
utemeljivači crnogorske nacionalne države nijesu potpunije poznavali polumilenijumsko, dukljansko 
razdoblje crnogorske istorije. Više je o tome znao vladika Vasilije nego oni, a trebalo je da bude obrnuto. Da 
je Njegoš poznavao nešto podrobnije dugu dukljansku povjesnicu, da je imao osnovna saznanja o 
dukljanskim knjaževima i kraljevima i njihovoj ulozi u balkanskoj i evropskoj istoriji, kad su se pod njihovim 
suverenitetom nalazile mnoge zemlje, narodi i države širokih područja Balkana i kad su igrali istaknutiju 
ulogu u prostoru i vremenu u kome su djelovali, od mnogih ličnosti spomenutih u Gorskom vijencu, 
pogotovo od onih koje predstavljaju samo mitska imena, preuzeta, uglavnom, iz narodno-deseteračkih 
izvora, iz, inače, veličanstvenog kosovskog ciklusa - vjerovatno bi velikani dukljanske istorije našli svoje 
mjesto u Gorskom vijencu. Da je poznavao drevnu dukljansku istoriju, veliki pjesnik Gorskog vijenca 
vjerovatno ne bi prešao preko jednog od najsudbonosnijih događaja čitave balkanske ranofeudalne istorije, 

kad su crnogorski preci li prapreci, stari Dukljani, na samom obzorju drugog milenijuma nove ere, porazili 
na svojoj dukljanskoj zemlji trostuko jaču vojsku jedne od najmoćnijih imperija ondašnjeg svijeta. A za 
djelatnost crnogorskih drevnih predaka, u kulturno-istorijskom pogledu, vezana su takva ostvarenja koja se 
mogu ubrojiti u najveće tekovine evropske kulture i evropske civilizacije. 


Poput Homera 


Njegoš je izabrao dramski oblik za svoj spjev; učinilo mu se da će Homerovskim metodom poetskog 
kazivanja izvesti čitav crnogorski narod na istorijsku pozornicu, povezati ga oslobodilačkom ideologijom s 
ostalim njemu srodnim narodima Balkana, uprvom redu sa srpskim, proglasivši srednjevjekovnu srpsku 
carevinu za glavni ideal zajedničke državne tradicije, smatrajući da uz nju treba koristiti i mitove i motive 
južnoslovenskog herojskog eposa da bi se tako na čvršći način dokazao legitimitet zahtjeva što ga je 
postavila ideologija nacionalnog preporoda. 

Isto kao što je i Homer u Ilijadi, snažnim jezikom antičke poezije, saopštio sve ono što je, po njegovoj 
ocjeni, trebalo reći o staroj Jeladi i starim Grcima, i Njegoš je u Gorskom vijencu, ponesen dobrim dijelom 
Homerovim primjerom, izložio sve ono što je smatrao bitnim za samoidentitet Crnogoraca. 

Gorski vijenac je spjev u kome crnogorska istorijska drama doživljava vrhunac. Sve što se zbivalo na 
surovom crnogorskom, socijalnom, političkom i istorijskom reljefu, izbija iz samog bića crnogorskog naroda, 
po čemu se on i raspoznaje i razlikuje od svih drugih naroda na Balkanu. 

Njegoš je bio svjestan da je u Gorskom vijencu sve rečeno i iz njega sve progovorilo. Nepune dvije godine 
poslije štampanja velikog djela, vladika je kazao da će se ono najviše "dopasti Crnogorcima, a zato što sam 
u njemu iznio njihove osobine, njihov način mišljenja i govora, te se vide kao u ogledalo". 

Ne treba smetnuti s uma da je Njegoš koncipirao, pisao, pjesnički dotjerivao i brusio Gorski vijenac u 
vrijeme kad je Crna Gora 1846-1847. zapala u teškoće i muke, slične samo onima koje je preživljavala za 
vrijeme vezirovanja u Skadru Mahmuta Bušatlije, paše skadarskog. To je dalo pečat pjesnikovim poetskim 
ocjenama "turskog naroda" i turske nacije, neusaglašenim sa visokim načelima sveljudskog moralnog 
kodeksa, koja, inače, dominiraju nenadmašnim spjevom. To je još više došlo do izražaja u vladičinoj 
korespondenciji iz tih dana, veličanstvenoj i po duhu i po sadržaju, u kojoj su izražene ocjene o Albancima i 
Bošnjacima, neprimjerene za pisca njegove veličine, njegovog ranga i pozicije u evropskoj i svejtskoj 
literaturi. 

U monolozima, dijalozima i svim scenama Gorskog vijenca dominira čudesna čar pjesnikovog jezika sličnog 
govoru antičkih bogova. Takvu leksiku i umjetnički iskaz Njegoš je koristio kad je uobličavao sve scene 
veličanstvenog spjeva. Njegova umjetnička istina o događajima blakanske zbilje ili o složenostima ljudske 
egzistencije ne podudara se sa stanovištem nauke. Ali, i pored toga, pogotovo kad je riječ o glavnim 
istorijskim tokovima balkanske povijesne drame i takva istina je toliko bliska realnim istorijskim okolnostima 
da to impresionira čitaoce. 

Jednom našem velikom književnom stvaraocu XX stoljeća, a sigurno najvećem jugoslovenskom eruditi svih 
vremena, činilo se da neke scene spjeva i "elementi suvišnog folklora" Gorskog vijenca ne dosežu 
neophodan estetski nivo. Ovaj znameniti autor je gubio iz vida da su takve scene i folklorni elementi spojeni 
u umjetnički harmoničnu cjelinu, što daje ubjedljivu sliku o Crnogorcima. A osporavaoci crnogorske nacije, 
što se u svojoj labavoj argumentaciji oslanjaju samo na Njegoševo "srpstvo", ne mogu da ocijene da 
Njegošev Gorski vijenac ne dopušta da se izbrišu i potru Crnogorci kao narod i nacija. 











x x X 


Teška 1847. godina 


Nastupila je 1847. godina, a pritisak Osman-paše nije jenjavao, već se čak pojačavao. Izvještavajući krajem 
januara 1847 (8/20. I) svog brata u Beču o teškoćama u koje je zapala zemlja, predsjednik 
Praviteljstvujuščeg senata, energični Pero Tomov Petrović isticao je "da je u ovi narod velika muka od gladi", 
a paša skadarski "opet sve više mita daje". I ne samo to, otomanski poglavar u Skadru počeo je davati i 
oružje, obećavajući narodu "da će davati žita do Đurđeva dne", te "s tijem ovi narod pomami". Zaključivši 
ovo pismo, prezident Senata je napominjao da se Crna Gora uzdala u to da će Osman-paši "otkuda 
zapovijed doći da to ne daje - no svrhu toga sve više daje". Ljuto se varao Osman-paša da će pokolebati 
svu Crnu Goru, da će odsustvo vladičino iz zemlje olakšati njegove kombinacije o izazivanju otvorene 
pobune u Crnoj Gori. Senat je čvrsto držao vlast, donosio efikasne protivmjere da se suzbije zlokobna 
vezirova djelatnost u graničnim područjima Crne Gore. 

Skadarski vezir je bio obaviješten o djelatnostima Praviteljstvujuščeg senata, pa je nastojao da svojom 
naoružanom flotilom zatvori sve puteve po jezeru, kuda je mogla da se doturi hrana Crnoj Gori. Vezir je 
znao da je u Crnoj Gori došlo u graničnim nahijama prema Skadru do oštre političke podjele, na one koji su 
bili za saradnju sa Skadrom i one koji za politiku oslonca na prirodnog i ljutog protivnika nijesu željeli ni da 
čuju. Pošto je Crmnička nahija bila na najžešćem političkom i vojnom udaru i pritisku iz Skadra, pristalice 
Njegoševe vlasti same su počele da djeluju protiv svojih suplemenika koji su se priklanjali veziru. Kad je 
krajem januara 70 Crmničana pošlo za Skadar da izraze pokornost Osman-paši, vladičine pristalice u 
Crmnici stupaju na pozornicu. Nagovještavajući im pravi rat, zapalili su domove kolovođama. Ubrzo poslije 
toga Senat je izdao naredbu da se stave u tamnicu neki Crmničani koji su se tada zatekli na Cetinju, a 
viceprezidentu Senata Đorđiju Petroviću naređeno je da sa deset perjanika hitno pođu u Crmničku nahiju, 
ne bi li spriječio dalje političko odmetanje od Crne Gore. A početkom februara Senat je uputio kapetana 
Gvardije, energičnog Laza Prorokovića, Njegoševog ujaka, sa nekoliko perjanika u Bjelopavliće i Pipere da 
spriječi dalje opasno odmetanje nekih tamošnjih žitelja od Crne Gore. Proroković je naišao na loše 
razumijevanje. Narod je isticao da od skadarskog vezira "dobijaju žito" i to "redovno", pa se od toga bilo 
teško odreći. 


Sukobi u Crmnici 

Prateći djelatnost crnogorskih vlasti, Osman-paša nije sjedio skrštenih ruku, već je i sam krajem januara 
došao na ostrvo Lesendro da bi iz blizine pratio razvoj zbivanja. Odmah je otvoreno zaprijetio da će se spor 
pretvoriti u oružani sukob širih razmjera. Istovremeno, vezir je izdao naredbu zapovjedniku grada Bara da s 
vojskom pređe preko Sutomora, zauzme crmnička sela Limljane i Boljeviće, da se spoji s turskom vojskom, 
zauzme Crmnički Vir, zaposjedne pazar na Viru, čime bi čitavu nahiju i Crnu Goru lišio ekonomske i 
strateške pozicije, važne skoro kao Rijeka Crnojevića. Pritisak iz Skadra se nastavio početkom marta 1847. 
Tada je iz Crmnice stiglo u Skadar blizu 500 ljudi, ako je vjerovati austrijskim izvještačima, koji su, po 
pravilu, predstavljali sve žitelje nahije. Njih su predvodili kapetan Markiša Plamenac, iz Boljevića i Nikola 
Plamenac iz Gluhoga Dola. Ovu dvojicu prvaka lično je dočekao Osman-paša, dodijelio im raskošna odijela, 
a Markiši Plamencu i sablju, uz riječi da njom siječe protivnike otomanske vlade. 

Kad se Markiša Plamenac sa svojim rođakom Nikolom povratio u Crmnicu, odmah su ih napali Crmničani 
vjerni vladici i Praviteljstvujuščem senatu. Tako je započeo mali unutrašnji rat u Crnoj Gori, izazvan u 
pravom redu potstrekavanjima skadarskog vezira. Vlasti u Skadru su odmah stupile u dejstvo. Skadarski 
vezir je uputio svog zamjenika na Lesendro s ratnim materijalom namijenjenim crmničkim buntovnicima. 
Istovremeno, barski zapovjednik, Selim-beg upao je na teritoriju Crmničke nahije s ciljem da pomogne 
pobunjenicima. 

Sredinom aprila u Crmnici se rasplamsao pravi rat. Govorilo se čak da je vladika, došavši na Cetinje, 
početkom aprila 1847. pošto se upoznao sa stanjem u zemlji, zamjerio Peru Tomovu što je propustio da 
putem pregovora izbjegne krvoproliće. No, bilo kako bilo, oružani sukobi u Crmnici su ličili na pravo 
ratovanje. Ono što je najteže padalo vladici bilo je to što su rat vodili Crnogorci među sobom. Na jednoj 
strani su bili: Gluhodoljani, Boljevići, Limljani i Godinjani, a protiv njih su se okrenuli: Sotonići, Dupilo, Utrg, 


ŠESTI DIO 


www.montenegrina.net/pages/pages1/istorija/cg_u_xix_vijeku/sazdanje_crnogorske_nacionalne_drzave5_b_pavicevic.htm 29/29 


